Food and Nutrition - HOME Science - Class X - SEBAখাদ্য আৰু পৰিপুষ্ট -গৃহ বিজ্ঞান -দশম শ্ৰেণী -প্ৰথম অধ্যায় - Gorajan Goodluck Tutor Centre\nHome Class 10 elective subjects গৃহ বিজ্ঞান দশম শ্ৰেণী Food and Nutrition - HOME Science - Class X - SEBAখাদ্য আৰু পৰিপুষ্ট -গৃহ বিজ্ঞান -দশম শ্ৰেণী -প্ৰথম অধ্যায়\nFood and Nutrition - HOME Science - Class X - SEBAখাদ্য আৰু পৰিপুষ্ট -গৃহ বিজ্ঞান -দশম শ্ৰেণী -প্ৰথম অধ্যায়\nAdmin October 25, 2020 Class 10, elective subjects, গৃহ বিজ্ঞান, দশম শ্ৰেণী,\n১। খাদ্য কাক বােলে?\nউত্তৰঃ খোৱাৰ উপযোগী গোটা বা জুলীয়া দ্ৰব্যকে খাদ্য বোলে ৷\n২। পৰিপুষ্টি মানে কি? শৰীৰত পৰিপুষ্টিৰ তাৎপর্য সম্পর্কে লিখা।\nউত্তৰঃ খাদ্যত থকা পৰিপোষকসমূহ যি প্ৰক্ৰিয়াৰদ্বাৰা আমাৰ শৰীৰত ব্যৱহাৰ হয় তাক ইয়াক সুস্থ হৈ থকাত সহায় কৰে, তাকে পৰিপুষ্টি বোলে ৷\n৪ পৰিপােষক মানে কি?\nউত্তৰঃ খাদ্যত বিভিন্ন প্ৰকাৰৰ পুষ্টিকৰ উপাদান থাকে ৷ এই পুষ্টিকৰ উপাদানসমূহক পৰিপোষক বুলি কোৱা হয় ৷\n৪। অপুষ্টি মানে কি? এই অপুষ্টি কিমান ধৰণেৰে হ’ব পাৰে?\nউত্তৰঃ এজন লোকে দৈনিক খাদ্যৰ পৰা পোৱা পৰিপোষকৰ পৰিমাণ যদি প্ৰয়োজনীয় পৰিমাণতকৈ কম বা বেছি হয় তাকে অপুষ্টি বোলা হয় ৷\nএই অপুষ্টি দুই ধৰণেৰে হ’ব পাৰেঃ\n(ক) খাদ্যৰ পৰা পোৱা পৰিপোষকৰ পৰিমাণ আমাৰ শৰীৰত যদি বেছি বা কম হ'লে ৷\n৫। সুষম আহাৰ মানে কি?\nউত্তৰঃ যি আহাৰে শৰীৰৰ বাবে প্ৰয়োজনীয় সকলো পৰিপোষক উচিত পৰিমাণত যোগান ধৰে , কোষ গঠন আৰু মেৰামতি কৰে , দেহৰ স্বাভাৱিক প্ৰক্ৰিয়াসমূহ নিয়ন্ত্ৰণ কৰাৰ উপৰিও ৰোগ প্ৰতিৰোধ কৰে ,তেনে আহাৰকে সুষম আহাৰ বোলে ৷\n৬। সুষম আহাৰৰ ৰচনাত সহায় কৰা খাদ্যৰ গােটকেইটা কি কি?\nউত্তৰঃ সুষম আহাৰৰ ৰচনাত সহায় কৰা খাদ্যৰ গােটকেইটা হ'লঃ\n(ক) খাদ্যৰ চাৰিটা গোট ৷\n(খ) খাদ্যৰ পাঁচটা গোট ৷\n(গ) খ্যাদ্যৰ সাতটা গোট ৷\n৭। খাদ্যৰ পাঁচটা গোট ’ মানে কি বুজা?\nউত্তৰঃ সুষম আহাৰৰ পৰিকল্পনা কৰাৰ সুবিধাৰ্থে খাদ্যসমূহক ভাৰতীয় চিকিৎসা গৱেষণা পৰিষদে এক বিশেষ গোট অনুমোদন কৰিছে যি মানুহৰ শৰীৰৰ বাবে পৰিপোষক লাভ কৰাত আটাইতকৈ বেছি সহায় কৰে ৷ এই বিশেষ গোটটো হৈছে 'খাদ্যৰ পাচটা গোট '' ইয়াৰে (ক) শস্যজাতীয় খাদ্য (খ) দাইল আৰু মাহজাতীয় খাদ্য (গ) গাখীৰ আৰু মাছ-মাংস জাতীয় খাদ্য (ঘ) ফলমূল আৰু শাক-পাচলি (ঙ)তেল,চৰ্বি ,চেনি আৰু গুৰ ৷\n৮। সুষম আহাৰৰ ৰচনাত মন কৰিবলগা দিশসমূহ কি কি?\nউত্তৰঃ সুষম আহাৰৰ ৰচনাত মন কৰিবলগা দিশসমূহ হ'লঃ বয়স ,লিংগ , বৃত্তি বা জীৱিকা , উপাৰ্জন বা আয় , পৰিয়ালৰ আকাৰ , জলবায়ু , কাম বা পৰিশ্ৰম আৰু শৰীৰৰ বিশেষ অৱস্থা ৷\n৯৷ আহাৰ পৰিকল্পনা মানে কি?\nউত্তৰঃ পৰিয়ালৰ প্ৰত্যক ব্যক্তিৰ বাবে দেনিক প্ৰয়োজনীয় পৰিপোষকৰ পৰিমাণ পূৰণ হোৱাকৈ আহাৰৰ যি আগতীয়া আঁচনি তৈয়াৰ কৰা হয় , তাকে আহাৰৰ পৰিকল্পনা বোলা হয় ৷\n১০৷ আহাৰৰ পৰিকল্পনাৰ উদ্দেশ্যসমূহ কি কি?\nউত্তৰঃ ১। পৰিয়ালৰ প্ৰতিজন ব্যক্তিৰ পুষ্টিসম্বন্ধীয় প্রয়ােজনীয়তা পুৰণ কৰা।\n২। পৰিয়ালৰ বাজেটত খাদ্যৰ শিতানত ধার্য কৰা ধনৰ ঘাটি নােহােৱা।\n৩। খাদ্যৰ প্ৰত্যেকটো গােটৰ পৰা কি কি খাদ্য ক্রয় কৰিব তাৰ সিদ্ধান্ত লােৱা।\n৪। স্থানীয়ভাৱে সহজলভ্য খাদ্যৰ ওপৰত গুৰুত্ব দিয়া।\n৫। পৰিয়ালৰ আকাৰ, গঠনত মনােযােগ দিয়া।\n৬। বিভিন্ন খাদ্য কিনাৰ আগতে ইয়াক মজুত কৰা ঠাই আৰু তেনে ঠাইৰ অৱস্থাৰ বিষয়ে জানি থােৱা।\n৭। পৰিয়ালৰ প্রত্যেক সদস্যৰ ৰুচিৰ ওপৰত ভিত্তি কৰি কিনিবলগা খাদ্যৰ এখন তালিকা প্রস্তুত কৰা।\n৮। সুন্দৰ, সুস্বাদু খাদ্য পৰিৱেশনেৰে পৰিয়ালৰ প্ৰতিজন ব্যক্তিক সন্তুষ্ট কৰা।\n৯। পৰিপােষকৰ অপচয় নােহােৱাকৈ উপযুক্ত ৰন্ধন প্রণালীৰে খাদ্যৰ গ্রহণযােগ্যতা বঢ়োৱা।\n১০। সময় আৰু শক্তিৰ সদ্ব্যৱহাৰ কৰি হাততে পােৱা সামগ্রী (টকা- পইচা, খাদ্য সামগ্রী) খিনিৰে পৰিয়ালৰ সদস্যসকলৰ পৰিপােষকৰ প্রয়ােজনীয়তা পূৰােৱা।\n১১। আহাৰ পৰিকল্পনাৰ নীতিসমূহ কি কি?\nউত্তৰঃ (ক) পৰিপোষকৰ প্ৰয়োজনীয়তা পূৰণ কৰা ৷\n(খ) আহাৰৰ তালিকাখনে পৰিয়ালৰ প্ৰত্যেকজন সদস্যৰ পূৰণ কৰিব লাগে ৷\n(গ) আহাৰৰ পৰিকল্পনাই সময় আৰু শক্তিৰ ব্যয় লাঘৱ কৰি লাগে ৷\n(ঘ) আৰ্থিক দিশৰ ওপৰত গুৰূত্ৱ দিব লাগে ৷\n(ঙ) আহাৰৰ তালিকাত অন্তৰ্ভুক্ত কৰা খাদ্যই পৰ্যাপ্ত পৰিমাণৰ পৰিপোষকৰ যোগান ধৰিব পৰা বিধৰ হ'ল লাগে ৷\n(চ) পৰিয়ালৰ প্ৰতি সদস্যৰ ইচ্ছা-অনিচ্ছাৰ প্ৰতি লক্ষ্য ৰাখিব লাগে ৷\n(ছ) আহাৰ পৰিকল্পনাৰ তালিকাত থকা খাদ্যত বিভিন্নতা থাকিব লাগে ৷\n(জ) পৰিকল্পনা কৰা আহাৰে পৰিয়ালৰ সকলো ব্যক্তিৰ সম্পূৰ্ণ সন্তষ্টি আনিব পৰা হ'ব লাগে ৷\n(ঝ) খাদ্য দ্ৰব্যৰ সহজলভ্যতা ৷\n(ঞ) এটা পৰিয়ালে দিনটোত কেইসাঁজ আহাৰ গ্ৰহণ কৰে তাৰ ওপৰতো গুৰুত্ৱ দিয়া প্ৰয়োজন ৷\n১২। পুষ্টিহীনতা ৰােগ মানে কি বুজা? আমাৰ দেহত সচৰাচৰ হােৱা পুষ্টিহীনতাৰােগৰ এখন তালিকা প্রস্তুত কৰা।\nউত্তৰঃ আমাৰ দৈনিক খাদ্য যদিহে সুষম আৰু পৰ্যাপ্ত পৰিমাণৰ নহয় , তেন্তে বিভিন্ন পৰিপোষকৰ অভাৱ হৈ আমাৰ শৰীৰত ৰোগৰ লক্ষণে দেখা দিব ৷ এই ৰোগসমূহকে পুষ্টিহীনতা ৰোগ বুলি কোৱা হয় ৷ আমাৰ দেহত সচৰাচৰ হােৱা পুষ্টিহীনতাৰােগসমূহ হ'লঃ এনিমিয়া, গৰল ,স্কাৰ্ভি ,ৰিকেট , বেৰী-বেৰী ,পেলেগ্ৰা, কুকুৰীকণা , কোৱাচিৱৰকৰ, মাৰাচমাছ , কেৰাটোমালাচিয়া ইত্যাদি ৷\n১৩। আমাৰ দেশত দেখা দিয়া পুষ্টিহীনতা ৰােগসমূহৰ লক্ষণ আৰু প্ৰতিৰােধৰ বিষয়ে লিখা।\nলক্ষণঃ (ক) ৰোগীৰ ভাগৰ লাগে (খ) উশাহ ছুটি হৈ আহে (গ) টোপনি ভাব আহে (ঘ) নখৰ উপৰিভাগ চামুচৰ আকৃতি লয় (ঙ) গাৰ ছাল হেতা পৰে (চ) ভৰিৰ সৰু গাঁঠিত পানী জমা হয় ৷\nপ্ৰতিৰোধঃ ৰক্তহীনতা ৰোঘ ঘাইকৈ খাদ্যত আইৰণ , ফলিক এচিড আৰু ভিটামিন বি ৰ অভাৱত হয় ৷ এই পৰিপোষকসমূহ সাধাৰণতে সেউজীয়া শাক , লিভাৰ , কণী , কিডনী , মাছ-মাংস , শুকান ফলমূল,আটা, ওটমিল , আমলখি আদিত পোৱা যায় ৷ আমাৰ শৰিৰত আইৰণৰ শোষণৰ বাবে খাদ্যত ভিটামিন 'চি'ৰো আৱশ্যক হয় ৷ গতিকে ভিটামিন 'চি' যুক্ত আহাৰ গ্ৰহণ কৰা উচিত ৷\nলক্ষণ ঃ (ক) ডিঙিত থকা থাইৰইড গ্ৰন্থি ফুলি উঠে (খ) থাইৰইড গ্ৰন্থিৰ ওজন সাধাৰণতে ২৫ গ্ৰাম হয় কিন্তু এই ৰোগ হ'লে এই গ্ৰন্থিৰ ওজন ২০০-৫০০ গ্ৰামলৈ বৃদ্ধি হয় ৷\nপ্ৰতিৰোধঃ নিয়মিত ভাবে আয়ডিন নিমখ খাদ্যৰ লগত খোৱা উচিত আৰু আয়ডিন যুক্ত আহাৰ গ্ৰহণ কৰা উচিত ৷\nলক্ষণঃ (ক) শৰীৰৰ ওজন হ্ৰাস পায় (খ) ভাগৰ লাগে আৰু দুৰ্বল ভাব আহে (গ) ভোক নলগা হয় (ঘ) খিংখিঙীয়া হয় (ঙ) চকুৰ তলৰ ফালে ক'লা দাগ পৰে (চ) মূখৰ পৰা বেয়া গোন্ধ ওলায় (ছ) দাঁতৰ আলু ফুলি উঠে আৰ গুৰিৰ পৰা তেজ ওলায় (জ) দাঁতৰ গুৰি ঢিলা হৈ সালোক-ঢোলোক হয় (ঝ) শৰীৰৰ যিকোনো অংশতে সংক্ৰমণ হ'ব পাৰে (চ) শৰীৰৰ জোৰা , ছালৰ তলত , নখৰ তলত ৰক্তক্ষৰণ হ'ব পাৰে (ছ) ৰোগ বহুদিন ধৰি হৈ থাকিলে ৰোগী ৰক্তহীনতাত ভোগে ৷\nপ্ৰতিৰোধঃ ভিটামিন 'চি' যুক্ত সেইজীয়া শাক-পাচলি, টেঙা ফলমূল (কমলা টেঙা , নেমু টেঙা , আঙুৰ ) আমলখি ,মধুৰিআম , পকা বিলাহী , আনাৰস আদিত থাকে ৷ আপেল , কল আদিতো কম পৰিমাণে ভিটামিন 'চি' পোৱা যায় ৷ গতিকে এনে ধৰণৰ খাদ্যসমূহ খোৱা উচিত ৷\nলক্ষণঃ (ক) বুকুৰ কামিহাড় আৰু অন্যান্য হাড়সমূহ আকাৰত সৰু হৈ পৰে (খ) বুকুৰ কামিহাড় সন্মুখৰ ফালে আগবাঢ়ি আহে (গ) ভৰিকেইটা ধেনুৰীয়া হয় (ঘ) শিশুৰ দাঁত গজা নির্দিষ্ট\nসময়তকৈ পলম হয়। গজিলেও দাঁতবিলাক পাতল আৰু অতি সহজে ৰিকেট ভাঙি যােৱা ধৰণৰ হয়।\n(ঙ) শিশুৰ হাড়সমূহ ভালদৰে জোৰা নালাগে। সেয়ে মূৰৰ হাড় অংশ। দীঘল আৰু সন্মুখৰ ফালে আগবাঢ়ি অহা ধৰণৰ হয়। (চ) তেজত থকা কেলছিয়ামৰ পৰিমাণ কমি যায়, ফলত হাতৰ গাঁঠি,\nভৰিৰ গাঁঠি, মাংসপেশী আদিত টানি ধৰা লক্ষণে দেখা দিয়ে।\nপ্ৰতিৰোধঃ ৰিকেট ৰােগ প্ৰতিৰােধ কৰিবলৈ হ'লে শিশুক গাখীৰ, গাখীৰৰ পৰা প্রস্তুত কৰা খাদ্য, কণী, লিভাৰ আৰু সুষম আহাৰৰ যােগান ধৰা উচিত। শিশুক কিছুসময়ৰ বাবে ৰ'দত শুৱালেও সূৰ্যৰ ৰশ্মিয়ে শৰীৰত ভিটামিন ‘ডি’ৰ গঠন কৰাত সহায় কৰে।\nলক্ষণঃ (ক) চকুৰ মণি সৰু হৈ একোটা বস্তুকে দুটা দুটা দেখে (খ) ৰোগীৰ খোজ অস্থিৰ হৈ পৰে (গ) স্মৃতিশক্তি কমি আহে আৰু ালপতে খং উঠে ৷ (ঘ) কেঁচুৱাৰ ক্ষেত্ৰত শৌচ কচা হয় , কলিজা ডাঙৰ হয় আৰু উশাহ লওঁতে ঘেৰঘেৰণি শব্দ হয় ৷\nপ্ৰতিৰোধঃ ভিটামিন বি১ যুক্ত আহাৰ গ্ৰহণ কৰা উচিত ৷\nলক্ষণঃ (ক) প্ৰথম পৰ্যায়ত ছালত ঘা লাগে , ভোক নাইকিয়া হয় আৰু ইয়াৰ পিছত শেষৰ ফালে ডায়েৰিয়া ৰোগ হয় ৷ (খ) লাহে লাহে মূৰ ঘূৰোৱা , টোপনি নোহোৱা , খং উঠা , ভয় লগা , হতাশা হোৱা আৰু স্মৰণ শক্তি হ্ৰাস পায় ৷\nপ্ৰতিৰোধঃ এই ৰোগ প্ৰতিৰোধৰ বাবে মাছ-মাংস , কণী , গাখীৰ , ছয়াবিন , বাদাম , শুকান ফল-মূল ,কাজু আদি দৈনিক খাব লাগে আৰু লগতে ৰোগীৰ জিৰণিৰ প্ৰয়োজন হয় ৷\n১৪। প্রটিন কেলৰি পুষ্টিহীনতা ৰােগৰ বিষয়ে আলােচনা কৰা।\nউত্তৰঃ প্ৰটিন কেলৰি পুষ্টিহীনতাৰ বাবে আমাৰ দেশত ১ - ৫ বছৰৰ শিশুৰ মাজত দুই ধৰণৰ ৰোগ দেখা যায় ৷ এই ৰোগ দুটা হ'লঃ\nশিশুৰ মাকৰ গাখীৰ এৰোৱাৰ পাছত সঠিক পুষ্টিকৰ গোটা আহাৰ খাবলৈ নাপালে এই ৰোগে দেখা দিয়ে ৷ এই ৰোগ ১-৫ বছৰৰ শিশুৰ মাজত দেখা দিয়ে ৷ এই সময়ত শিশুৰ বৃদ্ধি অতি খৰ হোৱাৰ বাবে সঠিক খাদ্যৰ নাটনি হ'লেই ৰোগে দেখা দিয়ে ৷ এই ৰোগৰ লক্ষণবোৰ হৈছে- শিশু নবঢ়া , পেটৰ অসুখ , ভৰি-হাত , মুখ , পেট ফুলি উঠা , চুলি ৰঙচুৱা হৈ সৰা , ছাল শুকান , খহতা আৰু খহুলা হয় ৷ ৰক্তহীনতাই দেখা দিয়ে ৷\nমাৰাচমাচ ৰোগ সাধাৰণতে এবছৰ বয়সৰ ভিতৰৰ দৰিদ্ৰ শিশুৰ মাজত হয় ৷ মাকৰ গাখীৰৰ পৰিমাণ কম পালে , গোটা আহাৰ সঠিক সময়ত নুখুৱালে শিশুৱে ক্ৰমশঃ প্ৰটিন , কেলৰিৰ অভাৱত ভোগে ৷ ফলত শিশুটি খীনাই -শুকাই মাৰাচমাচ ৰোগত আক্ৰান্ত হয় ৷ মাৰাচমাচ ৰোগৰ প্ৰধান -লক্ষণবোৰ হ'ল -শিশু অতি খীনাই হাড়ে-ছালে লগা ৰূপ হয় , চকু কোটাৰত সোমায় , ছাল আৰু ছুলিৰ বৰণ সলনি হয় ৷ পেটৰ অসুখ আৰু খিংখিঙীয়া স্বভাৱৰ হয় ৷\n১৫। চমুটোকা লিখা -\n(ক) সুষম আহাৰ (খ) স্কাৰ্ভি (গ) গৰল ৰোগ (ঘ) ৰক্তহীনতা (ঙ) ৰিকেট (চ) পেলাগ্ৰা\nউত্তৰঃ (ক) সুষম আহাৰ\nযি আহাৰে শৰীৰৰ বাবে প্ৰয়োজনীয় সকলো পৰিপোষক উচিত পৰিমাণত যোগান ধৰে , কোষ গঠন আৰু মেৰামতি কৰে , দেহৰ স্বাভাৱিক প্ৰক্ৰিয়াসমূহ নিয়ন্ত্ৰণ কৰাৰ উপৰিও ৰোগ প্ৰতিৰোধ কৰে ,তেনে আহাৰকে সুষম আহাৰ বোলে ৷ সুষম আহাৰৰ ৰচনাত মন কৰিবলগা দিশসমূহ হ'লঃ বয়স ,লিংগ , বৃত্তি বা জীৱিকা , উপাৰ্জন বা আয় , পৰিয়ালৰ আকাৰ , জলবায়ু , কাম বা পৰিশ্ৰম আৰু শৰীৰৰ বিশেষ অৱস্থা ৷ সুষম আহাৰৰ পৰিকল্পনা কৰাৰ সুবিধাৰ্থে খাদ্যসমূহক ভাৰতীয় চিকিৎসা গৱেষণা পৰিষদে এক বিশেষ গোট অনুমোদন কৰিছে যি মানুহৰ শৰীৰৰ বাবে পৰিপোষক লাভ কৰাত আটাইতকৈ বেছি সহায় কৰে ৷ এই বিশেষ গোটটো হৈছে 'খাদ্যৰ পাচটা গোট '' ইয়াৰে (ক) শস্যজাতীয় খাদ্য (খ) দাইল আৰু মাহজাতীয় খাদ্য (গ) গাখীৰ আৰু মাছ-মাংস জাতীয় খাদ্য (ঘ) ফলমূল আৰু শাক-পাচলি (ঙ)তেল,চৰ্বি ,চেনি আৰু গুৰ ৷\n(ক) শৰীৰৰ ওজন হ্ৰাস পায় (খ) ভাগৰ লাগে আৰু দুৰ্বল ভাব আহে (গ) ভোক নলগা হয় (ঘ) খিংখিঙীয়া হয় (ঙ) চকুৰ তলৰ ফালে ক'লা দাগ পৰে (চ) মূখৰ পৰা বেয়া গোন্ধ ওলায় (ছ) দাঁতৰ আলু ফুলি উঠে আৰ গুৰিৰ পৰা তেজ ওলায় (জ) দাঁতৰ গুৰি ঢিলা হৈ সালোক-ঢোলোক হয় (ঝ) শৰীৰৰ যিকোনো অংশতে সংক্ৰমণ হ'ব পাৰে (চ) শৰীৰৰ জোৰা , ছালৰ তলত , নখৰ তলত ৰক্তক্ষৰণ হ'ব পাৰে (ছ) ৰোগ বহুদিন ধৰি হৈ থাকিলে ৰোগী ৰক্তহীনতাত ভোগে ৷\n(গ) গৰল ৰোগ\n(ক) বুকুৰ কামিহাড় আৰু অন্যান্য হাড়সমূহ আকাৰত সৰু হৈ পৰে (খ) বুকুৰ কামিহাড় সন্মুখৰ ফালে আগবাঢ়ি আহে (গ) ভৰিকেইটা ধেনুৰীয়া হয় (ঘ) শিশুৰ দাঁত গজা নির্দিষ্ট\n১৬। চমু উত্তৰ দিয়া-\n(ক) সুষম আহাৰ কি?\nউত্তৰঃ যি আহাৰে শৰীৰৰ বাবে প্ৰয়োজনীয় সকলো পৰিপোষক উচিত পৰিমাণত যোগান ধৰে , কোস গঠন আৰু মেৰামতি কৰে , দেহৰ স্বাভাৱিক প্ৰক্ৰিয়াসমূহ নিয়ন্ত্ৰণ কৰাৰ উপৰিও ৰোগ প্ৰতিৰোধ কৰে ,তেনে আহাৰকে সুষম আহাৰ বোলে ৷\n(খ) পুষ্টি মানে কি?\nউত্তৰঃ শৰীৰৰ বাবে সকলো প্ৰয়োজনীয় উপাদান এজন ব্যক্তিয়ে খাদ্যৰ পৰা লাভ কৰিলে তাক পুষ্টি বুলি কোৱা হয় ৷\n(গ) পৰিপােষক মানে কি?\nউত্তৰঃ খাদ্যত বিভিন্ন প্ৰকাৰৰ পুষ্টিকৰ উপাদান থাকে ৷ এই পুষ্টিকৰ উপাদানসমূহক পৰিপোষক বোলা হয় ৷\nঘ) আহাৰ-পৰিকল্পনা বুলিলে কি বুজা?\nউত্তৰঃ পৰিয়ালৰ প্ৰত্যক ব্যক্তিৰ বাবে দৈনিক প্ৰয়োজনীয় পৰিপোষকৰ পৰিমাণ পূৰণ হোৱাকৈ আহাৰৰ যি আগতীয়া আঁচনি তৈয়াৰ কৰা হয় , তাকে আহাৰৰ পৰিকল্পনা বোলা হয় ৷\nঙ) স্কার্ভি/ বেৰিবেৰি/ ৰিকেট/গৰল ৰােগ কেনেকৈ হয়?\nউত্তৰঃ স্কার্ভিঃ 'চি' ভিটামিনৰ অভাৱত ৷\nবেৰিবেৰিঃভিটামিন বি১ ৰ অভাৱত ৷\nৰিকেটঃ ভিটামিন 'ডি'ৰ অভাৱত ৷\nগৰল ৰােগঃ আয়ডিনৰ অভাৱত ৷\n১৭। অতি চমুকৈ উত্তৰ দিয়া -\nক) খাদ্য আৰু স্বাস্থ্যৰ মাজত সম্পর্ক কি?\nউত্তৰঃ আমাৰ শৰীৰত জীৱন প্ৰক্ৰিয়াসমূহ সুচৰাৰূপে চলিবৰ বাবে খাদ্যৰ বিভিন্ন উপাদানৰ প্ৰয়োজন হয় আৰু এই উপাদানসমূহ সঠিক সময়ত পাই থাকিলে আমাৰ শৰীৰ ভালে থাকে যি প্ৰত্যক্ষভাৱে আমাৰ স্বাস্থ্যত প্ৰভাৱ পেলায় আৰু এই উপাদানসমূহৰ যিকোনো এটাৰ পৰিমাণ কমি গলেই আমাৰ স্বাস্থ্যৰ অৱনতি ঘটে আৰু আমাৰ শৰীৰত বিভিন্ন বেমাৰ আজাৰে দেখা দিয়ে ৷\nখ) অপুষ্টি মানে কি?\nউত্তৰঃ এজন লোকে দৈনিক খাদ্যৰ পৰা পোৱা পৰিপোষকৰ পৰিমাণ যদি প্ৰয়োজনীয় পৰিমাণতকৈ কম বা বেছি হয় তেন্তে তাৰ পৰা তেওঁ যি সমস্যাত ভোগে তাকে অপুষ্টি বোলে ৷\nগ) সুস্বাস্থ্যৰ বাবে সুষম আহাৰৰ কিয় প্রয়ােজন?\nউত্তৰঃ সুস্বাস্থ্যৰ বাবে সুষম আহাৰৰ প্রয়ােজন হয় কাৰণ শৰীৰৰ বাবে প্ৰযোজনীয় সকলো পৰিপোষক উচিত পৰিমাণত যোগান ধৰে , কোষ গঠন আৰু মেৰামতি কৰে , দেহৰ স্বাভাৱিক প্ৰক্ৰিয়াসমূহ নিয়ন্ত্ৰণ কৰাৰ উপৰিও ৰোগ প্ৰতিৰোধ কৰে ৷\nঘ) শক্তিদায়ক/ শৰীৰ গঠনকাৰী/ শৰীৰৰ ৰক্ষক খাদ্যবিলাকৰ নাম লিখা?\nউত্তৰঃ চাউল, ঘেহুঁ, বজ্ৰা, গোমধান, জোৱাৰ, বাৰ্লি, আটা ,ময়দা ইত্যাদি ৷\n১৮। খালী ঠাই পূৰণ কৰাঃ\nক) খাদ্যৰ সাৰ উপাদানসমূহক _______ বোলে ৷\nখ) আহাৰত নিয়াছিনৰ অভাৱ হ'লে_______ৰােগ হয়।\nগ) আহাৰত_______ অভাৱত ৰক্তহীনতা ৰােগ হয়।\nঘ) সুষম আহাৰৰ ৰচনাত_____ হে প্রভাৱ পেলায়।\nঙ) ______ৰ অভাৱত মাৰাচমাচ ৰােগ হয়।।\nচ) ______ জাতীয় খাদ্যই কোৱাশ্বিয়ৰকৰ ৰােগ প্ৰতিৰােধ কৰিব পাৰে।\nক) খাদ্যৰ সাৰ উপাদানসমূহক পৰিপোষক বোলে ৷\nখ) আহাৰত নিয়াছিনৰ অভাৱ হ'লে পেলাগ্ৰা ৰােগ হয়।\nগ) আহাৰত আইৰণৰ অভাৱত ৰক্তহীনতা ৰােগ হয়।\nঘ) সুষম আহাৰৰ ৰচনাত কাৰকসমূহে প্রভাৱ পেলায়।\nঙ) প্ৰটিন-কেলৰিৰ অভাৱত মাৰাচমাচ ৰােগ হয়।।\nচ) প্ৰটিন-কেলৰি জাতীয় খাদ্যই কোৱাশ্বিয়ৰকৰ ৰােগ প্ৰতিৰােধ কৰিব পাৰে।\nTags # Class 10 # elective subjects # গৃহ বিজ্ঞান # দশম শ্ৰেণী\nBy Admin at October 25, 2020\nTags: Class 10, elective subjects, গৃহ বিজ্ঞান, দশম শ্ৰেণী\nFood and Nutrition - HOME Science - Class X - SEBA...\nRevision: Factorisation -Exercise: R-5 -Class X [ ...\nREVISION MATHS-- CLASS 10-SEBA-EXERCISE-R-6(পুনৰাল...


what vidhie mukerjea daughter of indrani and peter mukerjea accused of sheena bora murder case doing after penning devils daughter– News18 assam\nVidhie Mukerjea: শ্বীনা বৰাই নহয়, আপুনি জানেনে ইন্দ্ৰাণী মুখাৰ্জীৰ আছে আৰু এগৰাকী কন্যা, কি কৰি আছে তেওঁ\nVidhie Mukerjea: নিজৰ ১৮ বছৰীয়া জন্মদিনৰ আগদিনা বিধি মুখাৰ্জীৰ চকুৰ সন্মুখত গ্ৰেপ্তাৰ হৈছিল মাক ইন্দ্ৰাণী মুখাৰ্জী।\nLast Updated : May 20, 2022, 22:34 IST\nনিজৰ ১৮ বছৰীয়া জন্মদিন উদযাপনৰ বাবে ধুমধামেৰে আয়োজন কৰি থকাৰ সময়তে যেতিয়া আপোনাৰ পৃথিৱীখন ওলোটা হৈ পৰে তেতিয়া আপুনি কি কৰিব? যেতিয়া আপোনাৰ মাতৃক আপোনাৰ চকুৰ সন্মুখতে গ্ৰেপ্তাৰ কৰা হয় আৰু তাৰ পিছতে আপোনাৰ জীৱনৰ প্ৰতিটো দিশক এক চাঞ্চল্যকৰ ৰূপ দিবলৈ কুণ্ঠাবোধ নকৰা সংবাদ মাধ্যমৰ ধুমুহা আহি পৰে তেতিয়া আপুনি কেনেকৈ মোকাবিলা কৰিব? কিন্তু নিজ কন্যাৰ হত্যাৰ গোচৰত কাৰাদণ্ড ভোগা ইন্দ্ৰাণী মুখাৰ্জীৰ আন এগৰাকী কন্যাই এই ভয়ংকৰ সময়ত যি কৰি দেখুৱাইছিল সেয়া আছিল সকলোৰে সপোনৰো অগোচৰ।\nশেহতীয়া ঘটনাক্ৰমৰ ভিতৰত অন্যতম অবিশ্বাস্য আৰু জটিল কাহিনী শ্বীনা বৰা হত্যাকাণ্ড (Sheena Bora murder case)ত তেওঁৰ পিতৃ-মাতৃক গ্ৰেপ্তাৰ কৰাৰ পিছৰে পৰা ছয় বছৰতকৈও অধিক সময় ধৰি বিধি মুখাৰ্জীয়ে (Vidhie Mukerjea) এই প্ৰশ্নবোৰৰ সৈতে দৈনিক যুঁজ কৰিবলগীয়া হৈছিল। কিন্তু আধা দশকৰো অধিক সময় ধৰি দুঃস্বপ্নৰ মাজেৰে পাৰ হৈ অহা বিধি মুখাৰ্জীয়ে এই নৰক যন্ত্ৰণাৰ মাজৰ পৰাই নিজকে যেন নতুন ৰূপত গঢ়ি-পিতি নতুনকৈ আৱিষ্কাৰ কৰিলে। নিজে এগৰাকী লেখৰ ৰূপত আত্মপ্ৰকাশ কৰিলে বিধি মুখাৰ্জীয়ে। বিধি হৈছে ইন্দ্ৰাণীৰ আনগৰাকী কন্যা। ইন্দ্ৰাণী আৰু পিটাৰ মুখাৰ্জীৰ সন্তান বিধি মুখাৰ্জী।\nনিজৰ সন্মুখত পিতৃ-মাতৃক গ্ৰেপ্তাৰ কৰাৰ ভয়ংকৰ দৃশ্য দেখা আৰু পলকতে জীৱন উলট-পালট হৈ যোৱা সেই ভয়ংকৰ অভিজ্ঞতা আৰু বুকুত কঢ়িয়াই লৈ ফুৰা অব্যক্ত যন্ত্ৰণাবোৰৰ আক্ষৰিক ৰূপেই হ'ল বিধি মুখাৰ্জীৰ ডেভিলছ ডটাৰ (Devil’s Daughter) নামৰ গ্ৰন্থখন। এখন আকৰ্ষণীয় স্মৃতিগ্ৰন্থত বিধিয়ে নিজৰ অনুভৱবোৰ বৰ্ণনা কৰিছে।\nকিতাপখন যোৱা বছৰ প্ৰকাশৰ সময়ত এক সাক্ষাতকাৰত বিধিয়ে কয় যে গ্ৰেপ্তাৰ হোৱাৰ দুবছৰমানলৈ মাক ইন্দ্ৰাণীৰ সৈতে কথা পাতিব পৰা নাছিল। অৱশ্যে শেহতীয়াকৈ বিধিয়ে পুনৰ ইন্দ্ৰাণীৰ সৈতে কথা পাতিবলৈ আৰম্ভ কৰিছে। মাকক ক্ষমা কৰিছে নেকি বুলি সোধাত বিধিয়ে কয়, ‘মই মাক ক্ষমা কৰিছোঁ কাৰণ ই নিজকে বোজামুক্ত কৰিবলৈ বিচাৰিছোঁ।'\nউল্লেখ্য যে বুধবাৰে দেশৰ উচ্চতম ন্যায়ালয়ত জামিন লাভ কৰাৰ পিছত আজি মুম্বাইৰ বাইকুলা মহিলা কাৰাগাৰৰ পৰা মুকলি হৈ ওলাই আহিছে ইন্দ্ৰাণী মুখাৰ্জী।\nFirst published: May 20, 2022, 22:34 IST


Home Remedies: শুকান কাহে আমনি কৰিছে নেকি ? ঘৰুৱাভাৱে আপুনিও লওক এই ৬টা যতন, পাব উপশম– News18 Assam\n»Home Remedies: শুকান কাহে আমনি কৰিছে নেকি ? ঘৰুৱাভাৱে আপুনিও লওক এই ৬টা যতন, পাব উপশম\nUpdated:June 19, 2021, 11:49 AM IST\nদীৰ্ঘদিন ধৰি আপুনিও ভুগি আছে নেকি শুকান কাহৰ সমস্যাত? তেন্তে আজিৰ এই প্ৰতিবেদন আপোনাৰ বাবে অত্যন্ত গুৰুত্বপূৰ্ণ।\nLast Updated: June 19, 2021, 11:49 AM IST\nHome Remedies for Dry Cough: কাহ মানুহৰ এক সচৰাচৰ হোৱা ৰোগ, কিন্তু শুকান কাহ দীঘলীয়া সময়ৰ বাবে থাকিলে যথেষ্ট কষ্ট ভোগ কৰিব লগা হয়। বতৰ পৰিৱৰ্তন অথবা ঋতু পৰিৱৰ্তনৰ লগে লগে কাহ-পানী লগা দেখা দিয়ে। শুকান কাহে (Cough) শৰীৰ দুৰ্বল কৰে, আনহাতে সঘনাই কাহ আহি থাকিলে আন লোককো যথেষ্ট অসুবিধাত পেলায়। কোৰোণাৰ এই বিভীষিকাময় পৰিৱেশৰ মাজত কাহৰ পৰাও কোৰোণা হোৱাৰ আশংকাই দেখা দিব পাৰে। দীৰ্ঘদিন ধৰি আপুনিও ভুগি আছে নেকি শুকান কাহৰ সমস্যাত? তেন্তে আজিৰ এই প্ৰতিবেদন আপোনাৰ বাবে অত্যন্ত গুৰুত্বপূৰ্ণ। আজি আমি আপোনাক শুকান কাহৰ পৰা ঘৰুৱাভাৱে আপুনি কিদৰে সকাহ পাব পাৰে সেই বিষয়ে অৱগত কৰিম।\nআঁহত গছৰ ঠাৰি\nযদি আপুনি দীৰ্ঘদিন ধৰি শুকান কাহত ভুগি আছে তেন্তে আঁহত গছৰ ঠাৰি পিহি লওক আৰু তাৰ পিছত ইয়াত এক চামুচ মৌ যোগ দিয়ক। ইয়াক নিয়মীয়াকৈ সেৱন কৰক। ই শুকান কাহ নিৰাময় কৰিব আৰু আপুনি সকাহ অনুভৱ কৰিব।\nশুকান কাহত মৌ আপোনাৰ বাবে উপযোগী হ'ব পাৰে। মৌ বহুতো ঔষধি গুণসমৃদ্ধ। ইয়াৰ এণ্টিঅক্সিডেণ্ট গুণাগুণে কাহ আদি আঁতৰ কৰাত সহায় কৰে। মৌ ডিঙিৰ বিষ দূৰ কৰাত সহায়ক হ'ব পাৰে। ইয়াৰ বাবে, ভেষজ চাহ বা নেমুপানীত দুই চামুচ মৌ যোগ দিয়ক আৰু দিনত দুবাৰকৈ খাওক, আপুনি সকাহ পাব।\nকুহুমীয়া নিমখ পানীৰে ডিঙিৰ কুলকুলি কৰিলে কাহৰ পৰা সকাহ পাব পাৰে আৰু এনে কৰিলে ডিঙিটো পাতল লাগে। ইয়াৰ উপৰি, নিমখ পানীৰে কুলকুলি কৰিলে হাঁওফাঁওত জমা হোৱা শ্লেষ্মা হ্ৰাস হয়। ইয়াৰ বাবে একাপ কুহুমীয়া পানীত এক চতুৰ্থাংশ নিমখ যোগ দিয়ক আৰু দিনত কেইবাবাৰো কুলকুলি কৰক।\nআদা বহুতো ঔষধি গুণেৰে সমৃদ্ধ। ই কাহৰ পৰাও সকাহ দিয়ে। জালুক আৰু আদা দিয়া চাহ খালে কাহৰ পৰা সকাহ পোৱা যায়। অৱশ্যে ইয়াক সীমিত পৰিমাণত ব্যৱহাৰ কৰিব।\nকাহ উপশম কৰিবলৈ নাৰিকল তেলত কেইটোপালমান নীলগিৰি তেল যোগ দিয়ক আৰু ইয়াৰ সৈতে বুকুখন মালিচ কৰক। আপুনি গৰম পানী আৰু বাষ্পত নীলগিৰি তেলৰ টোপাল যোগ দিব পাৰে। ই বুকুখন পাতল কৰিব আৰু উশাহ লোৱা সহজ কৰি তুলিব।\nই ডিঙিৰ জ্বলা-পোৰা আৰু বিষ উপশম কৰাত সহায়ক হ'ব পাৰে। ইয়াৰ বাবে দিনত দুইৰ পৰা তিনিবাৰ গোলমৰিচৰ চাহ খাব। কাহৰ সমস্যাৰ পৰা সকাহ পাব।\nFirst published: June 19, 2021, 11:49 AM IST


লাখটকীয়া আম ! গৰাকীয়ে ৰাখিছে নিৰাপত্তাৰক্ষী...– News18 assam\nচোৰৰ চকু লাখটকীয়া আমত ! ২৪ ঘণ্টাই আমৰ সুৰক্ষাৰ বাবে গৰাকীয়ে নিয়োজিত কৰিছে ৪জন নিৰাপত্তাৰক্ষী, ৬টা কুকুৰ ...\nআমৰ সুৰক্ষাৰ বাবে ৰক্ষী আৰু কুকুৰ মোতায়েন কৰা হৈছে যিয়ে ২৪ ঘণ্টাৰ বাবে আমৰ সুৰক্ষা দি আছে।\nLast Updated : June 17, 2021, 23:20 IST\nএতিয়ালৈকে আপুনি নিশ্চয় জেড প্লাছ সুৰক্ষাত দেশৰ ভিভিআইপি লোকসকলক দেখিছে। মানুহে হয়তো তেওঁলোকৰ ঘৰৰ সুৰক্ষাৰ বাবে ৰক্ষী আৰু কুকুৰ মোতায়েন কৰা দেখিছে, কিন্তু আপুনি আম বাগিচাৰ নিৰাপত্তাত আধা ডজনতকৈও অধিক ৰক্ষী আৰু কুকুৰ মোতায়েন কৰাৰ বিষয়ে খুব কম শুনিছে। আমৰ মূল্য লাখ লাখ। জবলপুৰৰ চাৰখোলা ৰোডৰ এখন আম ৰখা বাগিচাত জাপানী প্ৰকাৰৰ আমৰ সুৰক্ষাৰ বাবে ৰক্ষী আৰু কুকুৰ মোতায়েন কৰা হৈছে যিয়ে ২৪ ঘণ্টাৰ বাবে আমৰ সুৰক্ষা দি আছে। এই আমৰ মূল্য শত বা হাজাৰত নহয় কিন্তু লাখত। এই বিশেষ প্ৰকাৰৰ আমবোৰক টাইয়ো নো তামানগছ বুলি কোৱা হয়। এইটো ইয়াৰ জাপানী নাম। বাগিচাৰ স্বত্বাধিকাৰী সংকল্প সিং পৰিহাৰে কৈছিল যে বিশেষ আমটো যোৱা বছৰ আন্তঃৰাষ্ট্ৰীয় বজাৰত প্ৰতি কিলোগ্ৰামত ২.৭০ লাখ টকাত বিক্ৰী কৰা হৈছিল। তেওঁ ব্যাখ্যা কৰে যে নাগপুৰৰ ব্যৱসায়ীয়ে এটা আমৰ বাবে ২১,০০০ টকা পৰিশোধ কৰাৰ প্ৰস্তাৱ দিছে।\nপৰিহাৰে বৰ্ণনা কৰিছিল যে বাগিচাখনত মুঠ ১৪ প্ৰকাৰৰ আম আছে, কিন্তু এই নিৰ্দিষ্ট প্ৰকাৰৰ জাপানী আমৰ মাত্ৰ ৭ জোপা আম আছে, যিবোৰ অতি কঠোৰভাৱে ৰক্ষণাবেক্ষণ কৰা হৈছে। দৰাচলতে, এই আমটো জাপানত আছে আৰু ইয়াক সূৰ্যৰ কণী (Egg Of Sun) বুলি কোৱা হয় কিয়নো ই সম্পূৰ্ণৰূপে পকিলে পাতল ৰঙা আৰু হালধীয়া হয়। ইয়াৰ ওজনো প্ৰায় ৯০০ গ্ৰাম। ইয়াত আঁহ নাথাকে আৰু সোৱাদত অতি মিঠা। এই প্ৰজাতিৰ আম জাপানৰ এক সুৰক্ষিত পৰিৱেশত খেতি কৰা হয়, কিন্তু সংকল্প সিং পৰিহাৰে ইয়াক ইয়াৰ অনুৰ্বৰ ভূমিত মুকলি পৰিৱেশত খেতি কৰিছে। জবলপুৰত লাখ লাখ টকাৰ আম বিকশিত হোৱাৰ খবৰ জুইৰ দৰে বিয়পি পৰিছে। এই বৃক্ষৰোপণৰ গৰাকীয়েও ইয়াৰ ফল ভুগিছিল। ইয়াৰ পূৰ্বে, এই বাগিচাখনত আম চুৰি হোৱাৰ ঘটনাও পোৱা গৈছে। সেইকাৰণে সংকল্প সিং পৰিহাৰে এতিয়া এই খেতিৰ সুৰক্ষাৰ বাবে কুকুৰ নিয়োজিত কৰিছে।\nআচৰিত কথা যে জাপানৰ পৰিৱেশত গছ বোৰ আন এখন দেশৰ পৰিৱেশত সহজে হ'বলৈ আৰম্ভ কৰে। সংকল্পই দেখুৱায় যে এই বাগিচাখন কিছুমান উদ্ভিদৰ সৈতে আৰম্ভ কৰা হৈছিল আৰু আজি তেওঁলোকৰ বাগিচাত ১৪ জোপা হাইব্ৰিড আম সহজে উপস্থিত আছে। তাৰে এটা হৈছে ভাৰতৰ আটাইতকৈ ব্যয়বহুল মল্লিকা যি ওজনত আটাইতকৈ ডাঙৰ।\nFirst published: June 17, 2021, 23:20 IST\nমুগাৰ সাজ পিন্ধি কাঁ চলচ্চিত্ৰ মহোৎসৱৰ ৰেড কাৰ্পেটত অভিনেত্ৰী আইমী বৰুৱা


চৰকাৰৰে ঘনিষ্ঠ ৰৌ-বৰালি জালত নপৰাকৈয়ে সামৰণি SI কেলেংকাৰীৰ তদন্তৰ!\nসন্দেহৰ আৱৰ্তত থকাসকলক সোধ-পোছ নকৰাকৈয়ে আদালতত দাখিল ২৬২১ পৃষ্ঠাৰ শ্বাৰ্জ শ্বিট\nগুৱাহাটী , December 18, 2020 8:46 pm\nSI কেলেংকাৰীৰ ৰৌ-বৰালি প্ৰকৃততে প্ৰশান্ত কুমাৰ দত্ত বা দ্বিবন ডেকা হয়নে? নে এওঁলোককে মূল অভিযুক্ত কৰি চৰকাৰৰে ঘনিষ্ঠ বহুতকে সাঙুৰি নোলোৱাকৈ সামৰণি পৰিল SI কেলেংকাৰীৰ তদন্ত।\nসংবাদ মাধ্যমৰ জৰিয়তে এই কেলেংকাৰীৰ সৈতে জৰিত থকা বুলি এমেনটকৰ স্বত্বাধিকাৰী প্ৰাঞ্জল বৰুৱা আৰু তেওঁৰ সতীৰ্থ কোচবিহাৰৰ কৌশিক চৰকাৰৰ বিৰুদ্ধে অভিযোগ উত্থাপিত হৈছিল। কিয়নো পৰীক্ষা অনুষ্ঠিত কৰা তথা প্ৰশ্নকাকত প্ৰস্তুত কৰা অন্যতম ব্যক্তিগত কোম্পানী এমেনটেকৰ স্বত্বাধিকাৰী প্ৰাঞ্জল ওৰফে বটল আৰু কৌশিককে ধৰি কোনো এজনকো বৰ্তমানলৈকে গ্ৰেপ্তাৰ নকৰিলে আৰক্ষী অথবা চিআইডিয়ে।\nঅথচ ৮৭ দিনৰ তদন্তৰ অন্তত ৫০ গৰাকী লোকক গ্ৰেপ্তাৰ কৰি ৩৬ জনক অভিযুক্ত সজাই আজি কামৰূপ মহানগৰ জিলা ন্যায়িক দণ্ডাধীশ আদালতত দাখিল কৰা হ’ল ২৬২১ পৃষ্ঠাৰ শ্বাৰ্জ শ্বীট।\nপ্ৰশ্ন হৈছে, সংবাদ মাধ্যমত ধাৰাবাহিক বাতৰি পৰিবেশন হোৱাৰ পাছতো কাৰ আশীৰ্বাদপুষ্ট এই প্ৰাঞ্জল বৰুৱা আৰু কৌশিক চৰকাৰ? কিয় তদন্তৰ শেষলৈকে আওতালৈ নাহিল প্ৰাঞ্জল-কৌশিক?\nকিছুসংখ্যক লোকে দাবী কৰা মতে ছয়মাইল অঞ্চলতে বৰ্তমানো ঘুৰা-ফুৰা কৰি আছে অভিযুক্ত প্ৰাঞ্জলে। আনকি নিজৰ মালিকাধীন এটা ৱেব পৰ্টেলো ইতিমধ্যে আৰম্ভ কৰিছে প্ৰাঞ্জলে।\nশুকুৰবাৰে এক সংবাদ মেল যোগে আদালতত শ্বাৰ্জ শ্বীট দাখিল কৰাৰ কথা সদৰি কৰে চি আই ডিৰ চিআইডিৰ আৰক্ষী মহা পৰিদৰ্শক সুৰিন্দৰ সিঙে । এই কেলেংকাৰীৰ সময়ত অসমৰ বিভিন্ন ঠাইৰ পৰা ৬,২৬,৬৯,৪৪০ টকা উদ্ধাৰ হৈছিল। ৩২টা মোবাইল ফোন, ১১ টা ভিডিঅ’ ৰেকৰ্ডাৰ, ৫ টা লেপটপ আৰু ১০খন গাড়ীয়ো জব্দ হৈছিল এই কেলংকাৰীৰ সময়ত।\nএই কেলেংকাৰীৰ তদন্তত অভিযুক্তসকল ক্ৰমে প্ৰাশান্ত কুমাৰ দত্ত , কুমাৰ সঞ্জিত কৃষ্ণ,. সৰোজ শৰ্মা, ৰুবুল হাজৰিকা, দিবন ডেকা, অক্ষয় চন্দ বেইদ, হিৰক জ্যোতি বৰুৱা, কুশল দাস, ৰূপম ডেকা, ৰূপম দাস, তৰণী কান্ত বণিক্য, প্ৰদীপ মজুমদাৰ, দেৱৰাজ দাস, জয়দীপ বৰুৱা, মনিজিত বৰা, ঋতুৰাজ বৰা, জিতু মিকিৰ, মহ. আনোৱাৰ আলী, প্ৰিয়া নাথ গগৈ @ জিণ্টু গগৈ, দিলিপ গগৈ, অভিজিত বড়ো, ম্ৰিণাল কুমাৰ নাথ, কাকুমণি নাথ, কুমুদ কলিতা, জিণ্টু নাথ, সুব্ৰত চৰকাৰ, সুকন্যা চৰকাৰ, জুগামী ব্ৰহ্ম, সঞ্জিৱ কুমাৰ শৰ্মা, কুমুদ গোশ্বামী, প্ৰাঞ্জল কুমাৰ শৰ্মা, প্ৰণৱ বৰা, অলকেশ বৈশ্য, বিমল থাপা, অশোক দাস আৰু ধ্ৰুৱজ্যোতি দাস।\nআনহাতে, এই কেলেংকাৰীৰে নাম সাঙুৰ খোৱাৰ পাছতো প্ৰাঞ্জল বৰুৱাক কিয় শ্বাৰ্জ শ্বীট দাখিল কৰালৈকে সোধ-পোচ কৰা নহ’ল বুলি সুৰিন্দৰ সিঙক আমাৰ সাংবাদিকে প্ৰশ্ন কৰাত তেওঁ দায়সৰা মন্তব্য কৰা পৰিলক্ষিত হ’ল।\n‘CRPC ৰ ধাৰা ১৭৩ অনুসৰি যদিও আমি শ্বাৰ্জ শ্বীট দাখিল কৰিলো তথাপি আৰক্ষীৰ অধিকাৰ আছে যদি তেওঁলোকে কিবা অতিৰিক্ত তথ্য লাভ কৰে তেন্তে আমি পুনৰ অতিৰিক্ত শ্বাৰ্জশ্বীট দাখিল কৰিব পাৰিম।‘ কোনোদিনে সোধ-পোছ কৰিবলৈ মাতি ননা প্ৰাঞ্জল বৰুৱা সন্দৰ্ভত এনেদৰে মন্তব্য কৰে সুৰিন্দৰ সিঙে।\nআনহাতে, কি প্ৰাথমিক সুত্ৰৰ পৰা এই কেলেংকাৰী সংঘটিত হ’ল বা মুল অভিযুক্ত বা দোষী কোন বুলি সাংবাদিকে সোধাত সিঙে কয় ‘যেতিয়া এটা কেলেংকাৰী বা অপৰাধ সংঘটিত হয় তেতিয়া এজন লোকে অকলে সেই কেলেংকাৰী সংঘটিত নকৰে। কেলেংকাৰী হ’বলৈ এজনতকৈ বেছি লোকৰ প্ৰয়োজন হয়। গতিকে আমি কোন মূল অভিযুক্ত এইধৰণে বিশ্লেষণ কৰিলে নহ’ব। যি যি কেলেংকাৰী সংঘটিত কৰিছে সকলোকে একেলগে অভিযুক্ত বুলি ধৰো।‘\nইপিনে. তদন্তৰ সময়ত ৩৬ গৰাকী লোকক অভিযুক্ত সজোৱা হ’ল যদিও মোবাইল জব্দ হ’ল মাত্ৰ ৩২ টাহে। যিহেতু মোবাইলৰ জৰিয়তেই এই প্ৰশ্নকাকতসমূহ ভাইৰেল হৈছিল গতিকে কিয় আৰু কি পৰিস্থিতিত চাৰিটাকৈ মোবাইল জব্দ নহ’ল এই তদন্তত? এই প্ৰশ্ন কৰিছে সচেতন মহলে।\nএই সন্দৰ্ভত প্ৰশ্ন উত্থাপন কৰি প্ৰতিবন্ধী সুৰক্ষা সংস্থা অসমৰ সাধাৰণ সম্পাদক তথা গুৱাহাটী উচ্চ ন্যায়ালয়ৰ অধিবক্তা নৃপেন মালাকাৰে কয় ‘অভিযুক্ত যদি ৩৬ গৰাকী হয় আৰু যিহেতু প্ৰশ্নকাকত মোবাইল ফোনযোগে বিয়পি পৰিছিল বুলি প্ৰথম অভিযুক্তই প্ৰথমতেই কৈছিল কিন্তু এতিয়ালৈকে চাৰিটা মানুহৰ মোবাইল জব্দ কৰা নাই। কোন চাৰিজনৰ মোবাইল জব্দ কৰা নাই সেই কথা সংবাদমেলত কিয় উল্লেখ নকৰিলে?’\nতদুপৰি ‘কোন চাৰিজনৰ মোবাইল জব্দ নকৰিলে?’ বুলি প্ৰশ্ন কৰি মালাকাৰে লগতে কয় ‘কেৱল সঞ্জিত কৃষ্ণৰ মোবাইলেই জব্দ নকৰাই নহয়, হয়তো ৰুবুল হাজৰিকাৰো মোবাইল জব্দ নকৰিব পাৰে, পি.কে. দত্তৰো মোবাইল জব্দ নকৰিব পাৰে!, যদি ৩৬ গৰাকী লোকৰ মোবাইল জব্দ নকৰে গোটেই বিষয়টোৱেই বেলেগ ফাললৈ গতি কৰিব। কিয়নো গোটেই গোচৰটোত IT Section অন্তৰ্ভুক্ত হৈছে।মোবাইল ফোন নথকা মানুহ এই কেলেংকাৰীত জৰিত হ’ব নোৱাৰে। তেওঁলোকে বুদ্ধি কৰি গোটেই বিষয়টো এৰাই চলিছে।‘\nইপিনে, প্ৰাথমিক উৎসটো কি এই কেলেংকাৰীৰ? এনেদৰে প্ৰশ্ন কৰি মালাকাৰে কয় ‘তেওঁলোকে সংবাদমেলত এই কথাও উল্লেখ নকৰিলে। আজিৰ দিনটোত শ্বাৰ্জ শ্বীট দাখিল কৰা বুলি কৈছে মানে ইয়াৰ অৰ্থ হৈছে তদন্ত প্ৰক্ৰিয়া সম্পূৰ্ণ। এই শ্বাৰ্জশ্বীটত ৩৬ টা মোবাইল জব্দ কৰাৰ কথাটো কিয় উল্লেখ কৰিব নোৱাৰিলে?’\nইপিনে নাম সাঙুৰ খোৱা প্ৰাঞ্জল বৰুৱা আৰু কৌশিক চৰকাৰক কিয় এতিয়ালৈকে সোধ-পোছ কৰা নহ’ল বুলি উল্লেখ কৰি তেওঁ লগতে কয় ‘কৌশিক চৰকাৰ আৰু প্ৰাঞ্জল বৰুৱাক সোধ-পোছ কৰিলেই সমগ্ৰ কেলেংকাৰীৰ আচল ৰহস্য ওলাই পৰিব নেকি?’\nআনহাতে, ৰাজ্য চৰকাৰে কা বিৰোধী আন্দোলনৰ সময়ত ঘোষণা কৰা ৫৫ হাজাৰ নিযুক্তিৰ কথাটো গাপ দিবলৈকে এনেধৰণৰ কেলেংকাৰীৰ ভেকু-ভাওনা কৰা বুলি অভিযোগ তুলি মালাকাৰে লগতে কয় ‘নিৰ্বাচনলৈ মাজত মাথো তিনিমাহ। গতিকে অসমৰ ৰাইজক স্বচ্ছ আৰু নিকা পদ্ধতিৰে নিযুক্তি দিয়া বুলি দেখুৱাবলৈকে বা ৫৫ হাজাৰ নিযুক্তি বিষয় এৰাই চলিবলৈ এনেধৰণে লেহেমীয়া গতিৰে তদন্ত কৰি গোটেই নিযুক্তি বিষয়টো ভেকু-ভাওনাত পৰিণত কৰিব বিচাৰিছে।‘\nইয়াৰোপৰি, চৰকাৰৰ বহু বৰমুৰীয়া বিষয়া এই কেলেংকাৰীত জৰিত থাকিব পাৰে বুলি অভিযোগ তুলি তেওঁ লগতে কয় ‘প্ৰতিবন্ধী নিযুক্তিত কেলেংকাৰী সংঘটিত হোৱা বুলি মুখ্যমন্ত্ৰীৰ আগত বাৰম্বাৰ অভিযোগ দিয়াৰ পাছতো আজিলৈকে কোনোধৰণৰ তদন্ত নকৰিলে। আৰক্ষী প্ৰশাসনৰ বৰমুৰীয়াৰ নাম আহিব বাবেই তদন্ত প্ৰক্ৰিয়াটোক ভেকো-ভাওনাৰ ৰূপ দিব বিচৰা হৈছে।‘\nইপিনে, আৰক্ষী নিযুক্তি বৰ্ডৰ অধ্যক্ষ প্ৰদীপ কুমাৰক ১০০ শতাংশই সোধ-পোছ কৰাৰ দায়িত্ব আছিল বুলি দাবী কৰি মালাকাৰে লগতে কয় ‘তেওঁৰ হাতৰ পৰাই প্ৰশ্নকাকতসমূহ বিভিন্ন জিলালৈ গৈছিল যদিও তেওঁক তদন্তৰ আওতালৈ ননাটোতে ৰাইজে বুজি উঠিব তদন্ত কেনেধৰণৰ হৈছে।‘


গুজৰাটত কেইবাটাও প্ৰকল্পৰ উদ্ঘাটন আৰু ৰাষ্ট্ৰক সমৰ্পণ উপলক্ষে প্ৰধানমন্ত্ৰীৰ ভাষণৰ মূল পাঠ\nPosted On: 16 JUL 2021 7:39PM by PIB Guwahati\nমন্ত্ৰী পৰিষদৰ মোৰ সহযোগী আৰু গান্ধীনগৰৰ সাংসদ শ্ৰীমান অমিত শ্বাহ জী ৰে'ল মন্ত্ৰী অশ্বিনী বৈষ্ণৱ জী, গুজৰাটৰ মুখ্যমন্ত্ৰী বিজয় ৰূপাণী জী, উপ মুখ্যমন্ত্ৰী নিতিন ভাই, কেন্দ্ৰীয় ৰে'ল ৰাজ্যমন্ত্ৰী শ্ৰীমতী দৰ্শনা জৰদোশ জী, গুজৰাট চৰকাৰৰ অন্য মন্ত্ৰীগণ, সংসদৰ মোৰ সহযোগী আৰু গুজৰাট প্ৰদেশ ভাৰতীয় জনতা পাৰ্টীৰ অধ্যক্ষ শ্ৰীমান চিআৰ পাটিল জী, অন্য সাংসদগণ, বিধায়কগণ, আৰু মোৰ প্ৰিয় ভাই-ভনীসকল, আপোনালোক সকলোকে নমস্কাৰ।\nআজিৰ দিনটো, ২১শ শতিকাৰ ভাৰতৰ আকাংক্ষাৰ, যুৱ ভাৰতৰ ভাবনা আৰু সম্ভাৱনাৰ বহুত ডাঙৰ প্ৰতীক। ছাইঞ্চ আৰু টেকনলজি হওক, উন্নত Urban Landscape হওক বা আকৌ connectivityৰ আধুনিক Infrastructure, নতুন ভাৰতৰ নতুন পৰিচয়ত আজি এটা আৰু অলংকাৰ সংযুক্ত হ'ল। মই ইয়াত দিল্লীৰ পৰা বহুতো projectsৰ লোকাৰ্পণ তো কৰিছো, কিন্তু এইবিলাকক সোঁ-শৰীৰে দেখাৰ উৎসুকতা মই প্ৰকাশ কৰিব নোৱাৰো। মই সুযোগ পালেই নিজেও এইবোৰ চাবলৈ আহিম।\nআজি দেশৰ লক্ষ্য কেৱল Concreteৰ Structure থিয় কৰোৱাটো নহয়, বৰং আজি দেশত এনেকুৱা Infraৰ নিৰ্মাণ হৈ আছে যাৰ নিজৰ একোটা Character আছে। উন্নত পাব্লিক প্লেচ আমাৰ জৰুৰী আৱশ্যকতা, এনেকৈ কেতিয়াও আগতে ভবা নহৈছিল। আমাৰ অতীতৰ Urban planningত ইয়াকো এক প্ৰকাৰৰ লাগজাৰীৰ সৈতে সাঙুৰি দিয়া হৈছিল। আপোনালোকেও মন কৰিছে চাগৈ যে ৰিয়েল এষ্টেট আৰু হাউছিং কোম্পানীৰ প্ৰচাৰৰ ফোকাচ কি হয় - পাৰ্ক ফেচিং ঘৰ বা ছ'চাইটীৰ বিশেষ পাব্লিক স্পেচৰ আশেপাশে হয়। এনেকুৱা এই কাৰণেই হয় কিয়নো আমাৰ চহৰসমূহৰ এক বৃহৎ জনসংখ্যাই কোৱালিটী পাব্লিক স্পেচ আৰু কোৱালিটী পাব্লিক লাইফৰ পৰা বঞ্চিত হৈ আছে। এতিয়া Urban Developmentৰ পুৰণি ধাৰণাক পিছত এৰি থৈ দেশ আধুনিকতাৰ দিশত আগুৱাই আছে।\nআহমদাবাদত সাবৰমতীৰ কি অৱস্থা আছিল, এই কথা কোনে পাহৰিব পাৰে? আজি তাত পানীৰ ধাৰাৰ লগতে ৰিভাৰফ্ৰণ্ট, পাৰ্ক, অ'পেন জিম, ছী প্লেনৱে সকলো আমাৰ সেৱাত উপলব্ধ। অৰ্থাৎ এক প্ৰকাৰে সম্পূৰ্ণ ecosystem সলনি হৈ গৈছে। এই পৰিৱৰ্তনেই কাংকৰিয়াত কৰা হৈছে। পুৰণি আহমদাবাদৰ এটা নিজৰা ইমান জাক-জমকতাৰ কেন্দ্ৰ হৈ পৰিব, এই কথা আগতে কেতিয়াও ভবা হোৱা নাছিল।\nশিশুসকলৰ স্বাভাৱিক বিকাশৰ বাবে মনোৰঞ্জনৰ লগতে তেওঁলোকৰ শিকা আৰু তেওঁলোকৰ creativityয়েও স্পেচ পোৱা দৰকাৰ। ছাইঞ্চ চিটী এটা এনেকুৱা প্ৰজেক্ট যি ৰী-ক্ৰিয়েচন আৰু creativityক পাৰস্পৰিকভাৱে সংযুক্ত কৰে। ইয়াত এনেকুৱা Re-creational activities আছে যি শিশুৰ creativityক উৎসাহ দিয়ে। ইয়াত খেল-ধেমালি আছে, আনন্দ আছে আৰু ইয়াৰ লগতে এইবোৰ শিশুক কিবা নতুন শিকোৱাৰ প্লেটফৰ্মো। আমি দেখিছো, শিশুৱে প্ৰায়ে মাক-দেউতাকৰ পৰা ৰোবোটছ আৰু জন্তুৰ ডাঙৰ পুতলাৰ ডিমাণ্ড কৰে। কিছুমান শিশুৱে কয় যে ঘৰলৈ ডায়নাছোৰ লৈ আহা, কোনোৱে সিংহ পুঁহিবলৈ জেদ কৰে। এতিয়া মাক-দেউতাকে এইবোৰ ক'ৰপৰা আনিব? শিশুৱে এই বিকল্প লাভ কৰে ছাইঞ্চ চিটীত। যিখন এই নতুন নেচাৰ পাৰ্ক হৈছে, ই বিশেষকৈ মোৰ কণমানি বন্ধুসকলে বহুত ভাল পাব। ইমানেই নহয়, ছাইঞ্চ চিটীত নিৰ্মিত Aquatics Gallery, সেইখনে তো আৰু আনন্দিত কৰিব। ই দেশৰে নহয় বৰং এছিয়াৰে টপ Aquariumৰ অন্যতম। একেখন ঠাইতে পৃথিৱীৰ সমুদ্ৰী জৈৱ বিবিধতাৰ দৰ্শনে আপোনা-আপুনি অদ্ভুত অনুভৱ দিব।\nএকেদৰে Robotics Galleryত ৰোবোটছৰ লগত কথা-বতৰা আকৰ্ষণৰ কেন্দ্ৰতো হয়েই, লগতে ই Roboticsৰ ক্ষেত্ৰত কাম কৰিবৰ বাবে আমাৰ যুৱক-যুৱতীসকলক অনুপ্ৰাণিতও কৰিব, শিশু মনত জিজ্ঞাসা জগাব। মেডিচিন, খেতি, স্পেচ, ডিফেঞ্চ, এনেকুৱা অনেক ক্ষেত্ৰত ৰোবোটছ কেনেকৈ কামত আহিব পাৰে, ইয়াৰ অনুভৱ ইয়াত আমাৰ যুৱ বন্ধুসকলে ল'ব পাৰিব। আৰু হয়, ৰোবো কেফেত ৰোবোটিক ছেফে বনোৱা আৰু ৰোবোট ৱেইটাৰ্ছে পৰিৱেশন কৰা খাদ্য খোৱাৰ আনন্দ ল'বলৈ তালৈ যোৱা কোনো ব্যক্তি তালৈ হয়তো নোযোৱাকৈ থাকিব নোৱাৰিব। কালি যেতিয়া ছ'চিয়েল মিডিয়াত মই ইয়াৰ ছবি পোষ্ট কৰো, তেতিয়া এনেকুৱা মন্তব্যও পঢ়িবলৈ পালো যে -এনেকুৱা ছবি তো আমি বিদেশতহে দেখিছিলো। মানুহৰ বিশ্বাসেই হোৱা নাই যে এই ছবিবোৰ ভাৰতৰ, গুজৰাটৰ। আজি এই কাৰ্যক্ৰমত, মই আহ্বান জনাওঁ যে ছাইঞ্চ চিটীলৈ যিমান পাৰি সিমান বেছি শিশু আহক, বিদ্যাৰ্থী আহক, স্কুলৰ ৰেগুলাৰ ট্যুৰ হওক, ছাইঞ্চ চিটী শিশুৰে মুখৰ হৈ থাকক, উজ্জ্বলি থাকক তেতিয়া ইয়াৰ সাৰ্থকতা আৰু ভব্যতা আৰু বাঢ়িব।\nমোৰ বাবে এইটো বহুত আনন্দৰ কথা যে গুজৰাট আৰু গুজৰাটৰ মানুহৰ গৌৰৱ আৰু বঢ়োৱা এনেকুৱা অনেক কামৰ আজি শুভাৰম্ভ হৈছে। আজি আহমদাবাদ চহৰৰ লগতে গুজৰাটৰ ৰে'ল কানেক্টিভিটিও আৰু আধুনিক, আৰু বেছি শক্তিশালী হৈছে। গান্ধীনগৰ আৰু বড়নগৰ ষ্টেচনৰ নবীকৰণ হওক, মেহসানা-বৰেঠা লাইন ওখ কৰা আৰু বিজুলীকৰণ হওক, সুৰেন্দ্ৰনগৰ- পীপাৱাৱ ছেকচনৰ বিজুলীকৰণ হওক, গান্ধীনগৰ কেপিটেল- বৰেঠা মেমু সেৱাৰ আৰম্ভণি হওক, বা আকৌ গান্ধীনগৰ কেপিটেল-বাৰাণসী ছুপাৰফাষ্ট এক্সপ্ৰেছৰ শুভাৰম্ভ হওক, এই সকলো সুবিধাৰ বাবে গুজৰাটবাসীক বহুত বহুত অভিনন্দন। গান্ধীনগৰৰ পৰা বেনাৰসৰ মাজত ট্ৰেইন, এফালে সোমনাথৰ ভূমিক বিশ্বনাথৰ ভূমিৰে সংযুক্ত কৰাৰ ডাঙৰ কাম।\n২১শ শতিকাৰ ভাৰতৰ প্ৰয়োজন ২০শ শতিকাৰ কাম-কাজেৰে সম্পূৰ্ণ হ'ব পৰা নাছিল। সেয়ে ৰে'লৱেত নতুন ব্যৱস্থাৰে Reformৰ আৱশ্যকতা আছিল। আমি ৰে'লৱেক কেৱল এটা ছাৰ্ভিচৰ ৰূপত নহয় বৰং এক Assetৰ ৰূপত বিকশিত কৰিবৰ বাবে কাম আৰম্ভ কৰিলো। আজি ইয়াৰ পৰিণাম দেখিবলৈ পোৱা গৈছে, আজি ভাৰতীয় ৰে'লৱেৰ পৰিচয়, তাৰ ৰূপ সলনি হ'বলৈ লৈছে। আজি ভাৰতীয় ৰে'লৱেত সুবিধাও বাঢ়িছে, স্বচ্ছতাও বাঢ়িছে, সুৰক্ষাও বাঢ়িছে আৰু স্পীডো বাঢ়িছে। লাগে সেয়া Infrastructureৰ modernization বা নতুন আধুনিক ট্ৰেইন হওক, এনেকুৱা কিমান যে প্ৰয়াস ট্ৰেইনৰ স্পীড বঢ়াবলৈ কৰি থকা হৈছে। আহিবলগীয়া দিনবিলাকত যেতিয়াই dedicated ফ্ৰেট corridor আৰম্ভ হৈ যাব, ট্ৰেইনৰ স্পীড আৰু বাঢ়িব। তেজস আৰু বন্দেভাৰতৰ দৰে আধুনিক ট্ৰেইনবিলাক তো আমাৰ ট্ৰেকত চলিবলৈ লৈছেই। আজি এই ট্ৰেইনবিলাকে যাত্ৰীসকলক এক নতুন আৰু অদ্ভুত অভিজ্ঞতা দি আছে। ভিষ্টাডোম কোচৰ ভিডিঅ'ও আপোনালোকে ছ'চিয়েল মিডিয়াত নিশ্চয় দেখিছে।\nযিসকল লোক Statue of Unityলৈ গৈছে তেওঁলোকে ইয়াৰ মুনাফাও লাভ কৰিছে চাগৈ। এই Coaches ease and feel of journeyক এটা নতুন মাত্ৰা প্ৰদান কৰিছে। ট্ৰেইনত যাত্ৰা কৰা সকলো লোকে এতিয়া এয়াও অনুভৱ কৰি আছে যে আমাৰ ট্ৰেইন, আমাৰ platforms আৰু আমাৰ tracks আগতকৈ কিমান চাফা হ'বলৈ লৈছে। ইয়াত বহুত ডাঙৰ যোগদান সেই ২ লাখতকৈ অধিক bio-toiletsৰো আছে যিবোৰ কোচত install কৰা হৈছে।\nএনেদৰেই, আজি দেশজুৰি প্ৰধান ৰে'লৱে ষ্টেচনসমূহৰ আধুনিকীকৰণ কৰি থকা হৈছে। টীয়েৰ ২ আৰু টীয়েৰ ৩ চহৰসমূহৰ ৰে'লৱে ষ্টেচনো এতিয়া Wi-Fi সুবিধাৰে সংযুক্ত হৈছে। সুৰক্ষাৰ দৃষ্টিকোণৰ পৰা চালে ব্ৰড গজত unmanned railway crossingsক সম্পূৰ্ণৰূপে শেষ কৰি দিয়া হৈছে। কেতিয়াবা ভীষণ দুৰ্ঘটনা আৰু অব্যৱস্থাৰ অভিযোগৰ বাবে মিডিয়াত চৰ্চিত হৈ থকা ভাৰতীয় ৰে'লে আজি positivity লৈ আহে। আজি ভাৰতীয় ৰে'লক পৃথিৱীৰ আধুনিকতম নেটৱৰ্ক আৰু মেগা প্ৰজেক্টছৰ বাবে চৰ্চাত স্থান লাভ কৰে। আজি ভাৰতীয় ৰে'লক চোৱাৰ অভিজ্ঞতা আৰু দৃষ্টিভংগী দুয়োটা সলনি হৈ আছে। আৰু মই গৌৰৱেৰে ক'ম যে আজিৰ এই প্ৰজেক্ট- ভাৰতীয় ৰে'লৰ এই নতুন অৱতাৰৰ আত্ম প্ৰকাশ।\nমোৰ এয়া স্পষ্ট মত যে ৰে'লৱে দেশৰ প্ৰতিটো কোণলৈ যাওক, ইয়াৰ বাবে ৰে'লৱেৰ Horizontal Expansion জৰুৰী। ইয়াৰ সমান্তৰালকৈ ৰে'লৱেত কেপাচিটী বিল্ডিং, ৰিছ'ৰ্চ বিল্ডিং, নতুন টেকনলজি আৰু উন্নত সেৱাৰ বাবে Vertical Expansionও সিমানেই আৱশ্যকীয়। উন্নত ট্ৰেক, আধুনিক ৰে'লৱে ষ্টেচন আৰু ৰে'ল ট্ৰেকৰ ওপৰত আকৰ্ষণীয় হোটেল, গান্ধীনগৰ ৰে'লৱে ষ্টেচনৰ এই প্ৰয়োগ ভাৰতীয় ৰে'লৱেত এক সাৰ্থক পৰিৱৰ্তনৰ আৰম্ভণি। ৰে'লেৰে ভ্ৰমণ কৰা সাধাৰণ নাগৰিককো এয়াৰপৰ্টৰ দৰে সুবিধা পাওক, মহিলা আৰু সৰু সৰু শিশুৰ বিশেষ প্ৰয়োজনীয়তাৰ প্ৰতি লক্ষ্য ৰাখি তেওঁলোকৰ বাবে ভাল ব্যৱস্থা হওক, এনেকুৱা আধুনিক আৰু সুবিধাজনক ষ্টেচন আজি দেশে, গান্ধীনগৰে পাই আছে।\nগান্ধীনগৰৰ নতুন ৰে'ল ষ্টেচনে দেশত ইনফ্ৰাষ্ট্ৰাকচাৰক লৈ মাইণ্ডছেটত আহি থকা পৰিৱৰ্তনকো দৰ্শাইছে। দীৰ্ঘ সময় ধৰি ভাৰতত ইনফ্ৰাষ্ট্ৰাকচাৰক লৈও এক শ্ৰেণী বিভাজনক উৎসাহিত কৰা হৈছে। আৰু মই আপোনালোকক ক'ব বিচাৰো যে আপোনালোক সকলোৱে গুজৰাটৰ মানুহে ভালদৰে জানে, আমি এটা প্ৰয়োগ কৰিছিলো যেতিয়া মই গুজৰাটত সেৱা কৰাৰ সুযোগ পাইছিলো। আমাৰ যি bus stations আছে সেই bus stationsক আধুনিক বনোৱাৰ দিশত কাম কৰিলো। Public-Private Partnership Modelৰ ওপৰত কাম কৰিলো। আৰু যি কেতিয়াবা bus stations কেনেকুৱা অৱস্থাত আছিল, আজি আমাৰ গুজৰাটত কেইবাটাও bus stations আধুনিক হৈছে। এয়াৰপৰ্টৰ দৰে সুবিধাৱলী bus stationsত দেখিবলৈ পোৱা গৈছে।\nআৰু এতিয়া মই দিল্লীলৈ যেতিয়া আহিলো নিজৰ অফিচাৰসকলক bus stations চাবৰ বাবে পঠিয়াইছিলো, ৰে'লৱেৰ বিষয়াসকলক। আৰু মই তেওঁলোকক বুজাইছিলো যে আমাৰ ৰে'লৱে ষ্টেচন এনেকুৱা কিয় হ'ব নালাগে। Land useৰ Optimum Utilization হওক, ৰে'লৱে ষ্টেচনত বহুত ডাঙৰ economy activity হওক, আৰু ৰে'লৱে নিজেই কেৱল ট্ৰেইনৰ অহাযোৱা নহয়, এক প্ৰকাৰৰ ইকনমীৰ শক্তি কেন্দ্ৰ হ'ব পাৰে। যেনেকৈ এয়াৰপৰ্টৰ বিকাশ হয়, যেনেকৈ গুজৰাটত বাছ ষ্টেচনৰ বিকাশৰ কাম হৈছে, তেনেকৈয়ে ৰে'লৱে ষ্টেচনৰো Public-Private Partnership Modelৰ ওপৰত বিকাশ কৰাৰ দিশত আমি আগবাঢ়ি আছো। আজি গান্ধীনগৰ তাৰ আৰম্ভণি। জনসুবিধাত এনেকুৱা বৰ্গীকৰণ, এয়া যি ইয়াৰ বাবে, তাৰ বাবে, ধনীৰ বাবে হৈ আছে এই সকলো অদৰকাৰী কথা। সমাজৰ প্ৰতিটো শ্ৰেণীয়ে ব্যৱস্থাসমূহ পাব লাগে।\nগান্ধীনগৰৰ আধুনিক ৰে'লৱে ষ্টেচন এই কথাৰো বহুত ডাঙৰ প্ৰমাণ যে ৰে'লৱেৰ সম্পদৰ সৎ ব্যৱহাৰ কৰি, ইয়াক অৰ্থনৈতিক কাম-কাজৰ কেন্দ্ৰও বনাব পাৰি। আধুনিক প্ৰযুক্তিৰ ব্যৱহাৰ কৰি, ট্ৰেকৰ ওপৰত এনেকুৱা হোটেল বনাই দিয়া হৈছে, য'ৰপৰা ৰে'ল চলিলে দেখা পোৱা যায়, কিন্তু উপলব্ধি নহয়। মাটি সিমানেই আছে, কিন্তু তাৰ ব্যৱহাৰ দুগুণ হৈ গ'ল। সুবিধাও উন্নত, পৰ্যটন আৰু বেপাৰ- বাণিজ্যও উত্তম। য'ৰ পৰা ৰে'ল যায় তাৰ পৰা প্ৰাইম লোকেচন বাৰু কি হ'ব পাৰে?\nএই ৰে'লৱে ষ্টেচনৰ পৰা মহাত্মা মন্দিৰৰ যি ভব্য দৃষ্টি দেখিবলৈ পোৱা যায়, দাণ্ডী কুটীৰ দেখা যায়, সেয়াও অদ্ভুত। দাণ্ডী কুটীৰ মিউজিয়ামলৈ অহা মানুহে বা ভাইব্ৰেট গুজৰাট ছামিটলৈ অহা মানুহে যেতিয়া ইয়াক দেখিব, তেতিয়া তেওঁলোকৰ বাবে এইটোও এটা ট্যুৰিষ্ট স্পট হৈ পৰিব। আৰু আজি ৰে'লৱেৰ এই যি কায়াকল্প হৈছে, মহাত্মা মন্দিৰৰ পৰা পোনপটীয়াকৈ হৈছে, ইয়াৰ কাৰণে মহাত্মা মন্দিৰৰ মাহাত্ম্যও বহুগুণ বৃদ্ধি পাইছে। এতিয়া মানুহে সৰুসুৰা কনফাৰেঞ্চ কৰিবলৈ এই হোটেলৰো ব্যৱহাৰ কৰিব, মহাত্মা মন্দিৰৰো ব্যৱহাৰ কৰিব। অৰ্থাৎ এক প্ৰকাৰে বছৰি অনেক ইভেন্টৰ বাবে ইয়াত এক সাৰ্বজনীন ব্যৱস্থা পাই গ'ল। আৰু এয়াৰপৰ্টৰ পৰা ইয়ালৈ ২০ মিনিটৰ ৰাস্তা, আপুনি কল্পনা কৰিব পাৰে যে দেশ-বিদেশৰ মানুহে ইয়াৰ কিমান ব্যৱহাৰ কৰিব পাৰে।\nকল্পনা কৰক, সমগ্ৰ দেশতে ৰে'লৱেৰ ইমান ডাঙৰ নেটৱৰ্ক আছে, ইমান বেছি সম্পদ আছে, এনেকুৱা কিমান সম্ভাৱনা তাত লুকাই আছে। বন্ধুসকল, ভাৰতৰ দৰে বিশাল দেশত ৰে'লৱেৰ ভূমিকা সদায় বহুত ডাঙৰ। ৰে'লৱেই নিজৰ লগতে বিকাশৰ নতুন গতি, সুবিধাৱলীৰ নতুন গতি লৈও উপস্থিত হয়। এয়া যোৱা কেইটামান বছৰৰ প্ৰয়াস যে আজি নৰ্থ ইষ্টৰ ৰাজধানীসমূহলৈ প্ৰথমবাৰ ৰে'ল গৈ পাইছে, এনেকৈ বহুত সোনকালেই শ্ৰীনগৰো কন্যাকুমাৰীৰে ৰে'লৰ মাধ্যমত সংযুক্ত হ'ব। আজি বড়নগৰো এই Expansionৰ অংশ হৈ পৰিছে। মোৰতো বড়নগৰ ষ্টেচনৰ সৈতে কিমান স্মৃতি জড়িত হৈ আছে। নতুন ষ্টেচন সঁচাকৈ বহুত আকৰ্ষণীয় যেন লাগি আছে। এই নতুন ব্ৰডগজ লাইন হোৱাত বড়নগৰ-মোঢেৰা-পাটন হেৰিটেজ ছাৰ্কিট এতিয়া উন্নত ৰে'ল সেৱাৰে কানেক্ট হৈ গ'ল। ইয়াৰ জৰিয়তে আহমদাবাদ-জয়পুৰ-দিল্লী মেইন লাইনৰ সৈতে পোনপটীয়াকৈ কানেক্টিভিটি হৈ গ'ল। এই লাইন আৰম্ভ হোৱাত এই সমগ্ৰ ক্ষেত্ৰত সুবিধাৰ লগতে ৰোজগাৰ আৰু স্ব-নিয়োজনৰ নতুন সুযোগো মুকলি হ'ল।\nমহসাণা-বৰেঠা লাইনে য'ত আমাৰ ভূভাগৰ সৈতে আমাক কানেক্ট কৰিছে, একেদৰে সুৰেন্দ্ৰনগৰ-পীপাৱাৱ লাইনৰ বৈদ্যুতিকীকৰণে আমাক ভাৰতীয় ৰে'লৰ ভৱিষ্যতৰ সৈতে সংযুক্ত কৰিছে। এয়া ভাৰতীয় ৰে'লৰ ইতিহাসত থকা কম সময়ত সম্পূৰ্ণ হোৱা প্ৰজেক্টৰ মাজৰ এটা। এই ৰে'ল লাইন এক মহত্বপূৰ্ণ প'ৰ্ট কানেক্টিভিটি ৰুট হোৱাৰ লগতে ৱেষ্টাৰ্ন ডেডিকেটেড ফ্ৰেট কৰিডৰৰ বাবে ফীডাৰ ৰুটো। এই ৰে'লপথ পীপাৱাৱ বন্দৰৰ পৰা দেশৰ উত্তৰ অংশৰ বাবে ডবল ষ্টেক কণ্টেনাৰযুক্ত মালগাড়ীৰ অবাধ চলাচল সুনিশ্চিত কৰিব।\nদেশত যাত্ৰা হওক বা আকৌ Goods Transport, কম সময়, কম খৰচ আৰু উন্নত সুবিধা আজি ২১শ শতিকাৰ ভাৰতৰ প্ৰাথমিকতা। সেয়ে আজি দেশে মাল্টি মডেল কানেক্টিভিটিৰ ফালে খোজ দিছে। ইয়াৰ বাবে বিস্তৃত ৰোডমেপৰ ওপৰত কাম চলি আছে। মই বিশ্বাস কৰো যে ট্ৰেন্সপ'ৰ্টৰ বেলেগ বেলেগ মোডক সংযুক্ত কৰি, লাষ্ট মাইল কানেক্টিভিটিয়ে আত্মনিৰ্ভৰ ভাৰতৰ অভিযানক আৰু গতি দিব।\nনতুন ভাৰতৰ বিকাশৰ গাড়ীখন দুটা চিৰিত একেলগে চলিয়েই আগবাঢ়িব। এটা চিৰি আধুনিকতাৰ, আনটো চিৰি গৰীব, কৃষক আৰু মধ্য শ্ৰেণীৰ কল্যাণৰ। সেয়ে আজি ভাৰতত এফালে Next Generation Infrastructureৰ নিৰ্মাণৰ ওপৰত ইমান কাম হৈ আছে, একেদৰে আনফালে ইয়াৰ লাভ গৰীব, কৃষক, মধ্য শ্ৰেণীয়ে পাওক, এই কথাও সুনিশ্চিত কৰি থকা হৈছে।\nগুজৰাট আৰু দেশৰ বিকাশৰ এই কামৰ মাজতে, আমি কৰোণাৰ দৰে মহামাৰীকো মনত ৰাখিবলগীয়া হৈছে। যোৱা দেৰ বছৰত ১০০ বছৰৰ সবাতোকৈ ডাঙৰ মহামাৰীয়ে আমাৰ সকলোৰে জীৱনক বহুত প্ৰভাৱিত কৰিছে। কৰোণা সংক্ৰমণে অনেক বন্ধুক অকালতে আমাৰ পৰা কাঢ়ি নিছে। কিন্তু এখন ৰাষ্ট্ৰ হিচাপে আমি সম্পূৰ্ণ সামৰ্থ্যৰে ইয়াৰ মোকাবিলা কৰি আছো। গুজৰাটেও বহুত পৰিশ্ৰমৰ সৈতে সংক্ৰমণৰ গতি বৃদ্ধি হোৱাটো ৰোধ কৰিছে।\nএতিয়া আমি নিজৰ আচৰণৰ জৰিয়তে আৰু টেষ্টিং, ট্ৰেকিং আৰু ট্ৰিটমেণ্ট তথা টীকাৰ মন্ত্ৰৰে কৰোণা সংক্ৰমণৰ হাৰ তলতেই ৰাখিব লাগিব। সেয়ে বহুত সাৱধান আৰু সতৰ্ক হৈ থকা দৰকাৰ। ইয়াৰ লগতে আমি ভেকচিনেচনৰ প্ৰক্ৰিয়াক নিৰন্তৰ খৰতকীয়া কৰা দৰকাৰ। মই আনন্দিত যে গুজৰাটে ৩ কোটি টীকাৰ পৰ্যায়ত উপনীত হ'ব। কেন্দ্ৰীয় চৰকাৰে টীকাৰ উপলব্ধতাৰে জড়িত যি তথ্য আগতেই দিবলৈ আৰম্ভ কৰিছে, তাৰ জৰিয়তে গুজৰাটে ভেকচিনেচন চেণ্টাৰ স্তৰৰ ৰণনীতি বনোৱাত সহায় হৈছে। সকলোৰে প্ৰচেষ্টাত টীকাকৰণৰ সৈতে জড়িত নিজৰ লক্ষ্যক আমি সোনকালে আহৰণ কৰিব পাৰিম, এই বিশ্বাসেৰে এবাৰ আকৌ পৰিকল্পনাসমূহৰ বাবে আপোনালোক সকলোকে বহুত বহুত অভিনন্দন।\n(Release ID: 1737009) Visitor Counter : 36\n(Release ID: 1737009)


শাসক-বিৰোধী সকলোৰে নিমিলা অংক! কাক দিব কাক নিদিব দোধোৰ-মোধোৰ অৱস্থা\nউঠিছে পদত্যাগৰ জোৱাৰ! প্ৰাৰ্থী ঘোষণাৰ ক্ষেত্ৰত এটা ৰাজনৈতিক দলৰ আন এটা ৰাজনৈতিক দললৈ অপেক্ষা\nMarch 5, 2021 2:53 pm\nকালিৰে পৰা অত্যাধিক পৰিমাণে গৰম হৈ পৰিছে ৰাজ্যৰ ৰাজনীতি। সকলো প্ৰধান ৰাজনৈতিক দলৰ মাজত টিকটকেন্দ্ৰিক সংঘাত তুংগত উঠিছে।\nকি শাসকীয় বিজেপি, কি কংগ্ৰেছ, এতিয়া টিকট কেন্দ্ৰিক সংঘাতে চুড়ান্ত পৰ্যায় পাইছেগৈ। যাৰ বাবে এতিয়ালৈকে কোনে কোন সমষ্টিৰ পৰা টিকট লাভ কৰিব সেয়া স্পষ্টকৈ ঘোষণা কৰিব পৰা নাই কোনো এটা ৰাজনৈতিক দলে।\nইপিনে, বিজেপিৰ নিজৰ মাজতে সংঘাতে চুড়ান্ত ৰূপ লৈছে। কিয়নো বিজেপিৰ দখলত থকা সমষ্টি অগপলৈ এৰি দিব বুলি ইতিমধ্যে খবৰ ওলাইছে।\nছিপাঝাৰ সমষ্টিৰ বিজেপিৰ বিধায়ক বিনন্দ শইকীয়াৰ পাখি কটা যাব তথা উক্ত সমষ্টিত ন-অগপ পৰমানন্দ ৰাজবংশীয়ে প্ৰাৰ্থীত্ব লাভ কৰিব বুলি খবৰ ওলোৱাৰ পাছতে উত্তাল হৈ পৰে ছিপাঝাৰ।\nআনকি ছিপাঝাৰ বিজেপিয়ে বুধবাৰে নিশা বিনন্দ শইকীয়াক প্ৰাৰ্থীত্ব দিয়াৰ দাবী তুলি গণেশগুৰিস্থিত বিজেপিৰ নিৰ্বাচনী কাৰ্যালয়ত উত্তাল প্ৰতিবাদ সাব্যস্ত কৰিছিল বিজেপি সমৰ্থকে। বিজেপিৰ উচ্চস্তৰীয় নেতৃত্বই সিদ্ধান্ত সলনি নকৰিলে বিকল্প ব্যৱস্থা গ্ৰহণৰো হুংকাৰ দিয়ে বিনন্দ শইকীয়াৰ সমৰ্থকে।\nইপিনে, চাবুৱা সমষ্টিৰ বিধায়ক বিনোদ হাজৰিকাৰ টিকট বঞ্চিত কৰি অগপৰ পোনাকণ বৰুৱাক টিকট লাভ কৰিব বুলি খবৰ ওলোৱাৰ পাছতে এতিয়া সমষ্টিটোত উঠিছে পদত্যাগৰ জোৱাৰ। আজি বিধায়ক বিনোদ হাজৰিকাৰ বাসগৃহত চাবুৱাৰ দুয়োটা মণ্ডলৰ সভাপতিয়ে পদত্যাগ কৰাৰ লগতে চাবুৱাৰ বিভিন্ন মৰ্চাৰ সভাপতিসকলেও পদত্যাগ কৰে।\nআনকি কালি সংবাদ মাধ্যমৰ সন্মুখতে বিধায়কগৰাকীৰ সমৰ্থকে হিমন্ত বিশ্ব শৰ্মাক ‘দালাল’ আখ্যা দিয়ে।\nইপিনে, টীয়কৰ ৰাজপথত বিজেপি কৰ্মীয়ে ৰঞ্জিত দাস হুচিয়াৰ, হিমন্ত বিশ্ব মুৰ্দাবাদ ধ্বনিৰে উত্তাল প্ৰতিবাদ সাৱ্যস্ত কৰা দেখা গ’ল ৷\nউল্লেখযোগ্য যে অসম গণ পৰিষদৰ অধীনত থকা টীয়ক বিধান সভা সমষ্টিটো এইবাৰ বিজেপিয়ে অসম গণ পৰিষদক কোনো কাৰণত এৰি নিদিয়াৰ হুংকাৰ দি আহিছিল।\nইয়াৰ মাজতে শেহতীয়াভাৱে বিভিন্ন সংবাদ মাধ্যমত সমষ্টিটো পুনৰ অসম গণ পৰিষদক এৰি দিয়া আৰু শ্যামকানু মহন্তক প্ৰাৰ্থী হিচাপে প্ৰক্ষেপ কৰাৰ কথা প্ৰকাশ হোৱাৰ লগে লগে ক্ষোভিত হৈ পৰে টীয়কৰ বিজেপি কৰ্মীসকল।\nতদুপৰি, হোজাইৰ বিতৰ্কিত বিধায়ক শিলাদিত্য দেৱে টিকট লাভ নকৰিব বুলি স্পষ্ট হোৱাৰ পাছতে তেওঁৰ ফেইচবুক পোষ্টত ক্ষোভ ব্যক্ত কৰিছে। তেওঁ লিখি কয় ‘যদি তোৰ ডাক চোনে কেও না আসে তবে একলা চল’ ৰে….. দ্যা ষ্ট্ৰাগল ইজ অন।‘\nইপিনে, কলিয়াবৰ, বোকাখাট আৰু তেজপুৰ সমষ্টি অগপক এৰি দিয়া বুলি চুড়ান্ত খবৰ ওলোৱাৰ পাছতে বিজেপিৰ তৃণমূল কৰ্মীসকলৰ ক্ষোভ দেখিবলৈ পোৱা গৈছে।\nআনহাতে, বঢ়মপুৰ সমষ্টিত প্ৰফুল্ল কুমাৰ মহন্তৰ টিকট কৰ্তন কৰিব বুলি খবৰ ওলোৱাৰ পাছতে পুনৰ গঠন হ’ব অগপ প্ৰগতিশীল। ১৫ টা সমষ্টিত প্ৰাৰ্থী থিয় কৰাব বুলি ইতিমধ্যে স্পষ্ট কৰি দিছে দলটোৰ নেতা প্ৰণৱ গোস্বামীয়ে।\nইপিনে, বকোতো বিজেপি প্ৰাৰ্থী থিয় নকৰোৱাত বা অগপক সমষ্টিটো এৰি দিব বুলি খবৰ ওলোৱাত ছমৰীয়া বিজেপি কাৰ্যালয়ত তলা ওলোমাই প্ৰতিবাদ সাব্যস্ত কৰে বিজেপিৰ তৃণমূল কৰ্মীয়ে।\nআনহাতে, ৰিপুন বৰাৰ ঘনিষ্ঠক টিকট প্ৰদানক লৈ জ্বলিছে বিশ্বনাথ কংগ্ৰেছ। ৰিপুন বৰাৰ অতিকৈ ঘনিষ্ট সঞ্জু বৰুৱাক টিকট প্ৰদান কৰিব বুলি খবৰ ওলোৱাৰ পাছতে প্ৰতিবাদকাৰীৰ দাবী- সঞ্জু বৰুৱাক টিকট দিলে বিশ্বনাথত কংগ্ৰেছ হাৰিব। তেওঁলোকৰ মতে সংখ্যালঘু ভোটাৰে বৰ্জন কৰিব যুৱনেতা সঞ্জুক। তেওঁৰ সলনি প্ৰাক্তন বিধায়ক তথা মন্ত্ৰী নুৰজামাল সৰকাৰৰ প্ৰাৰ্থীত্বৰ দাবী কৰিলে এইসকল কংগ্ৰেছ কৰ্মীয়ে।\nইপিনে, আসন ভাগ-বটোৱাৰাৰ ক্ষেত্ৰতো এতিয়া অমীমাংসিত হৈ ৰৈছে বিজেপি মিত্ৰজোঁট আৰু কংগ্ৰেছ মহাজোঁটৰ। যাৰ ফলত মহানগৰীত আৰম্ভ হৈছে হোটেল ৰাজনীতি। হোটেল চিগনেট, হোটেল গ্ৰেটৱে গ্ৰেণ্ড, পেলেচিঅ’ত এখনৰ পাছত আন এখন বৈঠকত মিলিত হৈছে কংগ্ৰেছ মহাজোঁটৰ নেতৃত্ব। তথাপি যেন আসনক লৈ কোনো এক সু-নিৰ্দিষ্ট সিদ্ধান্তত উপণীত হ’ব পৰা নাই কংগ্ৰেছ নেতৃত্বাধীন মহাজোঁট।\nতাৰ বিপৰীতে দিছপুৰত এলানি বৈঠকৰ পাছতে দিল্লীত বাহৰ পাতিছে অগপ-বিজেপি, য়ুপিপিএলৰ নেতৃত্ব। অসম ভৱন, অমিত শ্বাহৰ বাসগৃহত এখনৰ পাছত আন এখন বৈঠকত মিলিত হোৱাৰ পাছতো আসন বুজা-বুজিৰ সন্দৰ্ভত এতিয়ালৈকে চুড়ান্ত সিদ্ধান্তত কোনো উপণীত হ’ব পৰা নাই।\nইপিনে, আসন বুজা-বুজিৰ ক্ষেত্ৰত অসম জাতীয় পৰিষদ আৰু ৰাইজৰ দলৰ নিৰ্বাচনী কমিটি বাৰেপতি বৈঠকত মিলিত হৈছে যদিও এতিয়ালৈকে কোনো সু-নিৰ্দিষ্ট সিদ্ধান্তত উপণীত হ’ব পৰা নাই। শুকুৰবাৰৰ নিশাৰ বৈঠকৰ অন্ততহে চুড়ান্ত হ’ব দুয়োটা দলৰে প্ৰাৰ্থীৰ তালিকা।\nমুঠৰ ওপৰত এতিয়া সকলো ৰাজনৈতিক দলৰে আসন তথা প্ৰাৰ্থীত্ব প্ৰদানৰ ক্ষেত্ৰত নিমিলা অংক হৈছে তথা শ’লঠেকত পৰিছে শাসক-বিৰোধী উভয়ৰে উচ্চস্তৰীয় নেতৃত্ব। সেয়েহে হয়তো এটা ৰাজনৈতিক দলে আন এটা ৰাজনৈতিক দলৰ নেতৃত্বলৈ অপেক্ষা কৰিছে কোনে আগতীয়াকৈ ঘোষণা কৰিব প্ৰাৰ্থীত্বৰ তালিকা।


আপুনি এক অসফল, পৰাজিত মানুহ - Jeevan Britta\nPublished July 12, 20202:34 pm\nUpdatedJuly 13, 202010:09 am\nPosted by BIKASH KALITA on July 12, 2020. Updated: July 13, 202010:09 am\nআপুনি এজন অসফল, পৰাজিত মানুহ৷ মই নাই কোৱা৷ আপুনি হয়তো নিজেই সিদ্ধান্ত কৰিছে, নিজেই ভাবি লৈছে অথবা আন কোনোবাই (আপোনাৰ মৰমৰ কোনোবাই বা ভালদৰে নজনা কোনোবা এজনে) আপোনাক সেই কথাটো বুজাই দিছে৷ আৰু আপুনি কথাটো বুজি পাইছে আৰু বিশ্বাসো কৰিছে৷ সমস্যাটো তাতেই৷ আপনি এবাৰ বিশ্বাস কৰি ল’লে, যেতিয়ালৈকে আপুনি এই বিশ্বাসটো সলনি নকৰে তেতিয়ালৈকে আপোনাৰ জীৱনটো সঁচাকৈ তেনে এক জীৱন হৈ পৰিব৷\nঅসফল আৰু পৰাজিত৷ আপুনি নিজে নিজকে এইবুলি ভাবে বা আন কোনোবাই সেয়া আপোনাক বুজাই ক’বলৈ বিচাৰিছে আৰু আপুনি সেয়া মানি লৈছে তেন্তে সাৱধান হ’ব৷ দুয়োটা ক্ষেত্ৰতে আপুনি তেনে হৈ পৰাৰ সম্ভাৱনা আছে৷\nকিন্তু আপুনি সঁচাকৈ এজন অসফল, পৰাজিত মানুহ হয়নে? চাও আহক৷\nআপুনি কিদৰে জানে যে আপুনি অসফল আৰু পৰাজিত? কোনোবাই আপোনাক ক’লে নে আপুনি নিজে সিদ্ধান্ত ল’লে যে আপুনি পৰাজিত আৰু অসফল? নিজকে এবাৰ সুধি চাওক যে কোনকেইটা বস্তু নাই কাৰণে আপুনি নিজকে এক পৰাজিত আৰু অসফল মানুহ বুলি গণ্য কৰে৷ লগতে চিন্তা কৰি চাওকচোন সঁচাকৈয়ে সেইকেইটাই সফল আৰু বিজয়ী মানুহ বিচাৰি উলিওৱাৰ নির্ভৰযোগ্য কাৰকনে?\nঘৰ বা ফ্লেট, আন সা-সম্পত্তি কৰিব নোৱাৰাৰ বাবে, বিচৰা চাকৰিটো নোপোৱাৰ বাবে, যাক ভাল পাইছিল তেওঁক জীৱনত লাভ নকৰাৰ বাবে বা তেনে আন কোনো কাৰণত এনে এটা ভাৱে আপোনাৰ মনত ঘৰ কৰিছে নেকি? নে আপোনাৰ লগত একেলগে পঢ়া, একেলগে কাম কৰা বা চিনাকি আন কাৰোবাৰ লগত নিজৰ জীৱনটো তুলনা কৰি আপুনি সিদ্ধান্ত কৰিছে যে আপুনি অসফল আৰু পৰাজিত? এনেদৰে তুলনা কৰি চাবলৈ আপোনালোক দুয়োজনৰ অতীত, বর্তমান, স্কিল, পঢ়া-শুনা, চিন্তা, এটিটিউড সকলো একেনে? হয় জানো?\nনে টকা-পইচা নাই কাৰণে সেয়া ভাবি ল’লে নেকি? যদি নহয় তেন্তে টকা পইছা ঘটিব নোৱাৰা কাৰণেই আপুনি নিজকে অসফল, পৰাজিত বুলি ভাবি ল’লে নেকি? টকা থাকিলেই তাৰমানে আপুনি নিজকে সফল বা বিজয়ী বুলি ভাবি ল’লেহেঁতেনে? আপুনি আন মানুহৰ আগত অস্বীকাৰ কৰিলেও যদি সেয়া সঁচা হয় তেন্তে তাৰমানে আপুনি টকা-পইচাক আন সকলো কথাতকৈ বেছি গুৰুত্ব দিয়ে? আৰু যদি টকাক আটাইতকৈ বেছি গুৰুত্ব দিয়ে তেতিয়াহ’লে আন টকা থকা মানুহে টকা প্ৰদর্শন কৰিলে, টকাৰ বলত কাম কৰিলে কিয় তেওঁলোকক বেয়া পায়, কিয় সমালোচনা কৰে?\nকোনজন মানুহে সিদ্ধান্ত কৰিলে যে আপুনি পৰাজিত আৰু অসফল? তেওঁ নিজে কি? তেওঁ নিজে অসফল নেকি? তেওঁ নিজে পৰাজয় স্বীকাৰ কৰা এজন মানুহ নেকি? সম্ভৱত দুয়োট কথাই তেওঁৰ ক্ষেত্ৰত হয়৷ কাৰণ এজন পৰাজিত, অসফল মানুহেহে, এজন নিগেটিভ, বিষাক্ত মানুহেহে আপোনাক ক’ব পাৰে যে আপুনি অসফল আৰু পৰাজিত৷ আৰু তাতোকৈ ডাঙৰ কথাটো হ’ল আন এজন মানুহে আপোনাক অসফল আৰু পৰাজিত বুলি ক‘লে আৰু আপুনি মানি ল’লে? কিয়? কিয় মানি ল’লে? তেওঁ এই পৃথিৱীৰ সকলো কথা জানে নেকি৷ তেওঁ সেই বিষয়ত এক্সপার্ট নেকি? কোনে ক’লে তেওঁ এক্সপার্ট বুলি?\nকিহৰ ওপৰত ভিত্তি কৰি সেয়া সিদ্ধান্ত কৰিলে?\nকি কথাক ভিত্তি হিচাপে লৈ তেওঁ সিদ্ধান্ত কৰিলে যে আপুনি অসফল আৰু পৰাজিত? আপুনি ডাঙৰ চাকৰি নকৰে কাৰণে, বেছি টকা-পইচা নাই কাৰণে, আপুনি বিদেশত নাথাকে কাৰণে, আপুনি স্মার্ট নহয় কাৰণে, আপোনাৰ পঢ়া-শুনা কম কাৰণে নে আন কিবা কাৰণত? তেখেতক সোধক সেই কথা৷ আৰু লগত সুধিব যে তেওঁ কেনেকৈ জানিলে যে সফল আৰু বিজয়ী হয় নে নহয় তাক জনাৰ সেইকেইটাই ভিত্তি৷ সেইকেইটা অকল অসমৰ, ভাৰতৰ নে গোটেই পৃথিৱীৰ বাবে ব্যৱহাৰযোগ্য ভিত্তি?\nআপুনি আনতকৈ বেলেগ৷ সেয়া সঁচা কথা৷ মাত্ৰ আনৰ কথা শুনি, সমাজৰ হেচাত, বা আন ধৰণৰ চাপত পৰি আমি সেই কথা বাদ দি সকলোৱে গ্ৰহণ কৰা এটা সাধাৰণ জীৱন গ্ৰহণ কৰোঁ, তাক মানি লও৷ আনে জীৱনটো কেৱল টকা-পইচা, সম্পত্তি, ক্ষমতা আদি ঘটাৰ বাবে শেষ কৰিলেও আপুনিও তাকে কৰিব লাগিব বুলি কোনো কথা নাই৷ আপুনি যদি সেয়া ভাল নাপায় সম্ভৱত সেই ৰেচ আপোনাৰ বাবে নহয়৷ তাতোকৈ নিজৰ ৰেচ দৌৰক, নিজে ঠিক কৰক ক’ত দৌৰিব, কিমান জোৰে দৌৰিব, কেনেদৰে দৌৰিব৷ আপুনি যদি খেতি কৰি সুখী তাকে কৰক৷ আপুনি যদি স্কুলত পঢ়াই সুখী সেয়াই কৰক৷ আপুনি যদি এন জি ও এটাত মহিলাৰ স্বাৱলম্বিতাৰ বিষয়ে কাম কৰি ভাল পায় তাকে কৰক৷ মাত্ৰ মনত ৰাখিব যি কাম কৰে তাত আপুনি সাংঘাটিক ধৰণে ভাল হ’ব লাগিব, নহ’লে কামটো কৰি কি লাভ?\nসাধাৰণ মানুহতকৈ পৃথক মানুহবোৰৰ কথাহে সকলোৰে বাবে আকর্ষণীয় হয়৷ তেওঁলোকহে ভিৰৰ মাজতো সকলোৰে চকুত পৰে৷ তেওংলোকৰ কথাহে আমি বাতৰি কাকতত পঢ়োঁ, তেওঁলোকৰ জীৱনৰ ওপৰতহে চিনেমা নির্মাণ হয়৷\nহাত দাঙি আত্মসমর্পণ নকৰালৈকে এনে নহয়\nযেতিয়ালৈকে আপুনি হাত দাঙি আত্মসমর্পণ নকৰে, তেতিয়ালৈকে আপুনি পৰাজিত নহয়৷ যেতিয়ালৈকে আপুনি নিজে হাৰ মানি নলয় তেতিয়ালৈকে আপুনি অসফল নহয়৷ আৰু আপুনি হাত দাঙি দিব নে নাই, আপুনি হাৰ মানি ল’ব নে নাই সেয়া কিন্তু সম্পূর্ণৰূপে আপোনাৰ হাতত৷ তেতিয়াহ’লে আপুনি যদি নিজে হাৰ নামানে, হাত দাঙি নিদিয়ে নিজে অসফল বা পৰাজিত বুলি ভবাৰ কোনো সম্ভাৱনাই নাই৷ আৰু আপুনি যদি নিজে হাৰ নামানে, হাত দাঙি নিদিয়ে তেন্তে আনে কি কৈছে সেই কথাৰো কোনো মূল্য নাই৷ আনে আপোনাক াসফল বুলি কলেও, পৰাজিত বুলি কলেও মানি নল’ব৷ আৰু কিছুমান কামত অসফল হোৱাটো বৰঞ্চ ভাল কথাহে, কাৰণ ই আপোনাক সফল হ’বলৈ সুবিধা দিয়ে আৰু জীৱনটো সমৃদ্ধ কৰে৷ সেই কথাটো আপুনি সফল হ’লে, বিজয়ী হ’লে নিজে সময়ত বুজি পাব৷ মানুহক কেতিয়াও কোনো কথাতে আপোনাৰ জীৱনটোৰ দিশ, গতি বা আন একোকে ঠিৰাং কৰিবলৈ নিদিব৷ এই জীৱনটো আপোনাৰ, গতিকে নিজে সিদ্ধান্ত লওক, নিজে দিশ নির্দেশ কৰক, নিজে নিজৰ গতি থিৰ কৰক৷ আনৰ হাতৰ কাঠপুতলা নহ’ব৷\nনহয়৷ তাৰমানে এইটো নুবুজায় যে জীৱনটোত আপুনি এটাও কাম নকৰিলে, একো নকৰিলে আৰু তথাপিও তাৰমানে আপুনি পৰাজিতও নহয় বা অসফলো নহয়৷ সেয়া নহয়৷ এই কথাটো সেই সকল লোকৰ বাবেহে যিয়ে চেষ্টা কৰিছিল৷ যিসকলে কিবা এটা ভাল, ডাঙৰ, আনৰ কামত অহা কাম কৰিবলৈ চেষ্টা কৰিছিল, কিন্তু তেওঁৰ হাতত নথকা কিবা এটা কাৰকৰ বাবে তেওঁ সেই বিচৰা কামবোৰ কৰিব নোৱাৰিলে৷ তেওঁ এবাৰ নহয়, বহুবাৰ, বেলেগ বেলেগকৈ চেষ্টা কৰিছিল, কিন্তু প্ৰতিবাৰেই হয়তো বেলেগে বেলেগ কাৰণত সেয়া তেওঁ কৰিব নোৱাৰিলে৷ তেওঁ নিজৰ 100 শতাংশ দি সম্পূর্ণভাৱে চেষ্টা কৰিছিল৷ তেনে মানুহ এজনে বিচৰা ফলাফল নাপালেও বা আনৰ দৰে প্ৰকাণ্ড ঘৰ এটা বা দুটা নাথাকিলেও, ডাঙৰ গাড়ী এখন নাথাকিলেও, ডাঙৰ চাকৰি এটা নাথাকিলেও, বেংকত বহুত টকা নাথাকিলেও, ওচৰৰ পূজা-মেল-মিটিঙত গামোচা নাপালেও তেওঁ বিফল নহয় বা পৰাজিতও নহয়৷ সেইবোৰ মানুহেহে আমাক যুগ যুগ ধৰি অনুপ্ৰেৰণা যোগাই আহিছে৷\nচেষ্টা কৰিলে আপোনাৰ নিজৰ মনতো নিজৰ প্ৰতি যথেষ্ট সন্মান থাকিব৷ আপুনি কেতিয়াবা বিচৰা ফলাফল নাপাব পাৰে, কিন্তু কেতিয়াও চেষ্টা জনতকৈ আপুনি বহুতগুণে শ্ৰেষ্ঠ৷ নিজকে শ্ৰদ্ধা কৰিব পৰাটো সহজ কথা নহয়, বহু কম মানুহেহে প্ৰকৃততে নিজকে শ্ৰদ্ধা কৰিব পাৰে৷ নিজকে যদি আপুনি শ্ৰদ্ধা কৰে তেতিয়া জানো কেতিয়াবা আপোনাৰ মনত ভাৱ হ’ব “মই অসফল আৰু পৰাজিত বুলি?”\nনতুন বছৰটোত এই কামটো কৰোঁ আহক\nএলাহ ভাব কেনেদৰে আতৰাব\nPrevious Post নতুন বছৰটোত এই কামটো কৰোঁ আহক\nNext Postবিকাশক সোধক ৩৩


চচিয়েল মিডিয়াত ব্যাপক ভাৱে প্ৰচাৰিত এটা বিশেষ ভিডিঅ - The Originators\nHome/Assam/চচিয়েল মিডিয়াত ব্যাপক ভাৱে প্ৰচাৰিত এটা বিশেষ ভিডিঅ\nচচিয়েল মিডিয়াত ব্যাপক ভাৱে প্ৰচাৰিত এটা বিশেষ ভিডিঅ\n“Life began with waking up and loving my mother's face."\nPrakash Gogoi Send an email3weeks ago\nবৰ্তমান সময়ত ইন্টাৰনেটত ব্যাপক ভাৱে প্ৰচাৰ হোৱা মাত্ৰ ১৫ ছেকেণ্ডৰ এটা বিশেষ ভিডিঅ’ই প্ৰতিজন ইন্টাৰনেট ব্যৱহাৰকাৰীৰে দৃষ্টি আকৰ্ষন কৰিবলৈ সক্ষম হৈছে। সুশান্ত নন্দা নামৰ এজন ভাৰতীয় বন বিষয়াই মাতৃ দিৱসৰ দিনা টুইট যোগে প্ৰকাশ কৰিছিল এই বিশেষ ভিডিঅ’টো’।\nLife begin with walking up & loving my mothers face💕 pic.twitter.com/E7G5Hhm3tf\nএই ভিডিঅ’টোত এটা নাহৰফুটুকী বাঘৰ পোৱালীয়ে মাকৰ লগত খেলি থকাৰ মূহুৰ্ত দৃশ্যায়ণ কৰা হৈছিল। ইতিমধ্যে প্ৰায় ৮০০০ হাজাৰলোকে প্ৰত্যক্ষ কৰা এই ভিডিঅ’টোৰ অভিব্যক্তি আছিল “Life began with waking up and loving my mother’s face.”\nA graduate in computer science he is well capable of handling any media and text over the internet with conceptual writing. He is our in desk Editor\nWorld Health Organization's Chief Scientist Soumya Swaminathan Praises India For Low COVID-19 Cases And Deaths


বাৰ্তা:তৰ্ক (তৰ্কশাস্ত্ৰ) - অসমীয়া ৱিকিপিডিয়া\nPrabhakar Sarma Neog 16 September at 10:26 PM Argument (ex: "He offeredavalid argument.") আৰু Reason (ex: "He reasoned with me") -অৰ অসমীয়া কি হ'ব? মোক দৰ্শন/তৰ্কশাস্ত্ৰ/গণিত/কম্পিউটেশ্যন থিয়'ৰি সম্পৰ্কীয় প্ৰবন্ধৰ বাবে লাগে। LikeLike · · Share Jyoti Prakash Nath and Ronit Hazarika like this. View7more comments\nPrabhakar Sarma Neog হিন্দী আৰু সংস্কৃত অভিধানত argument = তৰ্ক আৰু reason = তৰ্ক শক্তি, বিচাৰ, বোধ, सम्बद्ध विचार द्वारा निष्कर्ष निकालना আদি বুলি পাইছোঁ। অসমীয়া ৱিকিত reason = যুক্তি আৰু argument = যুক্তিবাণ বুলি কৰা হৈছে।\nঅসমীয়াত সাধাৰণ কথা বতৰাত তৰ্ক শব্দটো "কাজিয়া কৰা" বুজাবলৈহে ব্যৱহাৰ কৰা যেন লাগে।\nমই সেয়ে প্ৰবন্ধ দুটাৰ নাম এনেকৈ লিখাৰ কথা ভাবিছোঁ: (ক) argument = তৰ্ক (তৰ্কশাস্ত্ৰ) আৰু reason = যুক্তি অথবা (খ) argument = যুক্তি, reason = বিচাৰ শক্তি।\nকেনে দেখে? কোনটো ভাল দেখে? অন্য কিবা পৰামৰ্শ দিব নেকি? 17 September at 09:20 AM · Edited · Like\nGitartha Bordoloi 'তৰ্ক' কেতিয়াবা অলপ আক্ৰমণাত্মক অৰ্থত ব্যৱহৰ হয়, কিন্তু কাজিয়া নুবুজায়। তৰ্ক প্ৰতিযোগিতাত কাজিয়া নকৰে। 17 September at 10:18 PM · Like\nMadhuchanda Chaliha Bhuyan @ Prabhakar Sarma Neog...first option is correct\n@ Prabhakar Sarma Neog যুক্তিসূত্ৰক তৰ্কশাস্ত্ৰ আৰু যুক্তিবাণক তৰ্ক (তৰ্কশাস্ত্ৰ) কৰাৰ ফলত পূৰ্বৌক্ত অসুবিধা সমূহ আহি পৰিছে। Madhuchanda Chaliha Bhuyan বাইদেউক নিম্নোক্ত বিচাৰোপস্থাপন খিনি পঢ়ি ইয়াতে মন্তব্য দিবলৈ আহ্বান জনালো। হয়তো তেখেতে পঢ়া নাই। যুক্তিসূত্ৰৰ আলোচনা পৃষ্ঠাত আছিল। Concerned facebook ত কোনোবাই বিচাৰোপস্থাপন খিনি upload কৰি দিব । সোনকালে জানিব। মোৰ account নাই। এই প্ৰৱন্ধটিত আগমন আৰু নিগমন শব্দ দুটি আতঁৰাব নালাগিছিল। সেইকেইটা যুক্তিসূত্ৰৰ পৰিভাষিক শব্দ। Madhuchanda Chaliha Bhuyan বাইদেউ যদি এই বিষয়ৰ লগত জড়িত বা বিশেষজ্ঞ, তেখেতে জানিব। শেহতীয়া সম্পাদনা সমূহে ভাষা আৰু ব্যাকৰণ তথা সম্পৰ্কীয় প্ৰৱন্ধসমূহৰ চাৰিত্ৰিক একধৰ্মিতা (Integrity)ত গোলমাল সৃষ্টি কৰা আৰম্ভ কৰিছেই। পিছলৈ ভেদভঙ্গ কৰিব পৰা নাযাব পাৰে।\nতৰ্কশাস্ত্ৰ শব্দটিত Flexibility নাই। ইংৰাজীত Logical, Logically, Illogical, Illogically, Mathematical Logic, Philosophical Logic, No Logic Behind আদি বিভিন্ন শব্দ , বাক্যাংশৰ অৰ্থপূৰ্ণ ব্যৱহাৰ আৰু প্ৰয়োভৰ দেখা যায়। এই গোটেই শব্দবোৰ মূল বিষয় Logic ৰ সৈতে কিবা নহয় কিবা সূত্ৰে বান্ধ খাই আছে। অসমীয়াত তাকে কৰিবলৈ আমি আকৌ যুক্তি শব্দটোলৈকে ঘূৰি আহিব লাগিব। যুক্তিৰ ভিন্ন প্ৰয়োগসমূহ মূলবিষয়ৰ সৈতে এডাল সুঁতা বা সূত্ৰৰে বান্ধ খাই আছে। তৰ্কশাস্ত্ৰ শব্দটিয়ে এই বিষয়টোক মহাকাব্যৰ শ্ৰেণীলৈ লৈ গৈ তাৰ ব্যৱহাৰিক আৰু প্ৰয়োগিক দিশটো নোহোৱা কৰে যাৰ আগত যেন কেৱল পৰি নমস্কাৰহে কৰিব লাগে। অন্যথা তেনে প্ৰয়োগ কৰিবলৈ যুক্তিসৌত্ৰিক, যুক্তিসৌত্ৰিক ভাৱে অথবা যুক্তিসূত্ৰমতে,অযুক্তিসৌত্ৰিক,অযুক্তিসৌত্ৰিক ভাৱে,গাণিতীক(যুক্তি)সূত্ৰ, দাৰ্শণিক (যুক্তি)সূত্ৰ, যুক্তিসূত্ৰচ্ছেদ আদি শব্দসমূহৰ ব্যৱহাৰ হব পাৰে আৰু হৈ আছে। তৰ্কশাস্ত্ৰ শব্দটিৰ এনে ভিন্ন প্ৰয়োগ অসম্ভৱ। সাদৃশ শব্দ কামসূত্ৰৰ কথা ভাবক। তৰ্ক বুলিলে আমি Debate ক হে বুজো আৰু ই মূল বিষয় যুক্তিসূত্ৰৰ এক ব্যৱহাৰিক প্ৰয়োগমাত্ৰ। সেইদৰে যুক্তি মানে Reason । Reasonable, Unreasonable, Reasonably, Reasoning আদি শব্দবোৰ যুক্তিৰ পৰা ওলাব আৰু তেতিয়া গোটেই শাস্ত্ৰ খনৰ প্ৰয়োজন নাই।\nসময় সাপেক্ষ পুনৰ চিন্তাৰ বাবে আগবঢ়ালোঁ। JBDVIJASDVI (talk) 16:18, 25 অক্টোবৰ 2014 (UTC)\n"https://as.wikipedia.org/w/index.php?title=বাৰ্তা:তৰ্ক_(তৰ্কশাস্ত্ৰ)&oldid=141340"ৰ পৰা অনা হৈছে\nএই পৃষ্ঠাখন ২৫ অক্টোবৰ, ২০১৪ তাৰিখে ২১:৪৮ বজাত অন্তিম সংশোধন কৰা হৈছিল।


অভিজ্ঞতা:: পোষ্টক’ভিড উপলব্ধিঃ জীৱন অমূল্য মাথোঁ এবাৰেই পোৱা যায় :: লোকনাথ গোস্বামী - অসমীয়াৰ সুখ-দুখ\nHome ARTICLE JIBANAR-ANUBHAV LOKNATH GOSWAMI RECENT জীৱনৰ অনুভৱ প্ৰৱন্ধ লোকনাথ গোস্বামী অভিজ্ঞতা:: পোষ্টক’ভিড উপলব্ধিঃ জীৱন অমূল্য মাথোঁ এবাৰেই পোৱা যায় :: লোকনাথ গোস্বামী\nxukhdukh.com May 23, 2021 ARTICLE, JIBANAR-ANUBHAV, LOKNATH GOSWAMI, RECENT, জীৱনৰ অনুভৱ, প্ৰৱন্ধ, লোকনাথ গোস্বামী,\nপোষ্টক’ভিড উপলব্ধিঃ জীৱন অমূল্য মাথোঁ এবাৰেই পোৱা যায়\nএইবাৰ ক’ভিডৰ দ্বিতীয়টো ঢৌয়ে আমাকো আক্ৰমণ কৰিলে৷ আমি সপত্নীক হস্পিতালত ভৰ্ত্তি হ’ব লগীয়া হ’ল৷ দুয়ো প্ৰায় এসপ্তাহ দিন গুৱাহাটীৰ চৰকাৰী হস্পিতাল (এম এম চি এইচ)ত চিকিৎসাধীন হৈ থাকি যেনিবা নতুন জীৱন এটা লৈ ঘূৰি আহিলো৷ জীৱনত প্ৰথমবাৰ এনে এক কঠিন প্ৰত্যাহ্বানৰ সন্মুখীন হৈ অৱশেষত জয়ী হৈ আহিলো৷\nক’ভিডৰ প্ৰথমটো ঢৌৱে আমাক স্পৰ্শ কৰিব পৰা নাছিল৷ সেয়ে এইবাৰো মনটো যথেষ্ট ডাঠ হৈ আছিল৷ ল’বলগীয়া সাৱধানতাখিনি ঠিকেই লৈ আছিলো৷ তৎস্বত্বেও আমাৰ দুয়োকে এনেদৰে এই মহামাৰী ক’ভিডে আহি ধাৰাশায়ী কৰাৰ কথাটোৱে বহু কথাই ভৱাই তুলিলে৷ আমি জনাত ক’ভিডৰ পৰা হাত সৰাৰ একমাত্ৰ উপায় হ’ল সকলো সময়তে সাৱধানতা অৱলম্বন কৰা৷ এই সাৱধানতা অৱলম্বন কৰাৰ ক্ষেত্ৰত অলপমান হীন-ডেড়ি হ’লেই মহামাৰী ক’ভিডৰ বীজাণুয়ে দেহত প্ৰৱেশ কৰিবলৈ সুযোগ পায়৷ এই মহামাৰী বীজাণু বৰ সুযোগ সন্ধানী৷ অলপমান সুৰুঙা পালেই মানুহক আক্ৰমণ কৰে৷ তাতে মানুহজন যদি শাৰীৰিক, মানসিকভাৱে দুৰ্বল হয় তেতিয়াতো কথাই নাই৷\nক’ভিড আক্ৰান্ত হোৱাৰ সময়ত পতি-পত্নী দুয়ো অকলে আমি ঘৰত আছিলো৷ ল’ৰা-বোৱাৰী, ছোৱালী বাহিৰত আছিল৷ বজাৰ-সমাৰ আমি নিজেই কৰিছিলো৷ আচলতে ল’ৰা-ছোৱালী ঘৰত থাকিলেও বজাৰ -সমাৰ নিজেই কৰি ভাল পাইছিলো৷ এই কামটো আমাৰ বাবে চখো আছিল৷ বজাৰ-সমাৰলৈ গ’লে মানুহ-দুনুহ লগ পোৱা যায়৷ এই বজাৰ-সমাৰলৈ নিতৌ অহা-যোৱা কৰি থাকোতেই কৰবাত হয়তো সাবধানতা অৱলম্বনত ত্ৰুটি-বিচ্যুতি ৰৈ গৈছিল৷ প্ৰথমে মোৰ জ্বৰ জ্বৰ ভাৱ অনুভৱ হৈছিল৷ লগে লগে জ্বৰটো উপশম ঘটাবলৈ পেৰাচিটামল টেবলেট খালো৷ ভাইৰেল জ্বৰ বুলিয়েইি ধৰি লৈছিলো৷ ভুলতো ক’ভিডৰ কথা মনলৈ নাহিল৷ কিন্তু দুদিনৰ পিছতেই পত্নীৰ গাতো জ্বৰ৷ প্ৰথমে মুম্বাইত থকা জীয়ৰী নুপূৰক ফোনতে কথাটো ক’লো৷ নুপূৰে আমাৰ ঘৰৰ ওচৰৰে তাইৰ বান্ধবী শতাব্দীক কথাটো জনালে৷ কাৰণ শতাব্দীৰ দেউতাকৰো তেনে ধৰণৰ জ্বৰ হোৱা বুলি শুনিছিল৷ শতাব্দীয়ে নুপূৰক তৎক্ষণাত আমাৰ দুয়োৰে ক’ভিড টেষ্ট কৰোৱাৰ কথা কলে৷ তেওঁৰ দেউতাকৰো বোলে ক’ভিড টেষ্ট কৰোৱাত পজিটিভ ধৰা পৰিছে৷ লগতে তেওঁ ক’ভিড টেষ্ট কৰা স্বাস্থ্যকৰ্ম্মীৰ যোগাযোগৰ ফোন নম্বৰো দিলে নুপূৰক৷ নুপূৰে ততাতৈয়াকৈ উজনি অসমৰ ফালে ফুৰিবলৈ যোৱা ককায়েক-বৌৱেক অৰ্থাৎ ইমন-অনুভূতিহঁতক খবৰবিলাক দিলে৷ ইমনহঁতে ত’ৰে পৰাই স্বাস্থ্যৰ্ম্মীৰে যোগাযোগ কৰি আমাৰ দুয়োৰে ক’ভিড টেষ্ট কৰোৱালে৷ টেষ্টত দুয়োৰে পজিটিভ ওলাল৷ লগে লগে ল’ৰা-বোৱাৰী ঘৰলৈ ঘূৰি আহিল৷ আহিয়েই আমাৰ তত্বাবধানত লাগি গ’ল৷ আমাৰ ঘৰখনত এটা ডাঙৰ সুবিধা আগৰ পৰাই আছিল যে তলে-ওপৰে দুই-তিনিটা সৰু পৰিয়াল আছুতীয়াকৈ থাকিব পাৰে৷ সেইমতে আমি সপত্নীক তলতে আছুতীয়াকৈ থাকিলো৷ ল’ৰা-বোৱাৰী নাতিনীজনীসহ বেলেগে ওপৰত থাকিল৷\nল’ৰা-বোৱাৰী আহি দেখিলে যে আমাৰ দুয়োৰে কাহ হৈছে৷ লগে লগে বোৱাৰী অনুভূতিয়ে তেওঁৰ দুই-এজন চিনাকি আৰু ঘৰুৱা ডাক্টৰৰ সৈতে আলোচনা কৰি আমাৰ দুয়োৰে চিটিস্কেন কৰালে৷ চিটিস্কেনত ভাইৰাল নিউমোনিয়া ধৰা পৰিল দুয়োৰে৷ শ্ৰীমতীৰ মোতকৈ জটিলতা কিছু বেচি আছিল৷ সেয়ে পুনৰ চিনাকি ডাক্টৰৰ সৈতে যোগাযোগ কৰাত তেওঁলোকে যিমান সোনকালে পাৰি শ্ৰীমতীক হস্পিতালত ভৰ্ত্তি কৰোৱাৰ পৰামৰ্শ দিলে৷ কিন্তু ক’ত ভৰ্ত্তি কৰাব? চৰকাৰী হস্পিতালত নে বেচৰকাৰী হস্পিতালত ? তেতিয়া শুনি আছিলো যে চৰকাৰী হস্পিতালত চিট্ পাবলৈ নাই৷ কেনেবাকৈ পালেও অক্সিজেনৰ নাটনি৷ চিকিৎসাৰ ক্ষেত্ৰতো বোলে গাফিলতি আছে৷ অইন হাতে বেচৰকাৰী হস্পিতাল অত্যন্ত ব্যয়বহুল৷ হাতত তিনি-চাৰি লাখ টকা থাকিলেহে যাব পাৰি৷ পিচত বহুতৰ ক্ষেত্ৰত সেয়া প্ৰমাণিত হোৱাও দেখিলো৷ শেষত জি এম চি এইচ তে যি কোনো প্ৰকাৰে ভৰ্ত্তি কৰোৱাৰ বিবেচনা কৰি কৰ্তৃপক্ষৰ সৈতে অনুভুতিয়ে যোগাযোগ কৰিল৷ কৰ্তৃপক্ষই চিটৰ নাটনিৰ কথাটোকে দোহাৰিলে প্ৰথমতে৷৷ বোৱাৰী অনুভূতিয়ে ঘৰুৱা তথা জি এম চি এইচ ৰ একাধিক স্বাস্থ্যবিষয়াৰ সৈতে শ্ৰীমতীৰ জটিলতাৰ কথাটো আলোচনা কৰি মুঠতে চিট্ এটা তাত যোগাৰ কৰিবলৈ সক্ষম হ’ল৷ ল’ৰা ইমনে নিজেই গাড়ীত তুলি নি মাকক জি এম চি এইচ ত ভৰ্ত্তি কৰালেগৈ৷ তেওঁক হস্পিতালত ভৰ্ত্তী কৰাই আমি আটায়ে স্বস্তিৰ নিশ্চাস পেলালো৷\nকুন্তলাক জি এম চি এইচ ত কোনোমতে চিট্ এটা যোগাৰ কৰি ভৰ্ত্তি কৰি অহাৰ পিছত মোৰ স্বাস্থ্যৰ অৱনতি ঘটিল৷ লগে লগে অনুভূতিহঁতে মোকো হস্পিতালত ভৰ্ত্তি কৰোৱাৰ কথা গুণা-গঁথা কৰিলে৷ আকৌ সেই একেবোৰ চিন্তা, ক’লৈ নিব, ক’ত চিট্ পাব? ল’ৰা-বোৱাৰীহঁতৰ চিন্তাক্লিষ্ট মুখ বিলাক দেখি বৰ বেয়া লাগিল৷ আমাৰ কথা ভাৱি ভাৱি কণমানি নাতিনীজনীৰ কথা ভাৱিবলৈকো সিহঁতৰ আহৰি নোহোৱা হ’ল৷ এই বিলাক দেখি শুনি তেওঁলোকে নজনাকৈয়ে মোৰ এজন অতি বিশ্বস্ত ভাতৃপ্ৰতিম বন্ধু তথা গুৱাহাটী বিশ্ববিদ্যালয়ৰ অধ্যাপক ড° অখিল ৰঞ্জন দত্তক আমাৰ ঘৰুৱা সমস্যা বিলাকৰ কথা ক’লো৷ আমি সপত্নীক ক’ভিডত আক্ৰান্ত হোৱা আৰু ইতিমধ্যেই পত্নীক জি এম চি এইচ ত ভৰ্ত্তি কৰোৱা বুলি শুনি তেওঁ স্তম্ভিত হ’ল৷ তেওঁ মোক কোনো ধৰণৰ চিন্তা কৰিব নেলাগে বুলি কৈ বোৱাৰী অনুভূতিৰ সৈতে কথা পাতিলে৷ ড° দত্তই বিভিন্ন উৎসৰ পৰা খা-খবৰ লৈ মোৰ কাৰণে ক’ৰবাত চিট এটা যেনেকৈয়ে নহওক যোগাৰ কৰিব বুলি অনুভূতিহঁতক আস্বস্ত কৰিলে৷ তাৰ পিছত তেওঁ অনুসন্ধানত নামি পৰিল৷\nসিদিনা ৰাতিয়েই অনুভূতিক ফোনতে জনালে যে এম এম চি এইচ ৰ ডাঃ গৌতম শৰ্ম্মাৰ সৈতে যোগাযোগ কৰি চিট্ এটা ঠিক কৰিছে৷ পিছদিনা যিমান পাৰি সোনকালে দাদাক ভৰ্ত্তি কৰাব লাগিব৷ চিট্ এটা এম এম চি এইচ ত যোগাৰ হোৱা বুলি ড° দত্তই জনোৱাৰ লগে লগে ল’ৰা-বোৱাৰীৰ মুখলৈ পানী আহিল৷ পিছদিনা ল’ৰা ইমনে মাকৰ দৰেই মোকো নি এম এম চি এইচ ত ভৰ্ত্তি কৰালে গৈ৷ তাৰ আগেয়ে অনুভূতিয়ে হস্পিতালত প্ৰয়োজনীয় বুলি ভৱা প্ৰায়খিনি সামগ্ৰী বেগত ভৰাই গাড়ীত তুলি দিলে৷ জীৱনত পোনপ্ৰথমবাৰৰ বাবে চৰকাৰী হস্পিতালৰ এটা বৃহৎ ৱাৰ্ডৰ প্ৰায় দুকুৰি ক’ভিড আক্ৰান্ত ৰোগীৰ মাজত নিজকে আৱিস্কাৰ কৰিলো৷ বিচনা লোৱাৰ পিছত লাহে লাহে হস্পিতালৰ ডাক্টৰ, নাৰ্চৰ লগতে অন্যান্য স্বাস্থকৰ্ম্মী আহি খা-খবৰ লোৱা আৰম্ভ কৰিলে৷ মনটো যথেষ্ট ফৰকাল লাগিল৷ মনোবল বহু ঘূৰাই পালো৷\nমই এম এম চি এইচ ত ভৰ্ত্তি হোৱাৰ পিছদিনাই জি এম চি এইচ ৰ পৰা পত্নী কুন্তলাই মোৰ লগতে ল’ৰা-বোৱাৰীহঁতকো কান্দি কান্দি অতি হতাশ মনেৰে ক’লে যে তেওঁ তাত যদি আৰু এদিনো থাকিব লগীয়া হয়, তেন্তে তেওঁ আৰু বাচি নোথাকে৷ ভৰ্ত্তি হোৱাৰ দিন ধৰি কোনো ডাক্টৰ, নাৰ্চ অথবা স্বাস্থ্যকৰ্ম্মী তেওঁৰ ওচৰলৈ অহা নাই৷ কোনো ধৰণৰ চিকিৎসা পোৱা নাই৷ ৱাৰ্ডৰ পৰিৱেশ একেবাৰে কদৰ্য৷ এনে পৰিৱেশত খাবও নোৱাৰি, শুবও নোৱাৰি৷ অইন হাতে তেওঁ থকা ৱাৰ্ডটো আছিল কোনো এটা বিল্ডিঙৰ পঞ্চম মহলাত, য’ত ঘৰৰ কোনো মানুহে গৈ খবৰ কৰাৰো উপায় নাছিল৷ কুন্তলাৰ দুৰাৱস্থৰ কথা শুনি আমি আকৌ দুঃচিন্তাত পৰিলো৷ মই এম এম চি এইচ ৰ ৱাৰ্ডৰ পৰাই অনুভুতিহঁতক জি এম চি এইচ ৰ লগতে এম এম চি এইচ ৰ কৰ্তৃপক্ষৰ সৈতে সৈতে গুৰুত্বসহকাৰে বিষয়টো আলচ কৰিবলৈ পৰামৰ্শ দিলো৷ যিহেতু মই নিজে একো এটা কৰিব পৰা অৱস্থাত নাছিলো৷ ক’ভিদ আক্ৰান্ত দেহ-মনেৰে ৱাৰ্ডত চট্-ফটাই আছিলো৷ বোৱাৰী অনুভূতি অত্যন্ত সাহসী, দৃঢ়মনা আৰু সহজে হাৰ নমনা বিধৰ ছোৱালী৷ মাকক জি এম চি এইচ ৰ পৰা এম এম চি এইচ লৈ আনিবৰ বাবে সৰ্বতোপ্ৰকাৰ প্ৰচেষ্টা চলালে৷ তেওঁ নিজৰ বাইদেউয়েক ডাঃ ল’নী বৰুৱাৰ পৰা আৰম্ভ কৰি জি এম চি এইচ আৰু এম এম চি এইচকে ধৰি দুয়োখন হস্পিতালৰ কৰ্তৃপক্ষৰ কেইবাগৰাকীও ডাক্টৰ,আত্মীয় প্ৰশাসনীয় বিষয়াৰ সৈতে যোগাযোগ কৰি, সেই সকলক মান্তি কৰাই ,অৱশেষত বিভাগীয় বিধি-বিধানেৰেই কুন্তলাক এম এম চি এইচ লৈ স্থানান্তৰিত কৰাত সফল হ’ল৷ আমাৰ মুখলৈ আকৌ পানী আহিল৷\nকুন্তলা এম এম চি এইচ আহি পোৱাৰ লগে লগেই নিয়মিত চিকিৎসা আৰম্ভ হ’ল৷ দৈনিক দুটাকৈ ইনজেক্‌চন পৰিল গাত৷ লগতে অন্যান্য ভিটামিন আদি টেবলেট৷ পুৱা- গধুলি ডাক্টৰ, নাৰ্চ, স্বস্থ্যকৰ্ম্মী আহি ৱাৰ্ডৰ সকলো ৰোগীৰে খা-খবৰ লয়৷ এম এম চি এইচ ৰ খাদ্য যোগানো যথেষ্ট উন্নত৷ আমিও ইজনে সিজনক প্ৰয়োজন অনুযায়ী লগ পাব পৰা হ’লো৷ কুন্তলাৰ মনটো যথেষ্ট ফৰকাল দেখিলো৷ শাৰীৰিক, মানসিক বল ঘূৰাই পোৱাযেন লাগিল৷ ইয়াৰ পিছত মোৰ বিশেষ জটিলতা নথকা হেতুকে নিগেটিভ ৰিজাল্ট অহাত পাচ দিনৰ দিনা হস্পিতালাৰ কৰ্তৃপক্ষই দিচাৰ্জ দিলে৷ মোক ইমনে গৈ গাড়ীৰে লৈ আহিলগৈ৷ কুন্তলাৰ কিছু জটিলতা থকাৰ কাৰণে কেইদিনমান বেচিকৈ ৰাখি পিচত নিগেটিভ ৰিজাল্ট অহাত তেওঁকো দিচাৰ্জ দিলে৷ আমি দুয়ো ঘৰলৈ ঘূৰি আহি ল’ৰা-বোৱাৰীৰ তত্বাৱধানত বৰ্তমান ঘৰতে আছোঁ৷ আমি ভালে- কুশলে ঘূৰি অহাৰ পিছত পৰিয়াল, লগতে আত্মীয় স্বজনে গভীৰ স্বস্তিৰ নিশ্বাস পেলালে৷ অৱশ্যে আমি দুয়ো হস্পিতালত থাকি ঘৰলৈ সুস্থ হৈ ঘূৰি নহালৈকে অসুস্থতাৰ কথাটো বিশেষ প্ৰয়োজন নহলে অইন কাকো জনোৱা নাছিলো, আনকি প্ৰচাৰ মাধ্যমকো৷\nআমি ঘূৰি অহাৰ পিছতো কেইবাদিনলৈকো সেই দুৰ্দিন-দুঃসময়ৰ দুঃস্বপ্ন বিলাকে ৰাতি ৰাতি যেন আমাক খেদি ফুৰিছিল৷ উহ! কি ভয়াল, জয়াল সেই পৰিৱেশ৷ চাৰিওফালে মৃত্যুৰ কিৰিলি৷ মুমুৰ্ষু ৰোগীৰ মৰণ-কাতৰ চিৎকাৰ৷ বাৰাণ্ডাত শুৱাই থোৱা শাৰী শাৰী মৃতদেহৰ মৰ্মন্তুদ দৃশ্য৷ হতভগীয়া আপোন কতজনৰ হিয়াভগা কান্দোন ! ডাক্টৰ, নাৰ্চকে ধৰি স্বস্থ্যকৰ্ম্মীৰ দিনে-নিশাই লৰা-ধপৰা৷ মুঠতে নিজ চকুৰে নেদেখিলে তাক সহজে অনুমান কৰাটো টান৷\nআমি এম এম চি এইচ ৰ পৰা ঘূৰি অহাৰ দুদিনমানৰ পিছত দেখিলো, নতুন মুখ্যমন্ত্ৰী তথা পূৰ্বৰ স্বাস্থ্যমন্ত্ৰী ড° হিমন্তবিশ্ব শৰ্মাই জি এম চি এইচ ত নিশা তিনি বজাত আকস্মিকভাৱে প্ৰৱেশ কৰি জি এম চি এইচ ৰ ভিতৰুৱা পৰিস্থিতিৰ বুজ লৈছে৷ তাৰ পিছতেই মন্ত্ৰী গৰাকীয়ে জি এম চি এইচ ত তাৎক্ষণিকভৱে বলবৎ হোৱাকৈ কেতবোৰ কঠোৰ নীতি- নিৰ্দেশনা জাৰি কৰিছে৷ ৱাৰ্ড বিলাকত চি চি কেমেৰা সংযোগ কৰাৰ কথা কৈছে৷ চিকিৎসা বিষয়া সকল ৰাতি হস্পিতালত থকিব লাগিব৷ নিশা নিশা চিকিৎসা বিষয়া সকললৈ মুখ্যমন্ত্ৰীয়ে নিজে ভিডিঅ’ কল কৰিব৷ এশৰ ওপৰ অতিৰিক্ত চিকিৎসক নিয়োগ কৰাৰ ব্যৱস্থা কৰিব৷ মুখ্যমন্ত্ৰী গৰাকীয়ে হথাতে গ্ৰহণ কৰা এনে তাৎক্ষণিক পদক্ষেপ নিশ্চয় আদৰণীয়৷ তেখেতৰ এনে তৎপৰতাই বিপদগ্ৰস্ত মানুহৰ মুখলৈ পানী আনিব৷ কিন্তু তাৰ লগে লগে আমাৰ মনত কেতবোৰ প্ৰশ্নৰো উদ্ৰেক ঘটিছে৷ আমি একান্ত ব্যক্তিগত অভিজ্ঞতাৰ লগতে অইন বহু উৎসৰ পৰা শুনি আহিছিলো যে গুৱাহাটী চিকিৎসা মহাবিদ্যালয়ত ক’ভিড ৰোগীৰ চিকিৎসাৰ ক্ষেত্ৰত যথেষ্ট বিসংগতি ধৰা পৰিছে৷ চিকিৎসা নেপায় হতাশগ্ৰস্ত ৰোগীয়ে তিনিমহলাৰ পৰা জপিয়াই আত্মহত্যা কৰিছে৷ হস্পিতালত থকা ৰোগীয়ে নিজেই ৱাৰ্ডৰ অবৰ্ণনীয় পৰিৱেশক লৈ প্ৰচাৰ কৰা ভিডিঅ’ চচিয়েল মিডিয়াত ভাইৰেল হৈ পৰিছে৷ আমাৰ অতিকে পৰিচিত এগৰাকী ডেকা সাংবাদিকে বিনা সিকিৎসাই আওমৰণে মৰিব লগীয়া হ’ল বুলি তেওঁৰ পৰিয়ালে মৃত্যুৰ পিছতেই কান্দি-কাটি আমাক জনালে৷ মুঠতে কৰবাত সাংঘাতিক বিসংগতি ঘটিছে৷ ইয়াৰ বাবে আমি প্ৰতক্ষ্যভাৱে কাকো জগৰীয়া কৰিব নোৱাৰো৷ হস্পিতালৰ ডাক্টৰ, নাৰ্চকে ধৰি স্বাস্থ্যকৰ্ম্মী সকলৰ অপৰিসীম ত্যাগ,ধৰ্য আৰু তৎপৰতা আমি নিজ চকুৰে প্ৰত্যক্ষ কৰিছো৷ এই সকল সাহসী যোদ্ধা আমাৰ বাবে সদায়েই সাহস আৰু প্ৰেৰণাৰ উৎস৷ তৎস্বত্বেও আমি আশা কৰো হস্পিতালখনত সংঘটিত গোটেই বিসংগতি বিলাকৰ ওপৰত এক উচিত বিচাৰ হওক চৰকাৰ তথা মুখ্যমন্ত্ৰী গৰাকীয়ে নিজেই তাৰ দায়িত্ব গ্ৰহণ কৰক৷ যাতে কোনো মানুহেই,সাধাৰণেই হওক বা অসাধাৰণেই হওক, কাৰোবাৰ অৱহেলা, কাৰোবাৰ গাফিলতি, কাৰোবাৰ অমানবীয়তাৰ চীকাৰ হ’ব নেলাগে৷ জীৱনটো বৰ অমূল্য, তাকো এবাৰলৈহে মাথোঁ পোৱা যায়৷\nক’ভিডত আক্ৰান্ত হৈ, হস্পিতালত সপত্নীক চিকিৎসাধীন হৈ থাকি, নিৰাপদে ঘৰলৈ ঘূৰি অহাৰ পিছত মনলৈ কেতবোৰ প্ৰশ্ন আহিছে৷ ক’ভিডৰ প্ৰথমটো ঢৌৱে কোবাই যোৱাৰ পিছত ৰাজ্যখনৰ চিকিৎসা ব্যৱস্থাটোত ধৰা পৰা নাটনি অথবা দুৰ্বলতা বিলাক তৎপৰতাৰে দূৰীকৰণৰ কাৰ্যকৰি পদক্ষেপ যদি চৰকাৰে বা স্বস্থ্যবিভাগে হাতত ল’লে হেতেন, তেতিয়া হয়তো পৰিস্থিতিৰ ইমান অবনতি নঘটিল হেতেন৷ তাৰোপৰি কোনো স্বাস্থ্য বিশেষজ্ঞ বা বিশ্ব স্বাস্থ্যসন্থাৰ নিৰ্দিষ্ট নীতি-নিৰ্দ্দেশনা নোপোৱাকৈয়ে ৰাজ্যখনৰ স্বাস্থ্যমন্ত্ৰী গৰাকীয়ে ক’ভিডৰ অস্তিত্ব ৰাজহুৱাকৈ নুই কৰা কথাটো সঠিক নাছিল বুলি আমি ভৱো৷ এই কথাটোৱে ৰাজ্যখনৰ বহু ক্ষতি কৰিলে বুলি ভৱাৰ থল আছে৷ ক’ভিডৰ সংক্ৰমণ চলি থকাৰ মাজতে ৰাজ্য চৰকাৰ তথা স্বয়ং স্বাস্থ্যমন্ত্ৰী গৰাকীয়ে এনে শিঠিলতা প্ৰদৰ্শন কৰাৰ লগে লগে বিহুকে ধৰি অন্যান্য ধৰ্ম্মীয় তথা সামাজিক, সাংস্কৃতিক অনুষ্ঠান আদিৰ কোব চৰিল৷ নিৰ্বাচনী বিশাল জনসভা বিলাকৰ কথা নকলোৱেই বা৷ যিটো কাৰণে এইবাৰ এই ক’ভিড মাহামাৰীৰ গাঁৱে-ভুঁই, বাগিচাকে ধৰি সৰ্বত্ৰ সংক্ৰমণ ঘটিল বুলি ভৱাৰ থল আছে৷ প্ৰস্তাবিত,নবনিৰ্মিত, অৰ্ধনিৰ্মিত অথবা পুৰণি হস্পিতাল বিলাকৰ আন্তঃগাথনিৰ উন্নীতকৰণৰ বিপৰীতে চৰকাৰে নামঘৰ, মন্দিৰ, সত্ৰ আদিৰ উন্নয়নত অযথা গুৰুত্ব দিলে৷ গ্ৰাম্যাঞ্চলকে ধৰি চাহ বাগিচাবিলাকৰ স্বাস্থ্যকেন্দ্ৰ বিলাকৰ অৱস্থা তেনেই জৰাজীৰ্ণ৷ সেয়ে এই বিলাক অঞ্চলৰ ক’ভিড ৰোগী সকলে আহি নগৰৰ সীমিত সংখ্যক হস্পিতালাত আহি ভিৰ কৰিচেহি৷ তাতো চৰকাৰী হস্পিতালত সময়ত চিট নেপাই, উপযুক্ত চিকিৎসা নেপাই, অক্সিজেন নেপাই, বিপদাপন্ন হৈয়েই হওক বা বাধ্যত পৰিয়েই হওক, ব্যক্তিগত হস্পিতাললৈ দৌৰি বহুতেই মুৰকত সৰ্বশ্ৰান্ত হোৱা স্বচক্ষে দেখিছো৷ স্কুটী, বুলেট, স্মাৰ্টফোন, সোণ- ৰূপৰ বিপৰিতে এতিয়া দেখোন সকলো স্তৰৰ মানুহে বিচাৰিছে কেৱল জীৱনটো লৈ কোনোমতে জীয়াই থকাৰ ন্যুনতম সুবিধাকণ- অক্সিজেন, ভেন্টিলটৰ, আই চি ইউ৷ অতি সাধাৰণ মানুহেও এতিয়া জীৱন-যুঁজত নামি বুজি উঠিছে, ধৰ্মত কৈ বিজ্ঞানৰ হে আজিৰ আধুনিক সমাজত অতীব প্ৰয়োজন৷ তৎস্বত্বেও চৰকাৰে এই সত্য অনুধাৱন কৰিব নোৱাৰৱটো অতিশয় পৰিতাপৰ কথা৷ দেশৰ স্বয়ং প্ৰধানমন্ত্ৰী গৰাকীয়েই বাটি-কাঁহী বজাই, মমবাটি জ্বলাই কৰ’ণা ৰোধিবলৈ আহ্বান জনোৱাৰ অদ্ভূত কাৰবাৰ বোৰৰ কথা নিশ্চয় কোনেও পাহৰা নাই৷\nএতিয়া আমাৰ দেশখনৰ শোচনীয় পৰিস্থিতিক লৈ পৃথিৱীৰ সৰ্বত্ৰ চৰ্চা হোৱা দেখিছো৷ সৰ্ববৃহত গণতান্ত্ৰিক দেশখনৰ গৃহমন্ত্ৰী গৰাকীয়ে দেশৰ এনে ভয়াবহ পৰিস্থিতিৰ বুকুত কোনো প্ৰট’কল নৰখাকৈ কুম্ভমেলাত হেজাৰ-বিজাৰ মানুহৰ মাজত অৰ্ধউলংগ হৈ স্নান কৰা দৃশ্যও বৰ দৃষ্টিকটু আছিল৷ গঙ্গানদীত ভাঁহি অহা বহু সংখ্যক মৃতদেহৰ কৰুণ দৃশ্যই দেশখনৰ ভয়াবহ ভৱিষ্যতৰে অশনি সংকেট দিছে৷বিজ্ঞানক ভেঙুচালি কৰি ধৰ্মৰ নামত অধৰ্মৰ বেহা কৰা এই সকল দেশৰ নেতাই কৰ’ণা মহামৰীৰ সৈতে সঠিক ভাৱে কেতিয়াকৈ যুঁজিব পাৰিব মনত সন্দেহ জাগে৷\nদেশৰ প্ৰধান মন্ত্ৰী গৰাকীয়ে প্ৰায়েই অহংকাৰ কৰে যে ভাৰতে আজি বিশ্বক বাট দেখুৱাব পৰা হ’ল৷ চুবুৰীয়া ৰাষ্ট্ৰ চীনক সকলো সময়তে শত্ৰুদেশ বোলোতেই গ’ল৷ কিন্তু এতিয়া বিপদৰ সময়ত সেই শত্ৰুদেশৰ পৰাই সাহায্য পাইছে ৩,৬০০ অক্সিজেন কনচেনট্ৰেটৰ, সৰ্ববৃহত অক্সিজেন ভাণ্ডাৰ, সৰ্ব্বোচ্চ সাহায্য৷ অথচ আমি জনাত সেই চীন দেশতেই এই কৰ’ণা মহামাৰীৰ উদ্ভৱ হৈছল আৰু দেশখনে সময়োচিত পদক্ষেপেৰে সেই ভয়াবহ পৰিস্থিতি সময়ত চম্ভালিও লৈছিল৷ তেতিয়া চীনৰ ৰাষ্ট্ৰপতি গৰাকীয়ে দেশৰ জনগণক বাতি-কাঁহী বজাবলৈ কোৱা নাছিল৷ সেই কাৰণেই আমেৰিকাৰ তেতিয়াৰ ৰাষ্ট্ৰপতি ডোণাল্ড ট্ৰাম্পে চীনক আক্ৰমণ কৰি লম্ফ-জম্ফ কৰোতে,বিশ্ব স্বাস্থ্যসন্থাৰ সঞ্চালকে কৈছিল--এতিয়া চীনক গালি পৰাৰ সময় নহয়, ক’ভিডৰ পৰা কেনেকৈ দেশখন বচাব পাৰি, সেই শিক্ষা চীনৰ পৰা লোৱাৰহে সময়৷\nপূৰ্বৰ বাৰত কৈ এইবাৰ আমাৰ ৰাজ্যখনত ক’ভিডৰ সংক্ৰমণ ব্যাপক হৈছে, গ্ৰাম্যাঞ্চলৰ পৰা চাহবাগিচালৈকে৷ ব্যাপক ৰাইজেই আজি দুৰ্ভোগ ভূগিব লগীয়া হৈছে৷ কিমান মানুহে অকালতে তেওঁলোকৰ অমূল্য জীৱন হেৰুৱাব লগীয়া হৈছে তাৰেইবা হিচাব কোনে ৰাখিছে !\nৰাজ্যৰ অৰ্থনৈতিক ভেটি তেনেই থৰক-বৰক কৰি পেলালে৷ গতিকে ৰাইজে এতিয়া নিজৰ ভৰিৰ ওপৰত থিয় হৈ নিজৰ সৰ্বতোপ্ৰকাৰ নিৰাপত্তা কেনেকৈ নিশ্চিত কৰিব পাৰি সেয়া নিজেই ঠিৰাং কৰিব পাৰিব লাগিব৷ মতলবী ৰাজনৈতিক নেতাৰ সস্তীয়া কথা-বতৰা, নাচোন-বাগোনত ভোল গৈ , কেৱল সিহঁতৰ দয়া-অনুকম্পালৈ মুখ মেলি চাই থাকিলে, ঘূৰি ঘূৰি ৰাইজেই দুৰ্ভোগ ভূগিব লাগিব৷ বানপানী, গড়া খহনীয়া, উচ্ছেদ, আৰু অন্যা্ন্য বেমাৰ- আজাৰৰ এশ-এবুৰি সমস্যাৰ সন্মূখীন হ’বলৈ আছেই৷ এতিয়া মানুহে বুজিব লাগিব যে এটকীয়া চাউলতকৈ অকণমান অক্সিজেনৰ বেচি প্ৰয়োজন মানুহৰ৷\nক্ষমতালোভী, স্বাৰ্থপৰ ৰাজনীতিকৰ চলাহি কথাত ভোল নগৈ, ধৰ্মৰ বিপৰীতে বিজ্ঞান আৰু বাস্তবক সাৰথি কৰি এতিয়াৰ পৰা মানুহে যথাৰ্থ আধুনিক জীৱন যাপন কৰা কথাটোৰ ওপৰত যথোচিত গুৰুত্ব আৰোপ কৰিব লাগিব,তাকো যথেষ্ট মানসিক দৃঢ়তাৰে৷ মহামাৰী কৰ’ণাৰ পৰা উচিত শিক্ষা ল’ব নোৱাৰিলে আমি কাহানিও কোনো সমস্যাৰ পৰা নিজকে উদ্ধাৰ কৰিব নোৱাৰিম৷ মুঠতে ৰাইজৰ সুনিশ্চত ভৱিষ্যত, জীৱনৰ নিৰাপত্তা ৰাইজৰ হাতৰ মুঠিত৷\nবিশিষ্ট শিল্পী গোস্বামীদেৱৰ লেখাটি অসমীয়া প্ৰতিদিন কাকততো প্ৰকাশ পাইছে। লেখকৰ অনুমতিক্ৰমে পুনৰ অসমীয়াৰ সুখ-দুখতো প্ৰকাশ কৰা হৈছে।\nTags # ARTICLE # JIBANAR-ANUBHAV # LOKNATH GOSWAMI # RECENT # জীৱনৰ অনুভৱ # প্ৰৱন্ধ # লোকনাথ গোস্বামী\nLabels: ARTICLE, JIBANAR-ANUBHAV, LOKNATH GOSWAMI, RECENT, জীৱনৰ অনুভৱ, প্ৰৱন্ধ, লোকনাথ গোস্বামী


১. চেতিয়া ট্ৰফীৰ টনা-টনিৰ খেলৰ ফাইনেল মেচ\nউলফা(স্বাধীন) আৰু উলফা (আলোচনা)ৰ মাজত অনুষ্ঠিত হব এখন বিশেষ ৰচী টনাটনিৰ খেল৷ ৰাজ্যৰ এখন গোপন হাবিত অনুষ্ঠিত হব লগা এই টনাটনিৰ খেলত যিয়ে জিকিব তেওঁলোকৰ হাততে “কাৰাগাৰ বৰণ চেতিয়া” নামৰ ট্ৰ’ফীটো তুলি দিয়া হব বুলি বিচাৰকে জনাইছে৷\nস্বতৰ্ব্য যে এই ট্ৰ’ফ্ৰীটো বহুদিন বিদেশতে থকাৰ ফলত খেলখনৰ ফাইনেল খন অনুষ্ঠিত কৰা হোৱা নাছিল, কিন্তু নিজৰ দেশলৈ এই মূল্যবান ট্ৰফীটো ঘূৰাই আনিব বুলি মন-তিৰিয়ে সম্ভাৱনা প্ৰকাশ কৰাৰ পাছতে এই ফাইনেল খেলখনতে কথাবোৰ হেস্ত-নেস্ত কৰি পেলাবলৈ যোগাৰ চলা বুলি গোপন সূত্ৰই জনাইছে৷\n২. নীলমণিয় থালী নাখালে ৰসাল গগৈয়ে\nআঢ়ৈ টকীয়া ফুল পেট ভাত খোৱাৰ পৰা আঁতৰত অৱস্থান গ্ৰহণ কৰিলে ৰসাল গগৈয়ে৷ তেখেতে কয়, য’ত পেটৰ বাবে ভাল জিকা এটা দহটকাৰ তলত বজাৰত নাপায়, এজনে ক’লে বুলিয়ে মই আঢ়ৈ টকীয়া ভাতৰ পাতত বহিবলৈ নাই৷ এনেয়ে বুঢ়া দেহা, নকৰো দেই আঢ়ৈ টকীয়া বেহা! সেই বুলি গগৈয়ে কালি গামচ বাৰতে আঢ়ৈশ টকীয়া ভাত মাছে-গাহৰি দকচি খোৱাৰ খবৰ আমালৈ গামচৰ দ্বাৰৰক্ষীয়ে জনাইছে৷\n৩. মানি দাজ মেটাৰঃ মন্ত্ৰীত্ব নট\nমন্ত্ৰী হবলৈ হেপাঁহ নাই, টকা খাবলৈ পালেই হ’ল! দিল্লীত গুঞ্জন দত্তৰ নেতৃত্বত যোৱা সঁজাতি বিধায়কৰ দলে নিজৰ নিজৰ জাতি গোষ্ঠীৰ উন্নয়নৰ নামত ভাগে ভাগে টকা দাবী কৰা বুলি জানিব পৰা গৈছে৷ সেইবোৰ দেখি দেখি মনে মনে সিঙৰো ধৈৰ্যৰ বান্ধ চিঙি যায় আৰু প্ৰথমে নদী-বান্ধৰ বাবে কিবা “জোগাৰ-পাতি” কৰা অফিচ এটা খুলিবলৈকে অলপ পইচা হাতত দি জোৰকৈ বিদায় দিয়ে৷\n৪. শক্তি দিলে শক্তি দিম\nভাৰতে ৫০০মেগাৱাট শক্তি দিব বাংলাদেশলৈ৷ নিজৰ ঘৰতে এন্ধাৰ যদিও আনৰ ঘৰ পোহৰাবলৈ নেৰা ভাৰতীয় মহান আদৰ্শৰ কথাত বাংলাদেশী মহলে অত্যন্ত সুখ প্ৰকাশ কৰিছে৷ তেওঁলোকে কয়, তোমালোকে আমাক বিজুলী শক্তি দিয়া, আমি তোমালোকক ভোটাৰ শক্তি দিম৷ ওপৰৰ তাৰেদি বিজুলী শক্তি নি, বিনিময়ত কাঁটা তাৰ তলেদি ৫০ মিলিয়ন মানৱ শক্তিক ইনষ্টলমেণ্টত ভাৰতক দিয়াৰ বাবে এক গোপন চুক্তি স্বাক্ষৰ হোৱাৰ খবৰ আহিছে৷\n৫. সুন্দৰীৰ পূজাৰী স্বেচ্ছাসেৱক\nসন্দিকৈ গালৰ্চ কলেজৰ হীৰক জয়ন্তীক লৈ হৃদয়বান যুৱক সন্থালৈ অত্যন্ত উৎসাহ তথা সন্তোষ প্ৰকাশ কৰিছে৷ কিবা কৰিব লাগিলে ক’লেই হ’ল, আমি বাইক লৈ ওলামগৈ বুলি অধ্যক্ষালৈ প্ৰতিশ্ৰুতি পত্ৰ প্ৰকাশ কৰিছে৷ অনুষ্ঠানৰ স্বেচ্ছাসেৱকৰ বাবে আবেদন অনলাইন দি ভিৰত অনাহক পৰিস্থিতিৰ সৃষ্টি হোৱাৰ পৰা ৰক্ষা কৰাৰ বাবেও ধন্যবাদ জনাইছে৷ স্বেচ্ছাসেৱকৰ বাবে আবেদন পত্ৰত আৰ্থিক সক্ষমতা, পেশী-বহুলতা, প্ৰশাসনিক হাত-বাত, গাড়ী মটৰৰ মালিকীস্বত্ব আদিৰ কঠোৰ অৰ্হতা বান্ধি দিয়াৰ বাবেও পৰামৰ্শ আগবঢ়াইছে৷ এনেয়ে কম-দামী মানুহৰ ভিৰ কৰি কণ্যা সকলৰ ভৱিষ্যত সোণালীৰ সলনি ৰূপালী কৰি নেপেলাবলৈকো আৰ্জি পেচ কৰিছে বুলি ফেক্সখন অনা কৰ্মচাৰীজনে সদৰি কৰিছে৷\nশেহতীয়া লোকেল গুজৱ পঢ়িবলৈ ইয়াতে ক্লিক কৰক


সোণোৱালৰ দৰে কামিহাড় নথকা মুখ্য মন্ত্ৰী অসমত জন্ম হোৱা নাই : তৰুণ গগৈ\n‘সোণোৱাল নকলি জাতীয় নায়ক তেওঁৰ দৰে কামিহাড় নথকা মুখ্য মন্ত্ৰী অসমত জন্ম হোৱা নাই।‘ দেওবাৰে এক সংবাদমেলযোগে প্ৰাক্তন মুখ্য মন্ত্ৰী তৰুণ গগৈয়ে বৰ্তমান অসমৰ মুখ্য মন্ত্ৰী সৰ্বানন্দ সোণোৱালক এইদৰে কটাক্ষ কৰে।\nসোণোৱালক ‘পুতলা মুখ্য মন্ত্ৰী’ আখ্যা দি তেওঁ লগতে কয়, ‘‘অসমৰ খিলঞ্জীয়া লোকৰ স্বাৰ্থ সোণোৱালে কেনেদৰে ৰক্ষা কৰিব? মোদীয়ে শিলচৰত বিলখনৰ প্ৰসংগ উল্লেখ কৰোঁতে সৰ্বানন্দৰহে হাত চাপৰি মৰাটো বেছিকৈ দেখা গ’ল।‘‘\nতদুপৰি, উক্ত সংবাদমেলতে প্ৰাক্তন মুখ্য মন্ত্ৰীগৰাকীয়ে সোণোৱালক ‘’অগপৰ পৰা অহা মানুহহে,’’ বুলি উল্লেখ কৰি লগতে কয়, ‘’গতিকে যেনে তেনে গাদী ৰাখিব লাগে। অসমৰ বুৰঞ্জীত এনেধৰণৰ দুৰ্বল, তথা অসমীয়া জাতিটোক নিজৰ ক্ষমতাৰ কাৰণে বিসৰ্জন দিবলৈ বিচৰা ক্ষমতালোভী মুখ্য মন্ত্ৰী দেখা নাই। জাতি লাগিলে জহন্নামে যাওক, মোৰ ক্ষমতা থাকিব।‘’\nগগৈৰ মতে ‘’কংগ্ৰেছৰ গাত যিমান অসমীয়াৰ তেজ আছে, অসমৰ মুখ্য মন্ত্ৰীৰ গাত নাই। প্ৰফুল্ল মহন্তৰ গাতো নাই।‘’\nআনহাতে, উক্ত সংবাদমেলতে কংগ্ৰেছ শাসনলৈ অহাৰ পাছত অসমলৈ শান্তি ঘূৰি আহিছিল বুলি দাবী কৰে গগৈয়ে।\nতেওঁ লগতে কয়, ‘’প্ৰধান মন্ত্ৰী নৰেন্দ্ৰ মোদী, সৰ্বানন্দ সোণোৱাল আৰু হিমন্ত বিশ্ব শৰ্মাৰ সহযোগত অসমখনত জুই জ্বলিবলৈ ধৰিছে। আগৰ অশান্ত পৰিৱেশ আকৌ ঘূৰাই আনিছে।‘’\nআনহাতে, ২০১৯ চনৰ নিৰ্বাচনত মোদীৰ পৰাজয় হ’ব তাত কোনো সন্দেহ নাই বুলি মন্তব্য কৰি গগৈয়ে লগতে কয় যে মোদীৰ দম্ভ, গৰ্ব আৰু স্বেচ্ছাস্বাৰিতাই তেওঁৰ পতন আনিব।\n‘’ইতিমধ্যে পতনৰ আৰম্ভ হৈছে। গুজৰাটৰ পৰাই তেওঁৰ জয়যাত্ৰা আৰম্ভ হৈছিল, এতিয়া তিনিখন ৰাজ্যৰ ফলাফল দেখিলে, ক’ত জিকিলে?’ গগৈয়ে এইদৰে কয়।\nইপিনে, বিজেপিয়ে প্ৰত্যেক ক্ষেত্ৰতে গোকাট মিছাৰ আশ্ৰয় লোৱা বুলি উল্লেখ কৰি তেওঁ কয়, ‘’এফালে নাগৰিকত্ব সংশোধনী বিধেয়কো আনিব, অন্যফালে অসম চুক্তিৰ ৬ নং দফা কাৰ্য্যকৰী কৰিব বিচাৰিব। ইয়াতকৈ গোকাট মিছা কথা হ’ব পাৰে নেকি?’’\nউক্ত সংবাদমেলতে গগৈয়ে বিজেপিৰ মিত্ৰদল অগপ আৰু এআইয়ুডিএফকো সমালোচনা কৰে।\nতেওঁ কয়, ‘’প্ৰফুল্ল মহন্ত আৰু আজমল শ্মশানলৈ গৈ আছে।‘’\nতদুপৰি, আজমলৰ সৈতে কংগ্ৰেছৰ মিত্ৰতাৰ সন্দৰ্ভত গগৈক সাংবাদিকে সোধাত তেওঁ কয়, ‘’আজমল দিল্লীতহে কংগ্ৰেছৰ লগত ভাল, ইয়াত কাজিয়া কৰি থাকে। শক্তি থাকোতেই অসমত কংগ্ৰেছে আজমলৰ লগত মিত্ৰতা নকৰিলে, এতিয়াটো তেওঁৰ শক্তিয়েই নাই, এতিয়া দুৰ্বলৰ লগত কোনোবাই মিত্ৰতা কৰিব নেকি?’’\n‘’পঞ্চায়ত নিৰ্বাচনৰ পাছত আজমলৰ গৰাখহনীয়া হৈছে, এতিয়া তেওঁক আমি বচাবলৈ যাম নেকি? এইটো আমাৰ মুৰ্খামিহে হ’ব,‘’-গগৈৰ মন্তব্য।\nইপিনে, আগন্তুক লোকসভা নিৰ্বাচনত বিজেপিৰ অসমত পতন হ’ব বুলি দাবী কৰি গগৈয়ে কয়, ‘’অসমত অৱশেষত কেৱল কংগ্ৰেছ দলেই থাকিব, অসমৰ উন্নয়ন কংগ্ৰেছেই কৰিব।‘’\nতাৎপৰ্য্যপূৰ্ণভাৱে, অসম আন্দোলনৰ ৮৫৫ জন চহিদক কংগ্ৰেছেৰ দিনতে গুলিয়াই মৰা হৈছিল বুলি স্বীকাৰ কৰি গগৈয়ে কয় যে সেয়া আন্দোলন কৰাৰ কাৰণেই গুলিওৱা হৈছিল কিন্তু তাৰ বাবে দায়ী প্ৰফুল্ল কুমাৰ মহন্তহে।


লখিমী বৰুৱা - অসমীয়া ৱিকিপিডিয়া\nকনকলতা মহিলা নগৰীয়া সমবায় বেংকৰ পৰিচালন সঞ্চালিকা\nমহিলা অধিকাৰ, নাৰী সবলীকৰণ\nলখিমী বৰুৱা হৈছে অসমৰ প্ৰথম আৰু একমাত্ৰ মহিলা সমবায় বেংক কনকলতা মহিলা নগৰীয়া সমবায় বেংকৰ প্ৰতিষ্ঠাপক। তেওঁ ১৯৯৮ চনৰ ২২ মে তাৰিখে সমবায় সমিতি আইন-১৯৪৯ৰ অধীনত স্বাধীনতা সংগ্ৰামী শ্বহীদ কনকলতা বৰুৱাৰ নামেৰে নামাংকিত কৰি মহিলা নগৰীয়া সমবায় বেংক লিমিটেডৰ স্থাপনা কৰিছিল। পাছলৈ ২০০০ চনৰ ১৬ ফেব্ৰুৱাৰী তাৰিখে ভাৰতৰ ৰিজাৰ্ভ বেংকে বেংকিং ব্যৱসায় আৰম্ভ কৰিবলৈ এই বেংকক লাইচেঞ্চ প্ৰদান কৰে। তেওঁক ভাৰত চৰকাৰে ২০২১ চনত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।\nলখিমী বৰুৱাৰ জন্ম হৈছিল যোৰহাট জিলাৰ এখন সৰু গাঁৱত। আৰ্থিক সমস্যাৰ বাবে ১৯৬৯ চনত তেওঁ কলেজীয়া শিক্ষা আধাতে সামৰিব লগা হৈছিল। ১৯৭৩ চনত তেওঁৰ বিয়া হয়। বিয়াৰ পাছত তেওঁ আধৰুৱা শিক্ষা সমাপ্ত কৰাৰ উদ্দেশ্যে আকৌ পঢ়া শুনাত লাগে আৰু ১৯৮০ চনত গ্ৰেজুৱেচন সম্পূৰ্ণ কৰে। ইয়াৰ পাছত তেওঁ এটা বেংকত চাকৰি কৰিবলৈ লয়।\nবিয়াৰ পাছত গ্ৰেজুৱেচন সম্পূৰ্ণ কৰি বেংকত চাকৰি কৰি থকা সময়ত তেওঁ উপলব্ধি কৰিছিল যে শিক্ষা দীক্ষা নথকা মহিলা সকলৰ পইচা সাচি ৰখাৰ অভ্যাস নাই কাৰণ তেওঁলোকৰ বিত্তীয় শিক্ষাৰ অভাৱ। সেইবাবে ১৯৮৩ চনত লখিমী বৰুৱাই যোৰহাটৰ দক্ষিণ সৰ্বাইবন্ধা অঞ্চলত এখন মহিলা সমিতি গঠন কৰিছিল যাৰ জৰিয়তে তেওঁ আৰ্থিকভাবে পিছপৰা মহিলা সকলক লগত লৈ তেওঁলোকৰ বাবে কাম কৰিছিল। বহুবছৰ ধৰি বেংকত কাম কৰাৰ পাছত ১৯৯০ চনত তেওঁ মহিলা সমবায় বেংক আৰম্ভ কৰাৰ চিন্তা চৰ্চা কৰিছিল। অৱশেষত ১৯৯৮ চনত ৮.৪৬ লাখ টকা মূলধন হিচাপে লৈ ১৯৯৮ চনৰ ২২ মে তাৰিখে সমবায় সমিতি আইন-১৯৪৯ৰ অধীনত তেওঁ শ্বহীদ কনকলতা বৰুৱাৰ নামেৰে নামকৰণ কৰি কনকলতা মহিলা আৰবান কোঅপাৰেটিভ বেংক গঠন কৰিবলৈ সক্ষম হয় কনকলতা মহিলা কোঅপাৰেটিভ বেংক হৈছে উত্তৰ পূৰ্বাঞ্চলৰ প্ৰথমটো মহিলা সমবায় বেংক। এই বেংকৰ প্ৰত্যেক গৰাকী বিষয়া কৰ্মচাৰীয়েই নাৰী। এই সমবায় বেংকৰ মূল উদ্দেশ্য হৈছে মহিলা সৱলীকৰণ আৰু সমবায় বেংকিংৰ মাধ্যমেৰে দুৰ্বল শ্ৰেণীৰ মহিলা সদস্যা সকলক বিত্তীয় শিক্ষাপ্ৰদান কৰা।\nপ্ৰণৱ মুখাৰ্জীৰ পৰা নাৰী শক্তি বঁটা গ্ৰহণ কৰাৰ মুহূৰ্তত লখিমী বৰুৱা\n২০১৬ চনৰ মাৰ্চ মাহত, আন্তঃৰাষ্ট্ৰীয় মহিলা দিৱসত ভাৰত চৰকাৰৰ মহিলা আৰু শিশু কল্যাণ মন্ত্ৰ্যালয়ৰ তৰফৰ পৰা কনকলতা মহিলা আৰবান কোঅপাৰেটিভ বেংক লৈ নাৰী সৱলীকৰণৰ দিশত উল্লেখযোগ্য ভূমিকা গ্ৰহণ কৰাৰ বাবে নাৰী শক্তি বঁটা প্ৰদান কৰা হয়। লখিমী বৰুৱাই বেংকৰ হৈ পূৰ্বৰ ৰাষ্ট্ৰপতি প্ৰণৱ মুখাৰ্জীৰ পৰা নতুন দিল্লীত দেৱী অহল্যাবাই হোলকাৰ বঁটা গ্ৰহণ কৰে। তেওঁক ভাৰত চৰকাৰে ২০২১ চনত সমাজসেৱা ক্ষেত্ৰত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।\n↑ "You can bank on this lady". Deccan Herald. https://www.deccanherald.com/content/402024/you-can-bank-lady.html। আহৰণ কৰা হৈছে: 17 February 2019.\n↑ "Konoklota Mahila Urban Co-operative Bank Limited". My Gov. https://blog.mygov.in/konoklota-mahila-urban-co-operative-bank-limited/। আহৰণ কৰা হৈছে: ৩০ মাৰ্চ ২০১৯.\n↑ "Meet Lakhimi Baruah, who is empowering women in Assam through her all-women bank". Your Story. https://yourstory.com/2018/03/lakhimi-baruah-konoklota-mahila-urban-cooperative-bank। আহৰণ কৰা হৈছে: ৩০ মাৰ্চ ২০১৯.\n"https://as.wikipedia.org/w/index.php?title=লখিমী_বৰুৱা&oldid=262271"ৰ পৰা অনা হৈছে\nএই পৃষ্ঠাখন ০৮ ফেব্ৰুৱাৰী, ২০২১ তাৰিখে ১৭:৩০ বজাত অন্তিম সংশোধন কৰা হৈছিল।


চেলাউৰিৰ বাহাদু্ৰী- মনজিত – ফটাঢোল\nMay 1, 2020 লটিঘটি\t5 Comments\nচেলাউৰিৰ বাহাদু্ৰী- মনজিত\n: হেৰা কি কৰি আছানো? চাওঁ এইফালে আহা।\n: তুমিয়েইতো কৈছিলা ফেনকেইখন চাফা কৰা বুলি। তাকেই চাফা কৰি আছিলো আকৌ।\n: এহ হ’ব হ’ব ইমান explanation দি থাকিব নালাগে। চাফা কৰি হ’লে মোৰ ওচৰলৈ অাহিবা, কাম আছে।\n: হৈ গ’ল কোৱা। কি কৰিব লাগে?\n: চোৱাচোন চোৱা, মোৰ চেলাউৰিখিনিয়ে কেনে বীভৎস ৰূপ লৈছে। মই নিজকে আইনাত চাব নোৱাৰা হৈছোঁ। কিবা এটা কৰা না।\n: মইনো কি কৰিব পাৰো। মইতো নাজানোৱেই থ্ৰেডিং কৰিবলৈ। ইফালে পাৰ্লাৰো বন্ধ।\n: মই সেইবোৰ নাজানো। কেনেকৈ কৰা কি কৰা। মুঠতে কাইলেৰ ভিতৰত মোক থ্ৰেডিং কৰোৱাই আনিবা। ইমানখিনিও চেটিং নাই নে তোমাৰ। FB, insta ত ফটো নিদিয়া এটা যুগ হৈ গ’ল খবৰ আছে নে তোমাৰ?\n: ঠিক আছে বাৰু মই কি কৰিব পাৰো চাওঁ ৰ’বা।\n(মনৰ ভিতৰতে – “য’তে টিকাকৰণৰ ভয় তাতে পাৰ্লাৰ বিচাৰিবলৈ কয়! প্ৰভু চকু মেলি চাবা অাৰু”)\n: হেৰা ক’লৈ গ’লা? মোৰ ওলাই হৈ গ’ল। চোৱাচোন মোক কেনে লাগিছে।\n: গাড়ীৰ চাবিটো বিচাৰি পোৱা নাছিলো।\n: তোমাৰ এই বিশৃংখল অভ্যাসটো নগ’ল আৰু! মই বুলিহে তোমাৰ লগত খাইছোঁ, বেলেগে নোৱাৰে আকৌ। চোৱাচোন মোক কেনে লাগিছে।\n: ওম থ্ৰেডিং নকৰাকৈও তোমাক বিৰাট ধুনীয়া লাগিছে! (আশা, কিজানি নোযোৱাকৈ হয়)\n: হ’ব তেল ম‍াৰিব নালাগে। মই কি নাজানো নেকি মোক কেনেকুৱা লাগিছে। ব’লা সোনকালে ব’লা। ঘূৰি আহি instaত ফটো দিবলৈ অাছে মোৰ। বৰুৱানীক জ্বলামেই আজি।\n: ক’ত যায়? লকডাউন হৈ আছে বুলি নাজানে নেকি?\n: নাই মানে চাৰ….\n: কি নাই মানে চাৰ? আপোনালোকৰ দৰে পঢ়া শুনা কৰা মানুহবোৰে আইন ভাঙিলে আমি কি কৰিম কওকচোন! আপোনালোকৰ বাবেইতো দিন ৰাতি এক কৰি কষ্ট কৰিছোঁ। ৰাইজৰ ভাল হওক দেশৰ ভাল হওক। এই বয়সত টিকাত বেট খালে আপোনাক ভাল দেখিব নেকি?\nপিছফালে বহি যোৱাগৰাকীয়ে কিবা ক’বলৈ মুখ মেলোতেই ড্ৰাইভিং চিটত থকাজনে একো নক’বলৈ ইংগিত দি মই মেনেজ কৰি আছোঁ বুলি গাড়ীৰপৰা নামি গ’ল। অলপ আঁতৰত গৈ ৫ মিনিটমান কিবা কিবি কথা পাতিলে শেষত আদহীয়া পুলিছজনে তেওঁক হাঁহি হাঁহি বিদায় দি ফোন কৰিবলৈ ইংগিত দিলে আৰু তেওঁকো যাবলৈ দিলে।\n: এনেকুৱা কি কথা ক’লা যে মাৰিবলৈ ওলোৱা মানুহজনে হাঁহি হাঁহি বিদায় দিলে?\n: সেইবোৰ মেনেজ বুইছা মেনেজ। তুমিহে মোক মানুহ বুলি নাভাবা।\n: হুঃ হ’ব ফটা লেকচাৰ দিব নালাগে। সমুখলৈ চাই গাড়ী চলোৱা।\nগাড়ীৰপৰা নমাৰ পিছত আচলতে হৈছিল কি?\n: চাৰ শুনকচোন দুআষাৰ ক’বলৈ আছিল। তাৰপিছতো যদি লাগে মোৰ ভুল হৈছে মোক দুচাত দি দিব মই বেয়া নাপাওঁ। বেয়া নাপাব মই এইখন দেশৰ দায়িত্বশীল নাগৰিক। দেশৰ আইন কানুন কেতিয়াও উলংঘা কৰিব নোখোজো। পিছে আপোনাক দুখেৰে জনাওঁ যে মই আচলতে বিবাহিত, সেয়ে দেশৰ আইনৰ লগতে সংসাৰৰ কিছুমান আইন মানিবলগীয়া হয়। দুয়োখন আইনৰে এটাই কথা, অমান্য কৰিলেই দণ্ড বিহাটো খাটাং আৰু লকডাউনৰ আগত ইমান সমস্যা হোৱা নাছিল, পিছে লকডাউন হৈ আইন দুখন সমুখ সমৰত আৰু মাজত থাকিলো মই। এফালে বাঘৰ ভয় এফালে তাতেই ৰাতি হয়। (বাঘৰ ভয় বুলি কওঁতে পুলিছ বিষয়াজনে চোলাটো সামান্য টাইট হৈ পৰে) বাকী পিছফালে বহি থকাগৰাকী মোৰ পত্নী। চেলাউৰী গুচি কাজিৰঙা হৈ গৈছে বোলে অলপ চিকুনাই আনিব লাগে। নহ’লে সংসাৰলৈ সংকট নামি আহিব হেনো। সেয়ে ভাবি চিন্তি টিকাকে ৰঙা পৰক, কিন্তু সংসাৰখন কিবাকৈ ৰওক বুলি সাহ কৰি ওলাই আহিলো আৰু। এই খুফিয়া ৰাস্তাৰে আহিছিলো কাকো নাপাওঁ বুলি, পিছে কপাল বেয়া আপোনালোকক পাই গ’লো। এতিয়া কি শাস্তি দিয়ে দিয়ক আপোনালৈ এৰিলো আৰু।\n: কি নাম আছিল আপোনাৰ?\n: ভাৰাক্ৰান্ত শইকীয়া, অঃ চৰি হৰকান্ত শইকীয়া চাৰ।\n: চাওক শইকীয়া প্ৰথমে আপোনালৈ মোৰ খং উঠিছিল। দুচাট দিবলৈও মন গৈছিল। কিন্তু যেতিয়াই ক’লে যে “মই বিবাহিত” এই কথাষাৰে মোক আৱেগিক কৰি তুলিলে। কাৰণ ময়ো যে বিবাহিত। আৰু বিবাহিত বুলি কোৱাৰ পিছত বেলেগ‍কৈ শাস্তিৰ প্ৰয়োজনেই নাই। যাওক যাওক যি আজ্ঞা পৰিছে ভাগত তাকেই কৰি আহক। কিন্তু চাৰিআলিৰ ফালে নাযাব। সেইফালে চেকিঙত থকাকেইজন ডেকা অফিচাৰ। সিহঁতে ইমান নুবুজিব। by the way পাৰ্লাৰ বন্ধৰ দিনত কেনেকৈ কামটো কৰাব হয়। মোকো কওকচোন। ময়ো জানি থোৱা দৰকাৰ।\n: মানে চাৰ ফিটিং বুইছে চব ফিটিং। মোৰ ছাতি ধৰা সখীৰ শালপতিয়েকৰ সৰু ভনীয়েকৰ লগৰজনী যি ঘৰলৈ বিয়া হৈছে সেই ঘৰৰ ডাঙৰ বোৱাৰীয়েকৰ মাকৰ ঘৰত ভাড়া লৈ পাৰ্লাৰ কৰা ছোৱালী এজনী থাকে সেই অলপ আগতে। তাকে চেটিং মিলালো। নাম্বাৰ উলিয়াওঁতেই কালি দিনটো লাগিল শেষত যেনিবা পালোগৈ। তাতে কামটো কৰাম আৰু টুফান ঘুৰিম। চাৰিআলিৰ ফালে নাযাওঁৱেই।\n: মানি গৈছোঁ দেই আপোনাক। জীৱন যুঁজৰ যোদ্ধা আপুনি। নাম্বাৰটো মোকো দিব দেই মোৰো কামত আহিব। লকডাউন খুলিলে বহিম দেই এদিন।\n: বাৰু বাৰু খাটাং বহিম, আহোঁ এতিয়া।\n« নৱগ্ৰহৰ জি এচ টি- সঞ্জীৱ কুমাৰ ভট্টাচাৰ্য\nঅসমীয়া জাতীয় জীৱনলৈ বিশ্বায়নৰ ইতিবাচক দিশ : এটি চমু আলোচনা- চাহিন জাফ্ৰি »\nফালি দিছা হে মনভাই। হাঁহিৰ মাজেৰেই কি জীৱন যাতনা। চুপাৰ্ব।\nসেইটোৱেই মেইন কথা .. বিবাহিত 😂😊. বেলেগ শাস্তি আৰু কি লাগে ৷\nচেনেলটো মোকো দিবা হে, মোৰজনীয়েও কামুৰি আছে।\nবঢ়িয়া লাগিল মনজিত\nআইঔ সমগ্ৰনাৰী জাতিক ইমান যন্ত্ৰনাদয়ক জীৱ বুলি পতিয়ন যাবলৈ বাধ্য কৰোৱা লেখা এটাকো নশলাগি নোৱাৰিলো।\nবঢ়িয়া লাগিল দেই মনাই কাইদ’\nইমান শান্ত মানুহজনীক লৈ ইমান মিছা মিছা কথা লিখি আমাক হঁহুৱাব পাৰিছা, মানিছোঁ তোমাক


ধৰ্ষণ প্ৰতিৰোধী হেণ্ড গ্ল'ভছ উদ্ভাৱন -অসমীয়া উদ্ভাৱকৰ সাফল্য - NE FOCUS\nধৰ্ষণ প্ৰতিৰোধী হেণ্ড গ্ল’ভছ উদ্ভাৱন -অসমীয়া উদ্ভাৱকৰ সাফল্য\nসৰুৰে পৰা কিছু ব্যতিক্রম ধৰণৰ কাম কৰি ভাল পোৱা এজন ল’ৰা।ল’ৰাজনে সৰু থাকোতে পুতলাৰ সৈতে নেখেলিছিল।বৰঞ্চ খেলিছিল বিভিন্ন সা সামগ্রীৰ সৈতে।এক কথাত ক’বলৈ গ’লে পুৰণা সা সামগ্রীৰ মেচিন খুলি খালি নকৈ প্ৰস্তুত কৰাত তেওঁৰ বিশেষ ৰাপ আছিল।এই ল’ৰাজন কোন জানেনে!এই বিশেষ ল’ৰাজন হ’ল ধেমাজিৰ বৰদলনিৰ নৱজিত ভৰালী।\nনৱজিত ভৰালীৰ বিষয়ে আজি এন ই ফ’কাচত কিয় প্ৰকাশ হ’ল!\nযিসময়ত ধৰ্ষণৰ প্ৰসঙ্গই সমগ্র দেশজুৰি তোলপাৰ লগাইছে সেই সময়ত নৱজিত ভৰালীয়ে ধৰ্ষণকাৰীক প্ৰতিহত কৰিব পৰাকৈ হেণ্ডগ্ল’ভছ্ উদ্ভাৱন কৰিছে।এই হেণ্ড গ্ল’ভছযোৰত আছে জি পি আৰ এছ,কেমেৰা আৰু ইলেকট্রিক শ্বক দিব পৰা ক্ষমতা।\nহেণ্ডগ্ল’ভছযোৰ কিদৰে কাৰ্যকৰী হয়?\nএই সম্পর্কে নৱজিত ভৰালীয়ে কয় যে যেতিয়া কোনো অপৰাধীয়ে যুৱতী বা মহিলা গৰাকীক আক্ৰমণ কৰিবলৈ আহে গ্ল’ভছ যোৰৰ জৰিয়তে ইলেকট্রিক শ্বক দিব পৰা যায় ।এই গ্ল’ভছ্ পৰিধান কৰা যুৱতী বা মহিলা গৰাকীয়ে যদি নেটৱৰ্কৰ ঠাইৰপৰা আঁতৰত থাকে তেন্তে পৰৱৰ্তী সময়ত গ্ল’ভছৰ পৰা গৃহস্থলৈ ফোন আহি যাব।আনহাতে জি পি আৰ এছৰ দ্বাৰা মহিলা গৰাকীৰ অৱস্থিতি উমান পাব পাৰি।\nপ্ৰকৃততে নৱজিত ভৰালী কোন?\nনৱজিত ভৰালী কটন বিশ্ববিদ্যালয়ৰ এজন ছাত্ৰ।ইতিপূর্বে নৱজিত ভৰালীয়ে বৈদ্যুতিক যঁতৰ আৰু হুইল ছেয়াৰ উদ্ভাৱন কৰি ৰাষ্ট্ৰীয় পৰ্যায়ত প্ৰশংসা লাভ কৰিছে।\nকিদৰে নৱজিত ভৰালীৰ মনত এনে চিন্তা আহিল!\nঅলপতে সংঘটিত হোৱা মহিলা চিকিৎসক গৰাকীৰ ধৰ্ষণ কাণ্ডই সমগ্র দেশ জোকাৰি গৈছিল।নৱজিত ভৰালীয়ে তেখেতৰ এগৰাকী বান্ধৱীৰ অনুপ্ৰেৰণাত এই গ্ল’ভছ উদ্ভাৱন কৰে।এই গ্ল’ভছ যোৰ উদ্ভাৱন কৰোতে ৫ হাজাৰ টকা খৰচ হৈছে আৰু প্ৰায় এমাহ সময় লাগিছে।কোনোৱে যদি গ্ল’ভছ যোৰ ক্ৰয় কৰিব বিচাৰে নৱজিত ভৰালীৰ লগত যোগাযোগ কৰিব পাৰে।হেণ্ড গ্ল’ভছ যোৰ বজাৰ মূল্য এতিয়াও নিৰ্ধাৰণ কৰা হোৱা নাই যদিও কটন বিশ্ববিদ্যালয়ৰ উপাচাৰ্যৰ পৰামৰ্শ মতেহে পৰৱৰ্তী সময়ত পদক্ষেপ গ্রহণ কৰিব।\nধেমাজিৰ পৰা বিজন শৰ্মাৰ সহযোগত নিউজ ডেক্স ৰিপ’ৰ্ট এন ই ফ’কাচ ডট কম..\nPrevPreviousচিত্ৰ কৰ্মশালা অনুষ্ঠিত\nNextগুৱাহাটী নাগৰিক সমিতিৰ সম্বৰ্দ্ধনা জ্ঞাপনNext


এখন ভৰিৰে মই বংগত জয়লাভ কৰিম আৰু দুখন ভৰিৰে দিল্লীতো জয়লাভ কৰিম:মমতা\nLast updated Apr 5, 2021 105\nদ্য ষ্টেটমেন্ট : পশ্চিমবংগৰ মুখ্যমন্ত্ৰী মমতা বেনাৰ্জীয়ে আজি হুগলীৰ এখন নিৰ্বাচনী সভাত ভাষণ প্ৰদান কৰি বিজেপিক কঠোৰ ভাষাৰে সমালোচনা কৰি কয় যে যিয়ে ভালকৈ বাংলা ক’ব নোৱাৰে, তেওঁলোকে বংগত শাসন কৰিব নোৱাৰে।\nBJP,can't you findalocal candidate to contest elections? They don't have locals, all their people are borrowed from either TMC or CPM. They're sprinkling money like water fromahosepipe. They who can't say Sonar Bangla properly,can't rule Bengal: WB CM in Debanandapur, Hooghly pic.twitter.com/AtPAv7YPYe\nবিজেপিক সমালোচনা কৰি মমতা বেনাৰ্জীয়ে কয় যে বিজেপিয়ে নিৰ্বাচনৰ বাবে এজনো স্থানীয় প্ৰাৰ্থী নাপালে, তেওঁলোকৰ হাতত নিজৰ প্ৰাৰ্থীত্ব প্ৰত্যাশী নায়েই। সকলো তৃণমূল আৰু চিপিএমৰ পৰা ধাৰলৈ লোৱা মানুহ। মমতাই বিজেপিয়ে পানীৰ দৰে টকা খৰছ কৰাৰ অভিযোগো উত্থাপন কৰে।\nনিৰ্বাচনৰ আগে আগে বংগৰ শিল্পীয়ে কলে- ‘বিভাজনৰ ৰাজনীতি…\nমমতা বেনাৰ্জীয়ে বিজেপিক প্ৰত্যাহ্বান জনায় কয় যে “এখন ভৰিৰে মই বংগত জয়লাভ কৰিম আৰু দুখন ভৰিৰে ভৱিষ্যতে দিল্লীতো জয়লাভ কৰিম।”\nMamata Banerjeethe statementTMCWest Bengal\nৰাফেল চুক্তিৰ বাবদ ভাৰতীয় মধ্যস্থতাকাৰীয়ে লাভ কৰিছিল ৮.৫ কোটি: ফ্ৰান্সৰ ৰিপোৰ্টৰ দাবী\nউত্তৰাখণ্ডৰ বনাঞ্চলত ভয়ংকৰ অগ্নিকাণ্ড


Judg9| AsmULB | STEP | যিৰুব্বালৰ পুত্র অবীমেলকে চিখিমলৈ নিজৰ মোমায়েকহঁতৰ গুৰিলৈ গ’ল আৰু তেওঁলোকৰ সৈতে মাকৰ পৰিয়ালৰ আন সকলো জনগোষ্ঠীকে ক’লে,\n1যিৰুব্বালৰ পুত্র অবীমেলকে চিখিমলৈ নিজৰ মোমায়েকহঁতৰ গুৰিলৈ গ’ল আৰু তেওঁলোকৰ সৈতে মাকৰ পৰিয়ালৰ আন সকলো জনগোষ্ঠীকে ক’লে, 2“দয়া কৰি চিখিমৰ সকলো নেতাকে আপোনালোকে এই কথা সোধক: ‘আপোনালোকৰ কাৰণে কোনটো ভাল? যিৰুব্বালৰ সত্তৰজন পুত্র আপোনালোকৰ শাসনকর্তা হ’ব নে এজনে শাসন কৰা ভাল?’ পাহৰি নাযাব, মই আপোনালোকৰে হাড় আৰু মঙহ।”\n3তেতিয়া অবীমেলকৰ মাকৰ পৰিয়ালবোৰে তেওঁৰ হৈ চিখিমৰ নেতাসকলৰ আগত কথা কোৱাত তেওঁলোকে অবীমেলকৰ পক্ষত থাকিবলৈ একমত হ’ল। তেওঁলোকে ক’লে “অবীমেলক আমাৰে ভাই।” 4তেওঁলোকে বাল-বৰীৎৰ মন্দিৰৰ পৰা তেওঁক সত্তৰ ডোখৰ ৰূপ দিলে; অবীমেলকে তাৰে কেইজনমান বেপৰোৱা দু:সাহসী লোকক ভাড়া কৰিলে অৰু এওঁলোক তেওঁৰ সঙ্গী হ’ল।\n5অবীমেলকে অফ্ৰাত নিজৰ বাপেকৰ ঘৰলৈ গৈ তেওঁৰ সত্তৰজন ভাইক অর্থাৎ যিৰুব্বালৰ পুতেকসকলক একেটা শিলৰ ওপৰত হত্যা কৰিলে। কেৱল, যিৰুব্বালৰ সৰু পুতেক যোথম লুকাই থকা বাবে সি বাচি গ’ল।\n6তাৰ পাছত চিখিমৰ আৰু বৈৎ-মিল্লোৰ নেতাসকলে একেলগে আহি চিখিমৰ স্তম্ভৰ ওচৰত থকা ওক গছজোপাৰ কাষলৈ গৈ অবীমেলকক ৰজা পাতিলে।\n7যোথমক এই কথা জনোৱাত তেওঁ গৰিজ্জীম পৰ্ব্বতৰ টিঙলৈ উঠি গৈ চিঞঁৰি চিঞঁৰি ক’বলৈ ধৰিলে, “হে চিখিমৰ নেতাসকল, মোৰ কথা শুনা, তাতে ঈশ্বৰেও আপোনালোকৰ কথা শুনিব। 8এবাৰ গছবোৰে নিজৰ কাৰণে এজন ৰজাক অভিষেক কৰিবৰ অৰ্থে বাহিৰ ওলাই গ’ল। সিহঁতে জলপাই গছক ক’লে, ‘তুমি আমাৰ ৰজা হোৱা।’\n9কিন্তু জলপাই গছে সিহঁতক ক’লে, ‘মোৰ যি তেল ঈশ্বৰ আৰু মানুহক সন্মান কৰিবলৈ ব্যৱহাৰ হয়, তাক এৰি মই কি আন গছবোৰৰ ওপৰত কেৱল দুলি থাকিবলৈকে যামনে?’ 10গছবোৰে ডিমৰু গছক ক’লে, ‘আহাঁ তুমিয়েই আমাৰ ৰজা হোৱা।’ 11কিন্তু ডিমৰু গছে সিহঁতক ক’লে, ‘মই জানো মোৰ মিঠা সোৱাদ আৰু উত্তম ফল ত্যাগ কৰি আন গছবোৰৰ ওপৰত দুলি থাকিবলৈ যাম?’\n12পাছে গছবোৰে দ্ৰাক্ষালতাক ক’লে, ‘তুমিয়েই আহি আমাৰ ৰজা হোৱা।’ 13কিন্তু দ্ৰাক্ষালতাই সিহঁতক ক’লে, ‘মোৰ যি ন-ৰসে ঈশ্বৰ আৰু মানুহক সন্তোষ দিয়ে, তাক এৰি মই আন গছবোৰৰ ওপৰত দুলি থাকিবলৈ যামনে? 14তেতিয়া আটাই গছবোৰে কাঁইট গছক ক’লে, ‘তুমিয়েই আহি আমাৰ ৰজা হোৱা।’\n15কাঁইট গছে গছবোৰক ক’লে, ‘তোমালোকে তোমালোকৰ ৰজা হ’বলৈ মোক যদি সচাঁকৈ অভিষেক কৰিব বিচাৰা, তেন্তে আহাঁ আৰু মোৰ ছাঁত আশ্ৰয় লোৱা। তাকে যদি নকৰা, তেন্তে কাঁইট গছৰ পৰা জুই ওলাব আৰু লিবাননৰ এৰচ গছবোৰকো পুৰি পেলাব।’\n16এতিয়া সেয়ে শুনক, অবীমেলকক ৰজা পাতি আপোনালোকে জানো সত্যতা আৰু বিশ্বস্ততাৰ কার্য কৰিছে? আপোনালোকে জানো যিৰুব্বাল আৰু তেওঁৰ পৰিয়ালৰ প্রতি সুবিচাৰ কৰিছে?\n17মোৰ পিতৃয়ে আপোনালোকৰ কাৰণে যুদ্ধ কৰিলে, তেওঁ নিজৰ প্ৰাণকো তুচ্ছজ্ঞান কৰি মিদিয়নীয়াসকলৰ হাতৰ পৰা আপোনালোকক উদ্ধাৰ কৰিলে; 18কিন্তু আজি আপোনালোকে মোৰ পিতৃ-বংশৰ বিৰুদ্ধে বিদ্রোহ কৰিছে; একেটা শিলৰ ওপৰতে তেওঁৰ সত্তৰজন পুত্রক বধ কৰিলে আৰু তেওঁৰ দাসীৰ পুত্র অবীমেলকক চিখিমৰ লোকসমূহৰ ওপৰত ৰজা পাতিলে, কাৰণ তেওঁ আপোনালোকৰ আত্মীয়।\n19আজি যদি আপোনালোকে যিৰুব্বাল আৰু তেওঁৰ বংশলৈ ন্যায়পৰাণতা আৰু সততাৰে কার্য কৰি থাকে, তেন্তে অবীমেলকত যেন আপোনালোকে আনন্দ কৰে আৰু তেৱোঁ আপোনালোকত আনন্দ কৰক। 20কিন্তু আপোনালোকে যদি ইয়াকে নকৰে, তেনেহ’লে অবীমেলকৰ পৰা যেন জুই ওলাই আহি আপোনালোকৰ অর্থাৎ চিখিম আৰু বৈৎ-মিল্লোৰ লোকসকলক পুৰি পেলাওক; আৰু আপোনালোকৰ অর্থাৎ চিখিম আৰু বৈৎ-মিল্লোৰ লোকসকলৰ মাজৰ পৰাও যেন জুই বাহিৰ হৈ অবীমেলকক পুৰি পেলাওক।”\n21ইয়াকে কৈ যোথমে ল’ৰ মাৰি বেৰ নামৰ এখন ঠাইলৈ পলাই গ’ল। তেওঁ নিজৰ ভায়েক অবীমেলকৰ ভয়ত সেই ঠাইতে বাস কৰিলে।\nচিখিমৰ লগত অববিমেলকৰ যুদ্ধ\n22অবীমেলকে ইস্ৰায়েলৰ ওপৰত তিনিবছৰ শাসন কৰিলে। 23তাৰ পাছত ঈশ্বৰে অবিমেলক আৰু চিখিমৰ নেতাসকলৰ মাজত এক দুষ্ট আত্মা পঠাই দিলে। তাতে চিখিমৰ নেতাসকলে অবীমেলকলৈ থকা ভাৰসাক বিশ্বাসঘাটকতা কৰিলে। 24ঈশ্বৰে এই কার্য কৰিলে যাতে যিৰুব্বালৰ সত্তৰজন পুত্রলৈ ৰক্তপাতৰ যি অন্যায় কৰা হ’ল, তাৰ দ্বাৰা তেওঁলোকৰ ভায়েক অবীমেলকৰ ওপৰত আৰু তেওঁলোকক বধ কৰা কার্যত তেওঁৰ আৰু তেওঁৰ সহায়কাৰী চিখিমৰ লোকসকলৰ ওপৰত প্রতিশোধ লোৱা হয়।\n25সেয়ে চিখিমৰ লোকসকলে অবীমেলকৰ বিৰুদ্ধে পাহাৰৰ ওপৰত মানুহ ৰাখিলে আৰু তেওঁলোকে লুকাই থাকি সেই পথেৰে যিসকল লোক যায় তেওঁলোকক লুট-পাট কৰে। এই বিষয়ে অবীমেলকক জনোৱা হ’ল।\n26সেই সময়ত এবদৰ পুত্ৰ গালে নিজৰ জ্ঞাতি-কুতুম্বসকলৰ সৈতে চিখিমলৈ আহিল আৰু চিখিমৰ নেতাসকলে তেওঁৰ ওপৰত বিশ্বাস স্থাপন কৰিলে। 27তেওঁলোকে খেতিলৈ গৈ দ্রাক্ষাবাৰীৰ পৰা আঙুৰ চপাই গছকিলে আৰু তাৰ ৰসেৰে উৎসৱ কৰিলে। তেওঁলোকে তেওঁলোকৰ দেৱতাৰ মন্দিৰলৈ গৈ ভোজন-পান কৰি অবীমেলকক শাও দিলে।\n28এবদৰ পুতেক গালে ক’লে, “অবীমেলক কোন যে আমি চিখিমৰ লোকসকল তেওঁৰ অধীনত থাকিম? তেওঁ জানো যিৰুব্বালৰ পুতেক নহয়? জবুল জানো তেওঁৰ শাসনাধিপতি নহয়? আপোনালোকে বৰং চিখিমৰ বাপেক হমোৰৰ বংশধৰসকলৰ অধীন হৈ থাকক; কিয় আমি অবীমেলকৰ অধীনত থাকিম? 29এই লোকসকল মোৰ বশত থকাহেতেঁন কেনে ভাল হ’লহেতেন! তেতিয়াতো মই অবীমেলকক দুৰ কৰি দিলোঁহেতেন। অবীমেলকক মই ক’ম, ‘আপোনাৰ সৈন্য-সামন্ত সকলোকে মাতি আনি ওলাই আহঁক’।”\n30এবদৰ পুতেক গালৰ সেই কথা নগৰৰ শাসনাধিপতি জবুলৰ কাণত পৰিল আৰু তেওঁ ক্ৰোধত জ্বলি উঠিল। 31তেতিয়া তেওঁ অবীমেলকৰ গুৰিলৈ বার্তাবাহকৰ দ্বাৰাই কৈ পঠালে, “এবদৰ পুতেক গাল আৰু তেওঁৰ জ্ঞাতি-কুতুম্বসকলে চিখিমলৈ আহি আপোনাৰ বিৰুদ্ধে নগৰৰ লোকসকলক উত্তেজিত কৰি তুলিছে।\n32সেয়ে, আপুনি আৰু আপোনাৰ সৈন্যসকলে ৰাতিতে উঠি আহি খেতিৰ মাজত লুকাই থাকিব। 33পাছদিনা ৰাতিপুৱা সুৰ্য্য উদয় হোৱা মাত্ৰেই আপোনালোকে উঠি আহি নগৰ আক্ৰমণ কৰিব; যেতিয়া গাল আৰু তেওঁৰ লোকসকল আপোনাৰ বিৰুদ্ধে ওলাই আহিব, তেতিয়া আপোনালোকে যিহকে কৰিব পাৰে তাকে তেওঁলোকলৈ কৰিব।”\n34যেতিয়া, অবীমেলক আৰু তেওঁৰ সকলো সৈন্যদলে ৰাতিতে উঠিল আৰু চাৰিটা দলত ভাগ হৈ চিখিমৰ ওচৰত লুকাই থকিল। 35নগৰৰ পৰা ওলাই আহি এবদৰ পুতেক গাল প্রৱেশদ্বাৰৰ ওচৰত থিয় হৈ আছিল। তেনেতে অবীমেলক আৰু তেওঁৰ সৈন্যসকল লুকাই থকা ঠাইৰ পৰা ওলাই আহিল।\n36গালে তেওঁলোকক দেখি জবুলক ক’লে, “চাওঁক, পাহাৰৰ ওপৰৰ পৰা লোকসমূহ নামি আহিছে!” জবুলে উত্তৰত ক’লে, “আপুনি পাহাৰৰ ছাঁবোৰকে মানুহ যেন দেখিছে।” 37কিন্তু গালে পুনৰায় ক’লে, “চাওঁক, লোকসকল দেশৰ মধ্যস্থানলৈ নামি আহিছে; আৰু এটা দল গণকসকলৰ ওক গছজোপাৰ বাটেদি আহিছে।”\n38তেতিয়া জবুলে তেওঁক ক’লে, “এতিয়া আপোনাৰ সেই ডাঙৰ ডাঙৰ কথাবোৰ কলৈ গ’ল? আপুনিয়ে কৈছিলে, ‘অবীমেলক কোন যে আমি তেওঁৰ অধীনত থাকিম?’ এই সকল লোককেই আপুনি তুচ্ছ জ্ঞান কৰা নাছিল নে? এতিয়া ওলাই গৈ তেওঁলোকৰে সৈতে যুদ্ধ কৰক।”\n39গালে তেতিয়া চিখিমৰ লোকসকলক পৰিচালনা কৰি বাহিৰলৈ ওলাই গ’ল আৰু অবীমেলকেৰে সৈতে যুদ্ধ কৰিলে। 40অবীমেলকে গালৰ পাছে পাছে খেদি যোৱাত তেওঁ পলাই গ’ল; আৰু তেওঁৰ দলৰ অনেকেই নগৰৰ প্ৰৱেশ দুৱাৰত সোমোৱাৰ আগতেই আঘাত পাই ঢলি পৰিল।\n41অবীমেলক অৰূমাত থাকিল আৰু জবুলে চিখিমৰ পৰা গাল আৰু তেওঁৰ জ্ঞাতি-কুটুম্ব সকলক খেদি বাহিৰ কৰি দিলে। 42পাছদিনাখন চিখিমৰ লোকসকলে নগৰৰ বাহিৰ ওলাই খেতিলৈ গ’ল আৰু এই বাতৰি অবীমেলকক জনোৱা হ’ল। 43অবীমেলকে তেওঁৰ লোকসকলক লৈ তিনিটা দলত ভাগ কৰি খেতিৰ মাজত লুকাই থাকিল; যেতিয়া নগৰৰ পৰা লোকসমুহক বাহিৰ হৈ অহা দেখিলে, তেতিয়া তেওঁ তেওঁলোকক আক্রমণ কৰি বধ কৰিলে।\n44অবীমেলকে তেওঁৰ দলটোৰে সৈতে গৈ নগৰৰ প্রৱেশ-দুৱাৰৰ ওচৰত থিয় হৈ থাকিল; আন দুটা দলে খেতিত থকা সকলো লোকক আক্ৰমণ কৰি বধ কৰিলে। 45সেইদিনা ওৰে দিনটো অবীমেলকে নগৰৰ বিৰুদ্ধে যুদ্ধ কৰিলে আৰু সেই ঠাইৰ লোকসমূহক বধ কৰি নগৰ অধিকাৰ কৰিলে। তাৰ পাছত নগৰৰ দেৱাল ধ্বংস কৰি তাৰ ওপৰত নিমখ চতিয়াই দিলে।\n46এই খবৰ শুনি চিখিমৰ দুৰ্গৰ নেতাসকলে এল-বৰীৎ দেৱতাৰ মন্দিৰৰ ভিতৰত সোমালগৈ। 47অবীমেলকে যেতিয়া শুনিলে যে লোকসকলে চিখিমৰ দুৰ্গলৈ গৈ একেলগ হৈছে,\n48তেতিয়া তেওঁ নিজৰ লোকসকলক লগত লৈ চলমোন পৰ্ব্বতলৈ উঠি গ’ল। তেওঁ কুঠাৰ ললে আৰু গছৰ পৰা এটা ডাল কাটি নিজৰ কান্ধত তুলি ল’লে। তাৰ পাছত তেওঁৰ লগত থকা লোকসকলক আদেশ দিলে, “তোমালোকে মোক যি যি কৰা দেখিলা, তোমালোকেও শীঘ্রে তেনেকুৱা কৰিবা।” 49সেয়ে সকলোৱে এটা এটা ডাল কাটি লৈ অবীমেলকৰ পাছে পাছে গ’ল। তাৰ পাছত তেওঁলোকে সেই ডালবোৰ আনি মন্দিৰৰ মাটিৰ তলত থকা সেই ঘৰটোৰ ওপৰত জাপি দি জুই লগাই দিলে; এইদৰে চিখিমৰ দুৰ্গত থকা সকলো লোক মৰিল; তাত প্রায় এক হাজাৰ পুৰুষ আৰু মহিলা আছিল।\n50তাৰ পাছত অবীমেলক তেবেচলৈ গৈ তাৰ বিৰুদ্ধে ছাউনি পাতি তাক অধিকাৰ কৰি ল’লে। 51সেই নগৰৰ ভিতৰত এটা দৃঢ় দুর্গ আছিল; সকলো পুৰুষ, মহিলা আৰু নগৰৰ নেতাসকল তালৈ পলাই গৈ দুৱাৰ বন্ধ কৰি নিজকে ভিতৰত আবদ্ধ কৰিলে। তাৰ পাছত তেওঁলোক দুর্গৰ চালৰ ওপৰত উঠিলগৈ।\n52অবীমেলকে সেই দুর্গৰ ওচৰলৈ আহি তাৰ বিৰুদ্ধে যুদ্ধ কৰিলে; তেওঁ দুর্গত জুই লগাবৰ বাবে দুর্গৰ দুৱাৰৰ ওচৰলৈকে আহিল। 53কিন্তু তাত এগৰাকী মহিলাই জাঁতৰ ওপৰৰ শিলচটা লৈ অবীমেলকৰ মূৰৰ ওপৰত পেলাই দি তেওঁৰ মূৰৰ খোলা ভাঙিলে। 54তেতিয়া অবীমেলকে ততাতৈয়াকৈ নিজৰ অস্ত্রবহনকাৰী যুবকক মাতি ক’লে, “তোমাৰ তৰোৱাল উলিয়াই মোক বধ কৰা যাতে কোনেও মোৰ বিষয়ে এইদৰে ক’ব নোৱাৰে যে ‘এগৰাকী মহিলাই মোক বধ কৰিলে’।” তেতিয়া সেই যুবকে তেওঁক তৰোৱালেৰে খুচিলে আৰু তেওঁৰ মৃত্যু হ’ল।\n55অবীমেলকৰ মৃত্যু হোৱা দেখি ইস্ৰায়েলীয়াসকলে নিজৰ ঘৰলৈ উলটি গ’ল।\n56এই দৰে সত্তৰজন ভায়েকক বধ কৰি অবীমেলকে নিজৰ বাপেকৰ বিৰুদ্ধে যি কু-কৰ্ম্ম কৰিলে, ঈশ্বৰে তাৰ সমুচিত দণ্ড তেওঁক দিলে। চিখিমৰ লোকসকলে যি সকলো অন্যায় কৰিছিল, তেওঁলোকৰ নিজৰ মূৰৰ ওপৰত ঈশ্বৰে দণ্ড আনিলে; যিৰুব্বালৰ পুতেক যোথমৰ শাও তেওঁলোকৰ ওপৰত পৰিল।


ড° মৃণাল কলিতাৰ সৈতে অন্তৰংগ আলাপ – ফটাঢোল\nDecember 1, 2020 সাক্ষাৎকাৰ\t8 Comments\nড° মৃণাল কলিতাৰ সৈতে অন্তৰংগ আলাপ\n“বকুল ফুলৰ দৰে” বহু পঠিত এই উপন্যাসখনৰ যোগেদি জনপ্ৰিয়তাৰ শিখৰত আৰোহণ কৰা সাম্প্ৰতিক অসমীয়া সাহিত্য জগতৰ অন্যতম চিনাকি নাম মৃণাল কলিতাক দুনাই পৰিচিতিৰ প্ৰয়োজন নাই৷ নিজৰ শিক্ষা জীৱনত দুৰন্ত প্ৰতিভাৰ চানেকি দিয়া শ্ৰীমৃণাল কলিতাই ১৯৮৯ চনৰ হাইস্কুল শিক্ষান্ত পৰীক্ষাত প্ৰথম স্থান, ১৯৯১ চনৰ উচ্চতৰ মাধ্যমিক পৰীক্ষাত ৫ম স্থান লাভ কৰি গুৱাহাটী বিশ্ববিদ্যালয়ৰপৰা গণিত বিষয়ত স্নাতকোত্তৰ আৰু ডক্টৰেট ডিগ্ৰী লাভ কৰে। বৰ্তমান গুৱাহাটীৰ পাণ্ডু মহাবিদ্যালয়ত অধ্যাপনা কৰা শ্ৰীযুত কলিতাৰ ইতিমধ্যে সাতখনকৈ জনপ্ৰিয় গ্ৰন্থ প্ৰকাশ পাইছে। আমি অনুভৱ কৰোঁ তেখেতৰ জীৱন পৰিক্ৰমা অসমৰ উঠি অহা প্ৰজন্মৰ বাবে অনুপ্ৰেৰণা আৰু আদৰ্শ।\nফটাঢোলৰ হৈ হিমাংশু ৰাজখোৱাই গ্ৰহণ কৰা এই সাক্ষাতকাৰটোত শ্ৰীযুত মৃণাল কলিতাই তেখেতৰ পাৰহৈ অহা জীৱনৰ বিষয়ে আৰু সাম্প্ৰতিক অসমীয়া সাহিত্য জগতৰ বিষয়ে ভালেকেইটা গুৰুত্বপুৰ্ণ কথা কৈছে। সামাজিক মাধ্যমত এতিয়ালৈ খুব কম সাক্ষাতকাৰ দিয়া কলিতাদেৱৰ লগত হোৱা ফটাঢোলৰ এই মুখামুখিয়ে পাঠক সমাজক আপ্লুত কৰিব বুলি আমি আশাবাদী।\nফটাঢোল : প্ৰথমেই আপোনাক দীপাৱলীৰ শুভেচ্ছা জ্ঞাপন কৰিলোঁ। আমি জানো আপুনি এগৰাকী ব্যস্ত মানুহ। এই ব্যস্ততাৰ মাজতো আমাৰ বাবে এধানিমান সময় উলিওৱাৰ লগতে আপোনাৰ ঘৰতে ইমান ধুনীয়াকৈ সাক্ষাতকাৰৰ যোগাৰ কৰি ৰখাৰ বাবে আন্তৰিক ধন্যবাদ জনাইছোঁ। আগবাঢ়োঁ তেন্তে?\nমৃণাল কলিতা : ধন্যবাদ আপোনালোকলৈও।\nফটাঢোল : আপোনাৰ শৈশৱ আৰু শিক্ষা জীৱনৰপৰাই আৰম্ভ কৰোঁ। আমি জানো আপোনাৰ শৈক্ষিক জীৱন অনেক প্ৰাপ্তিৰে ভৰা। আমাৰ যদি ভুল হোৱা নাই তেন্তে ১৯৮৯ চনৰ অসম হাইস্কুল শিক্ষান্ত পৰীক্ষাত আপুনি শীৰ্ষস্থান দখল কৰিছিল, ইয়াৰ পাছত উচ্চতৰ মাধ্যমিক, স্নাতক আৰু স্নাতকোত্তৰ পৰীক্ষাতো আপুনি স্থান প্ৰাপ্তিৰ সেই ধাৰাবাহিকতা ৰক্ষা কৰি আহিছিল। শৈশৱ আৰু শিক্ষাজীৱনৰ সেই কালছোৱাৰ কথা আমাক অকণমাণ কওকচোন।\nমৃণাল কলিতা : গাঁৱৰ এটা সাধাৰণ শিশু যেনেকৈ বোকা-পানী, গৰু ছাগলী, পথাৰ, নৈৰ সৈতে ডাঙৰ হয় ময়ো তেনেকৈয়ে ডাঙৰ হৈছিলোঁ। মোৰ শিক্ষা জীৱন আৰম্ভ হৈছিল বামুন্দী বুনিয়াদী বিদ্যালয়ত। ইয়াৰ পাছত বামুন্দী হাইস্কুলত পঢ়োঁ। উচ্চতৰ মাধ্যমিক আৰু স্নাতক শিক্ষা কটন কলেজত কৰাৰ পাছত মই গুৱাহাটী বিশ্ববিদ্যালয়লৈ যাওঁ। গুৱাহাটী বিশ্ববিদ্যালয়ৰপৰাই মই PhD ও সম্পূৰ্ণ কৰোঁ। গতিকে মোৰ গোটেই পঢ়া শুনাখিনি অসমতেই সম্পূৰ্ণ হৈছে।\nফটাঢোল : তাৰমানে আপুনি আপোনাৰ জীৱনৰ এছোৱা সোণালী সময় অসমৰ উচ্চশিক্ষাৰ দুই প্ৰাণকেন্দ্ৰ কটন কলেজ আৰু গুৱাহাটী বিশ্ববিদ্যালয়ত পাৰ কৰিছে। অকল পঢ়া-শুনা বুলিয়েই নহয় আপোনাক হয়তো সেই সময়ৰ অনেক ঘটনাই পিছৰ জীৱনত প্ৰভাৱিত কৰিছে। এই বিষয়ে কওকচোন।\nমৃণাল কলিতা : কটন কলেজৰ জীৱনটো খুব উপভোগ্য আছিল। সাম্প্ৰতিক সময়ৰ লেখা মেলাৰ লগত জড়িত ভালেখিনি ল’ৰা-ছোৱালী সেইখিনি সময়ত কটনত লগ পাইছিলোঁ। হেমাংগ কুমাৰ দত্ত, মৌচুমী কন্দলী, সুৰেশ ৰঞ্জন গদুকা আদিৰ সহপাঠী আছিলোঁ। ডিগ্ৰী পঢ়া সময়ত মই কটনৰ নিউ হোষ্টেলত আছিলোঁ৷ তাত সাহিত্য চৰ্চাৰ এটা খুব ধুনীয়া পৰিবেশ আছিল। স্কুলীয়া জীৱনত সকলোৱে যেনেকৈ লিখামেলা কৰে, তেনেকৈয়ে ময়ো কৰিছিলোঁ, কিন্তু চিৰিয়াছলি লেখা মেলা সম্পৰ্কে আগ্ৰহ জন্ম দিয়াত কটনৰ সামগ্ৰিক পৰিবেশ আৰু সমসাময়িক প্ৰতিভাৱান সেই বন্ধুসকলৰ সংসৰ্গই মোক প্ৰভাৱিত কৰিছিল যেন লাগে। এই প্ৰতিভাশালীসকলৰ সংস্পৰ্শলৈ নহাহেঁতেন মই হয়তো চিৰিয়াছলি লেখা মেলাৰ লগত জড়িত নহ’লোঁহেঁতেন। অৱশ্যে কটনৰ পাছত গুৱাহাটী বিশ্ববিদ্যালয়লৈ যোৱাৰ পাছত, (খন্তেক ভাবি) ইয়াত কোৱাটো সমীচীন হ’ব নে নাই মই নাজানো, বিশ্ববিদ্যালয়ত মোৰ এক ধৰণৰ স্বপ্ন ভংগ হৈছিল। বিশ্ববিদ্যালয়ৰ সামগ্ৰিক পৰিবেশে সঁচা ক’বলৈ হ’লে মোক হতাশ কৰিছিল। সকলোৱে মোৰ লগত হয়তো একমত নহ’ব; কিন্তু এখন সপোনৰ বিশ্ববিদ্যালয় হিচাপে মই যেনেকৈ কল্পনা কৰোঁ, সেইটো মই ইয়াত পোৱা নাছিলোঁ। ইয়াত পঢ়াটো এটা ভুল সিদ্ধান্ত আছিল৷\nফটাঢোল : আপোনাৰ লগত ইমানখিনি সময় কথা-বতৰা পতাৰ পাছত আমি গম পালোঁৱেই আপুনি পঢ়া-শুনাৰ কথাটোত অতি সচেতন আছিল সৰুৰেপৰাই এতিয়া যেনেকৈ আমি ব্যক্তিগতভাৱেই হওক বা সামাজিক মাধ্যমৰ যোগেৰেই হওক এজন শান্ত সমাহিত ভদ্ৰলোক মৃণাল কলিতাক প্ৰত্যক্ষ কৰোঁঁ, সেই মৃণাল কলিতাজন সৰুৰেপৰাই এনেকুৱা আছিল নে? (হাঁহি সকলোৰে) আপুনি কেতিয়াও দুষ্টামি কৰাই নাছিল নেকি?\nমৃণাল কলিতা : (হাঁহি) নহয় নহয় তেনেকুৱা কথা নহয়। দুষ্টামিবোৰ আছিলেই; তাৰ লগতে খেলা-ধূলাত মোৰ যথেষ্ট ৰাপ আছিল। ক্ৰিকেট খেলিছিলোঁ; খুব বেছিকৈয়ে খেলিছিলোঁ। ওচৰৰ গাঁওবোৰত মেচ খেলি ফুৰাটো মেট্ৰিকৰ দুমাহমান আগলৈ চলিয়েই আছিল।\nফটাঢোল : মোৰ এটা ব্যক্তিগত কৌতুহলৰ বাবে আপোনাক এটা কথা সোধোঁ। আপুনি গণিতৰ মানুহ। গণিতৰ শিক্ষক আপুনি। গৰিষ্ঠসংখ্যক ছাত্ৰ-ছাত্ৰীৰে স্কুল কলেজৰ জীৱনত এক গণিতভীতিয়ে ক্ৰিয়া কৰে। “মই অংক বেয়া পাওঁ”, এই কথা কোৱা ছাত্ৰ-ছাত্ৰীৰ সংখ্যাটো একেবাৰে কম নহয়। ক’বলৈ লাজ নকৰোঁ, সেই কথাটো কোৱা মানুহ মই নিজেও এজন। গণিতৰ প্ৰতি আপোনাৰ দুৰ্বলতা সৰুৰেপৰা আছিল নে পিছৰ জীৱনৰ পৰীক্ষাবোৰত আপুনি গণিতত সৰহকৈ নম্বৰ পালে সেইবাবেই আপুনি গণিতত গৱেষণাৰ পৰ্যায়লৈকে গ’ল?\nমৃণাল কলিতা : ভাল কথা সুধিছে। প্ৰথম কথা, মোৰ দেউতা আছিল গণিতৰ শিক্ষক। গতিকে গণিত শিকাৰ পৰিবেশ এটা মোৰ ঘৰত আছিলেই। দ্বিতীয় কথা, বিষয়টোৰ প্ৰতি মোৰ নিজৰো আগ্ৰহ আছিল। গণিত বিষয়টো খুব লজিকেল। এই কথাটো মোৰ খুব ভাল লাগিছিল। পাছলৈ মেথছ অলিম্পিয়াড দিয়াৰ প্ৰস্তুতি চলোৱাৰ সময়ত যি ধৰণৰ গণিত চৰ্চা কৰিবলগা হ’ল, সেইটোৱে মোক গণিত ভালপোৱাত বা গণিতত উচ্চ শিক্ষা লোৱাত অনুপ্ৰেৰণা যোগালে। গণিতৰ কামবোৰো আচলতে যিকোনো সৃষ্টিশীল কামৰ দৰেই উপভোগ্য৷ এইটোৱে মোক বিষয়টোত ধৰি ৰাখিলে৷\nফটাঢোল : আপোনাৰ সময়ত বা এতিয়াও হাইস্কুল শিক্ষান্ত পৰীক্ষাৰ প্ৰথম স্থান প্ৰাপকজনক বীৰোচিত মৰ্যদা দিয়া হয়। আপুনিও তাৰ ব্যতিক্ৰম নাছিল নিশ্চয়। সেই স্মৃতিৰ বিষয়ে ক’ব নেকি?\nমৃণাল কলিতা : ৰেংক এটা পাম বুলি ভাবিছিলোঁ। ৰেংকটো যে প্ৰথম তিনিটাৰ ভিতৰতে থাকিব সেইটোলৈও মোৰ নিজৰ এটা বিশ্বাস আছিল৷ সেইটো কথা ঘৰত বা আন কাৰোৰে আগত মই প্ৰকাশ কৰা নাছিলোঁ। প্ৰথম স্থানেই পালোঁ৷ স্বাভাৱিকতে ভালেমান সম্বৰ্ধনা অনুষ্ঠানো হৈছিল। পিচে কিছুদিন যোৱাৰ পিছত দেউতাই ক’লে, “হ’ব আৰু; এতিয়াৰেপৰা এইসৱ বন্ধ!” অভিভাৱক হিচাপে দেউতা অলপ বেলেগ ধৰণৰ আছিল। সন্তানৰ কৃতকাৰ্যতাত আনন্দত আত্মহাৰা হোৱা মানুহ তেওঁ নাছিল। স্থিতপ্ৰজ্ঞৰ দৰে মানুহ আছিল দেউতা৷\nফটাঢোল : লেখা-মেলাৰ কথালৈ আহোঁ। আপুনি এতিয়া সাম্প্ৰতিক অসমৰ এজন জনপ্ৰিয় সাহিত্যিক। সৰুৰেপৰা, স্কুল কলেজৰ দিনৰেপৰা আপুনি সাহিত্য চৰ্চা কৰিছিল বুলি আমি গম পাইছোঁৱেই বাৰু। বহুতৰ দৰে আপুনিও সৰুতে কবিতা লিখিয়েই এই চৰ্চা আৰম্ভ কৰিছিল নে?\nমৃণাল কলিতা : কবিতা লিখিছিলোঁ; কিন্তু বহুতৰ দৰে প্ৰকৃতি বন্দনা কৰি লিখা কবিতাৰে এই চৰ্চা আৰম্ভ হোৱা নাছিল। আমি স্কুলত থকা সময়ছোৱা আছিল অসম আন্দোলনৰ ভৰপক সময়। দেউতা আছিল এই আন্দোলনৰ সমৰ্থক। দেউতাৰ মুখত আন্দোলনৰ কথা শুনিছিলোঁ। জাতীয় আবেগ, পুলিচী অত্যাচাৰ, আন্দোলনকাৰীৰ মৃত্যু এইবোৰ আছিল মোৰ সেই কম বয়সৰ কবিতাৰ বিষয়। তেনেদৰে কিছুমান মানুহৰ আৰ্থিক দীনতা আৰু দুৰ্ভাগ্য আছিল গল্পৰ বিষয়৷\nফটাঢোল : আপোনাৰ লগত কথা পাতিয়েই হওক বা সামাজিক মাধ্যমত আপোনাৰ পষ্ট আদি পঢ়িয়েই হওক আপোনাৰ মনৰ মাজত সদায় এটা প্ৰতিবাদী সত্তা থকা যেন অনুমান হয়। শৈশৱত যি বিষয় লৈ আপুনি কবিতা লেখা বুলি ক’লে, এই অনুমান সত্য যেন লাগে। কি ক’ব, এই বিষয়ত?\nমৃণাল কলিতা : অস্বীকাৰ নকৰোঁ। মোৰ দেউতা মানুহজনো তেনেকুৱা আছিল। তেওঁৰ প্ৰভাৱ হয়তো মোৰ ওপৰত পৰিছে। খুব সাহসী আৰু স্পষ্টবাদী মানুহ আছিল মোৰ দেউতা।\nফটাঢোল : কটনত থকা সময়ছোৱাতেই আপোনাৰ লেখা-মেলাৰ উৎকৰ্ষ সাধন হৈছিল বুলি আপুনি কৈছেই। খুবসম্ভৱ আপুনি কটনত শ্ৰেষ্ঠ সাহিত্যিকৰ পুৰস্কাৰো পাইছিল, সেই সময়ত কি লিখিছিল আপুনি বেছিকৈ? গল্প?\nমৃণাল কলিতা : মই অলপ আগতে যে ক’লোঁ, কটনৰ সেই সময়ছোৱাৰ পৰিবেশ আছিল লেখা-মেলাৰ বাবে অত্যন্ত অনুকুল। কলেজ উইকৰ সাহিত্য প্ৰতিযোগিতাত পুৰস্কাৰ পাইছিলোঁ। সকলো লিখিছিলোঁ। একো বাদ পৰা নাছিল৷ গল্প, কবিতা, প্ৰৱন্ধ, নাটক সকলো। কটনত শ্ৰেষ্ঠ সাহিত্যিকৰ পুৰস্কাৰ পাওঁতে মনলৈ বিশ্বাস এটা আহিছিল যে ভৱিষ্যতে লেখ-মেলা কৰিব পাৰিমগৈ৷\nফটাঢোল : আপুনি বাতৰি কাকতৰ নিয়মীয়া কলমো লিখি আছে, নহয় জানো?\nমৃণাল কলিতা : হয় লিখিছিলোঁ। এতিয়া বিশেষ কাৰণত বন্ধ কৰিছোঁ লিখা। জনমভূমি আৰু নিয়মীয়া বাৰ্তাত লিখিছিলোঁ।\nফটাঢোল : আপোনাৰ এতিয়ালৈ সাতখন গ্ৰন্থ প্ৰকাশ হ’ল। নহয় জানো?\nমৃণাল কলিতা : হয়। গল্প সংকলন, উপন্যাস, শিশুৰ কাৰণে লিখা কিতাপ আৰু গণিতৰ কিতাপ মিলি এতিয়ালৈ সাতখন কিতাপ প্ৰকাশ পাইছে।\nফটাঢোল : ‘বকুল ফুলৰ দৰে’ আপোনাৰ এই মুহূৰ্তলৈ আটাইতকৈ জনপ্ৰিয় আৰু বহুল পঠিত উপন্যাস। সেইখন কিমান চনত প্ৰকাশ পাইছিল?\nমৃণাল কলিতা : ২০১৫ চনত৷ এতিয়ালৈ এইখনৰ ৬ টা সংস্কৰণ ওলাল৷ ডিচেম্বৰ মাহত সপ্তমটো সংস্কৰণ প্ৰকাশ পাব।\nফটাঢোল : আপোনাৰ পৰিয়ালৰ কথা কওকচোন। বাইদেউৰ কথা, ছোৱালীৰ কথা। খোৱা-বোৱাৰ ৰুচিবোধ কেনে আপোনাৰ? নিজে ৰন্ধা-বঢ়া কৰেনে? কি খাই ভাল পায়?\nমৃণাল কলিতা : মোৰ পৰিবাৰ আৰু ছোৱালী ৰিবৰিবক লৈয়েই মোৰ সংসাৰ। মা, দাদা, বাইদেউ, ভণ্টিহঁতো আছে৷ পৰিবাৰ বৰ্তমান কটন বিশ্ববিদ্যালয়ৰ গণিতৰ অধ্যাপিকা। মোক হয়তো ভোজন বিলাসী বুলি ক’ব নোৱাৰি। ৰান্ধিব জানো যদিও ৰন্ধা কামটো বৰ ভাল নাপাওঁ। ঔ টেঙা আৰু মাছৰ জোল আৰু জিকা-আলু পিটিকা ভাল পাওঁ। পিচে এইটো চেলেব্ৰিটিকহে সুধিবলগা প্ৰশ্ন!\nফটাঢোল : আপোনাৰ লগত কথা পাতিলে বা আপেনাক সূক্ষ্মভাৱে লক্ষ্য কৰিলে এনে লাগে যেন আপুনি খুব জুখি-মাখি আৰু সুপৰিকল্পিতভাৱে প্ৰতিটো কামতে আগবাঢ়ে। চাকৰিৰপৰা অৱসৰৰ বাবে যদিও আপোনাৰ এতিয়াও ভালেমান সময় আছে তথাপিও কিবা পৰিকল্পনা আছে নে, বিশেষ কিবা এটা কৰাৰ? কেতিয়াবা ৰাজনীতিলৈ আহিব নেকি?\nমৃণাল কলিতা : আপোনাৰ দৰে বহুতেই ভাৱে যে মই এজন খুব পৰিকল্পিতভাৱে আগবঢ়া মানুহ৷ আচলতে সেইটো সত্য নহয়। (হাঁহি) বাহিৰত যিমানেই শান্ত যেন নালাগক, ভিতৰত এক ধৰণৰ অস্থিৰতা, এটা ছটফটনি থাকেই। পৰিকল্পনা বুলি কওঁতে এতিয়ালৈ যিখিনি কাম কৰি আছোঁ সেই কামখিনিকেই অলপ বেছিকৈ কৰাৰ মন আছে৷ বিশেষকৈ শিশুৰ কাৰণে লিখাৰ কামটো। গল্প, উপন্যাসৰ কামটো চলি থাকিব।\nসপোনৰ দৰে কথা এটা অৱশ্যে আছে; কিন্তু তাৰবাবে অলপ সময় লাগিব। সৰু সৰু ল’ৰা ছেৱালীৰ বাবে গাঁৱত এটা অনুষ্ঠান গঢ়ি তোলাৰ ইচ্ছা এটা আছে, য’ত মই নিজে সকলো তদাৰক কৰিম। দেখা যাওক কিমান বাস্তবায়িত কৰি তুলিব পাৰোঁ৷\nফটাঢোল : আপোনাৰ এই সপোন ফলৱতী হওক। আমাৰ শুভেচ্ছা এতিয়াৰপৰাই থাকিল।\nমৃণাল কলিতা : ধন্যবাদ।\nফটাঢোল : সাম্প্ৰতিক সময়ত লেখকৰ এটা অভিযোগ পোৱা যায় যে অসমীয়া কিতাপ মানুহে কিনি নপঢ়ে। এই বিষয়ত আপুনি কিবা ক’ব নেকি?\nমৃণাল কলিতা : অভিযোগ তোলা লেখকসকলকহে মোৰ সুধিবলৈ মন যায় যে আপুনি পাঠক সৃষ্টিৰ বাবে নিজে কি কৰিছে? শিশু বা কিশোৰ উপযোগী সাহিত্যৰ সৃষ্টিত যথোপযুক্ত মনোযোগ নিদি আমি কেনেকৈ আশা কৰোঁ যে ডাঙৰ হৈ সেই শিশুবোৰে অসমীয়া কিতাপ পঢ়িব! অসমীয়া কিতাপৰ অভাৱত যদি ইংৰাজী কিতাপ পঢ়ি কোনো শিশু ডাঙৰ হয় তেন্তে তেওঁলোকে ডাঙৰ হৈ হঠাতে এদিন অসমীয়া কিতাপ পঢ়িবলৈ আৰম্ভ কৰি নিদিয়ে৷\nফটাঢোল : শিশু সাহিত্য সৃষ্টি বহুতে কোৱাৰ দৰে যথেষ্ট টান কাম নেকি? আপোনাৰ মতামত কি এই বিষয়ে?\nমৃণাল কলিতা : মই ভাবোঁ টান একেবাৰে নহয়। আগ্ৰহ আৰু দায়বদ্ধতা লাগিব; আৰু শিশুক ভাল পাব লাগিব। শিশুৰ বাবে সাহিত্য সৃষ্টি খুব মজাৰ কাম আচলতে; যদিহে আপোনাৰ মনৰ মাজত এটা শিশু থাকে। মই নিজে এই কামটো কৰি খুব মজা পাওঁ।\nফটাঢোল : আপোনাক শেষ প্ৰশ্নটো কৰোঁ। সাম্প্ৰতিক অসমৰ ব্যংগ সাহিত্যৰ প্ৰতি আপোনাৰ ধাৰণা কেনে?\nমৃণাল কলিতা : অসমীয়া ব্যংগ সাহিত্যৰ সাম্প্ৰতিক ধাৰাটো খুব দুৰ্বল বুলি ভাবোঁ। ব্যংগ বুলি যিটো চলাই দিয়া হয় সেইটোত আচলতে বুদ্ধিদীপ্ততাতকৈ স্থূলতাটো খুব বেছি৷ বহুতে আকৌ হাস্য ব্যংগক ব্যক্তিগত আখেজ পূৰণৰ পথ হিচাপেও লৈছে।\nফটাঢোল : শেষত আপোনাৰ বহুমূলীয়া সময়ৰ বাবে পুনৰ ধন্যবাদ। আশাকৰোঁ আগলৈ পুনৰ লগ পাম।\nমৃণাল কলিতা : ধন্যবাদ। ফটাঢোললৈ শুভেচ্ছা থাকিল।\n(সাক্ষাতকাৰটো গ্ৰহণ কৰাত আমাক সকলোফালৰপৰা সহায় কৰা ফটাঢোলৰ সদস্য অভিজিত গোস্বামী, জিণ্টু কলিতা, ধ্ৰৱজ্যোতি দত্তলৈ অশেষ কৃতজ্ঞতা – সম্পাদিকা)\n« ডলী ক্ৰিয়েচনৰ ত্ৰয়োদশ নিবেদন-ছবি: চন্দ্ৰবিন্দু -ডলী তালুকদাৰ\nডায়েট ক’ণ্ট্ৰল-জয়ন্ত গগৈ »\nভাল লাগিল কথোপকথন টি ৷\nআশাকৰো গণিতৰ ৰসাল কথা তেখেতৰ কলমত ফটাঢোলৰ মজিয়াত পঢ়িব পাম।\nভাল লাগিল তেখেতৰ বিষয়ে জানি৷\nখুব ভাল লাগিল। তেখেতৰ বিষয়ে বহুতো কথা জানিবলৈ পালো\nড০ মৃণাল কলিতাৰ সাক্ষাৎকাৰটো বৰ ভাল লাগিল । “বকুল ফুলৰ দৰে” পঢ়ি কিমান ভাল লাগিছিল তাক ভাষাৰে প্ৰকাশ কৰিব নোৱাৰোঁ । আপোনালোকলৈ ধন্যবাদ তেখেতৰ লগত পৰিচয় কৰাই দিয়া বাবে ।\nআটাইকে আন্তৰিক ধন্যবাদ।\nভাল লাগিল তেখেতৰ বিষয়ে জানিব পাৰি।\nভাল লাগিল জানি